SunOnline: Story: #Thafaathuloaibeh - ep04\ndate_range ހޮނިހިރު 19 ޖެނުއަރީ 2019\nއެމްޑީޕީ ޕްރައިމަރީގެ ވޯޓު ގުނުން ކުރިއަށް!\nތަފާތު ލޯތްބެއް -04\nއައިޝާ ނަސީމް 11 May 2018, 16:23\nކައިޒާންގެ ބޮލުގައި ރިއްސާވަރުން ދެތިން ބޭސްގުޅަ ކާލުމުންވެސް ލުޔެއް ނުލިބުނެވެ. އެންމެފަހުން މަޖުބޫރުވެގެން ގުޅައިލީ ގާތް އެކުވެރިޔަކަށެވެ. ގާތްތިމާގެ ކަމުގެ ގުޅުމަށްވުރެވެސް ދެމީހުންގެ ދޭތެރޭގައި އޮންނަނީ އެކުވެރިކަމެވެ. ޑޮކްޓަރ ނާޔަލްއާއި ބައްދަލުނުވާތާ ދެތިން އަހަރުވެދާނެއެވެ. ނާޔަލް ނަފްސާނީ ޑޮކްޓަރަކަށް ވުމުން އޭނަގެ ބައްޔަށް އިތުރު ފަރުވާއެއް ދެވޭނެކަމަށް ކައިޒާން އުއްމީދުކުރިއެވެ. ނާޔަލް އައުމުން ދެމީހުން ކޮފީ ތައްޔާރުކޮށްލައިގެން ގޮސް ޖައްސައިލީ ގަސްތަކުގެ ތެރޭގައިވާ ހުދު ބެންޗެއްގައެވެ. ރީދޫ މަލުން ބަރާވެފައިވާ ގަހެއްގެ ހިޔަނި ކޮންމެވެސް ވަރަކަށް އެޅިފައި އޮތުމުން އަރާމު ވައިރޯޅިތަކުގެ ބީހިލުމުން ފިނިކޮށްލަދިނެވެ. ތަންކޮޅެއް ދުރުގައި ތަފާތު ވައްތަރުގެ ފިނިފެންމާ ބޮނޑިވެލައިގެން ތިބިއިރު އަޖައިބުވާހާ ގިނައިން މާ ފޮޅިފައިވެއެވެ.\n"މި ބަގީޗާ ފެނުނީމަ ގައިން ހީބިހި ނަގާވަރުވޭ ދޯ.." ނާޔަލް ކޮފީތަށިން ކޯވަރެއް ދަމާލައިފިއެވެ. ކޮފީތަށި ހަދާލާފައި މައްޗަށް ކޮފީކޮޅެއް ވިއްސާލާފައި ހުރުމުން ރަހަ ގަދަވެ އިތުރު މީރުރަހައެއް ހިފާލާފައިވިއެވެ.\n"ހޫމް.." ކައިޒާން އިނީ ވިސްނުމެއްގެ ތެރެގައެވެ. ނާޔަލް ދެން އެހީ މާކަސްއާއި ބެހޭގޮތުންނެވެ. ކައިޒާން ބުނީ މޫދަށް މޮޔަވެފައިވާ މީހެއްވީމަ އިރުއޮއްސޭ މަންޒަރާއިއެކު ސެލްފީ ނަގަން ދިޔައީކަމުގައެވެ. ނާޔަލްއަށް ޖޫލް ފެނިދާނެތީ އެކުއްޖާވެސް މާކަސްއާއިއެކު ފޮނުވައިލީއެވެ. އަމިއްލަ ނަފުސަށް އިތުބާރުކުރާވަރަށް އޭނަ މާކަސްއަށް އިތުބާރުކުރެއެވެ. އޭނަ ހިމާޔަތްކޮށްދޭން ފުރާނަ ގުރުބާންކުރަން ތައްޔާރަށް ހުރި މާކަސް ދަރިފުޅަށްޓަކާ ވެސް އެވަރުވާނެކަން އޭނަ ދަނެއެވެ.\n"ކައި އަހަރެން ގެންނާނީ ވަރަށް ޚާއްސަ އޮކޭޝަނެއް އޮތީމަކަން ޔަގީން. ޓެލް މީ. އެނީތިން އިންޓެރެސްޓިން. ނޫނީ އާ ވައްތަރެއްގެ ބިޒިނަސްއެއް ފަށަންވީތަ؟ ދެމީހުން ކުރިއަށް ދިޔައީ ދެ ދާއިރާއަކުންވީމަ ދެރަ. ފެމިލީގައި ގިނައީ ޑޮކްޓަރުންނާއި ވިޔަފާރިވެރިންދޯ. ސޯ ތަޅައިނުގަންނަނީސް ސްޕިލް އިޓް އައުޓް ބްރޯ............." ނާޔަލްއާއި ކައިޒާން ވާހަކަދައްކަމުން ދިޔައީ އިނގިރޭސިބަހުންނެވެ. ދިވެހިބަހަށް ފަރިތަނޫނަސް ނާޔަލް ކޮންމެވެސް ވަރަކަށް ދިވެހި ވާހަކަދަނެއެވެ. ނަމަވެސް އޭނަވެސް އާއިލާއާއި އެކުވެރިންނާއި ވާހަކަދައްކައި އުޅެނީ އިނގިރޭސިންނެވެ.\n"ނާޔަލް އަހަރެންގެ ޑޮކްޓަރަކަށް ވެދީފާނަންތަ..." ކައިޒާން އިނީ ދުރަށް ބަލަހައްޓައިގެންނެވެ.\n"ވެވިދާނެ........."ނާޔަލްގެ ހުރިހާ ސަމާލުކަމެއް ކައިޒާންގެ މައްޗަށް ހުއްޓުނެވެ.\n"އަހަރެންގެ އެބަހުރި މައްސަލައެއް. މިހާރު ފަސްވަރަކަށް އަހަރުވެއްޖެ މިކަމަށް ޓްރީޓްމެންޓަ ނަގާތާ. ކޮންމެވެސް ވަރަކަށް ކޮންޓްރޯލްވެފައި ހުރީ. މިހާރު އެއުދަގޫތައް ބޮޑުވުން ފަށައިފި. ނައިޓްމެއާ ފެންނާތީ ނުނިދޭ. ކޮންމެރެއަކުހެން ހަމަ އެއްގޮތް ހުވަފެނެއް ފެންނަނީ...." ކައިޒާން ކިޔައިދޭން ފެށިއެވެ.\n"ފެންނަނީ އަނދިރިކަންވެސް ހަލާކުކޮށްލާފަދަ ގަދަ ރެއެއް. އެއްވެސް ތަނެއް ނުފެނޭ. އިށީދެ އިންނަނީ ކަނޑުމެދުގައި އޮންނަ ޑިންގީއެއްގައިކަން އެނގޭ. ކޮންމެވެސް މީހަކު ކަންފަތްދޮށުގައި ގޮވާލާ ހެން ހީވޭ. ދެން ބާރުބާރަށް ސްކްރީމް ކުރަނީ ގެނބޭތީ އެހީވާށޭ ކިޔާފައި. ދެލޯބޮޑުކޮށް ބަލައިލާއިރުވެސް ކަނު އަނދިރިކަން ސާލެއް ފަދައިން ވަށާލާފައިވުން ފިޔަވާ އެހެން އެއްޗެއް ނުފެނޭ. ކަނޑުގެ ރާޅުތަކުގެ އަޑު ކަންފަތުގައި ޖެހޭ. ސިއްސައިގެންގޮސް ހޭލެވޭއިރު ފިނި ދަލެއް ހިއްލާލާފައި އޮންނަނީ. ނުނިދުމާއި އަމިއްލައަށް މަރުވާ ޚިޔާލު އައުމާއި ދުނިޔެއިން ފޫހިވާފަހަރުވެސް އާދޭ. އަދި............" ކައިޒާން ހުރިހާ އެއްޗެއް ކިޔައިދޭން އުޅެފައިވެސް އޭނަގެ ބަލި ސިއްރުކުރިއެވެ.\n"ކީކޭ ޑޮކްޓަރ ބުނީ..." ނާޔަލް އަހައިލިއެވެ.\n"ނާޔަލް އަމިއްލައަށް ޑައިގްނޯސް ކުރާނީ. މިވަގުތު އިތުރަށް ކިޔާދެވޭކަށްނެތް. އެކަމަކު ހީވާގޮތުން ނަފްސާނީ ޑޮކްޓަރެއްގެ އެހީތެރިކަން ބޭނުންވޭ. މިބުނީ އަހަރެންގެ ކައިރީ ޑޮކްޓަރަކު އަބަދު ހުންނަން އެދޭ. މާކް އިޒް ވަން އިން އޯލް އެކަމަކު ދެރައީ އޭނައަށް ނަފްސާނީ ކަންތައްތައް ނޭގޭތީ........." ކައިޒާން ކޮފީތަށި ހުސްކޮށްލާފައި ބިއްލޫރި މޭޒުމައްޗަށް ދޫކޮށްލާފައި ބެންޗުގެ އަތްގަނޑުގައި ލެނގިލިއެވެ. އޭރު އެ ޓޭންމޫނު މަތިން ފެންނަނީ ވަރުބަލިކަމެވެ. ކުޑަކޮށް ތުނބުޅި މަތިމަސް ފަޅާލާފައިވީއިރު އިސްތަށިގަނޑުއޮތީ ހޭވިފައެވެ. އަމިއްލަ ނަފުސާއި އަޅާނުލަނީބާވައެވެ. ފެންނުވެރިޔަސް ކައިޒާންގެ ގައިގާ ހަރުލާފައިވަނީ އަގުބޮޑު ސެންޓެއްކަމަށްވާ އެޓާނިޓީގެ މީރުވަހެވެ.\n"ކައި މިރަށުގައި ހުރިއްޔާ ވެވުނު ކޮންމެ އެހީއެއް ވާނަން.." ނާޔަލް ކައިޒާންގެ ކޮނޑުގައި އަތް ބޭއްވިއެވެ.\n"ލެޓް މީ ސީ ޔޯ ފައިލްސް އިގޭ...."\nކައިޒާންއަށް އެނގެއެވެ. އޭނައަށް ދިމާވާގޮތްތައް ކުޑަކުއްޖަކަށް ކިޔައިދިނަސް ވަގުތުން ބަލި ދެނެގެނެވިދާނެއެވެ. ވީއިރު ނާޔަލް ނަފްސާނީ ބަލީގެ ޚާއްސަ ޑޮކްޓަރަކަށް ވީ ހިނދު އެނގޭނެކަން ގައިމެވެ. ކައިޒާންގެ ހާސްކަން ގުޅިފައިވަނީ އޭނަގެ ނާޒުކްހާލަތު އިތުރު އެއްވެސް މީހަކަށް އަންގަން ބޭނުންނުވުމާއެވެ. އޭނަގެ ޚާއްސަ ޑޮކްޓަރުގެ އަނގަ ބަންދުކުރަން އޭނަ އެތައް ޚަރަދެއްކުރިއެވެ. ނާޔަލްމެންނަށް ފައިސާ މުހިއްމެއް ނުވާނެއެވެ. ނަމަވެސް ނާޔަލްފަދަ ޑޮކްޓަރުން ބަލިމީހުންގެ ސިއްރުތައް ހިފަހައްޓާނެ ނޫންހެއްޔެވެ. އޭނަގެ މައިންބަފައިންނާއި ހަމަޔަށް އޭނަގެ ބަލީގެ ޚަބަރު ގޮސްގެންނުވާނެއެވެ. އެފަދަ ވައުދެއް ކުރުވާފައި ނޫނީ ނާޔަލްއަށްވެސް އޭނަ ބަލި ނާންގާނީއެވެ.\nނާޔަލް އޭނަގެ މަންމަ ކައިރީ މީހަކާއި އިންނަވާހަކަ ބުނުމުން ނަތާލީގެ ހިތުގައި ބިރުވެރިކަން ހިނގައިލިއެވެ. ނާޔަލްގެ ހިތުގައި އަޅައިގެންފައިވާ އަންހެންކުއްޖަކީ ކެމީލާކަމަށް ނުވުމަށް ހިތާހިތުން އެދެވުނެވެ. ކެމީލާ އަޚުލާގު ރަގަޅު މަޑުމައިތިރިކުއްޖަކަށްވިޔަސް އޭނަގެ ފިރިހެންދަރިފުޅު ހިނގައިލި މަގަކުން ހިނގޭނެކުއްޖެއް ނޫނެވެ. އެދެމީހުންގެ ފަރަގު އެހާ ބޮޑެވެ. ނާޔަލް އުޑުގައި ބަބުޅާ ތަރިއަކަށްވާނަމަ ކެމީލާއަކީ ބަލައިލަން ރީތި ހިލަކޮޅެކެވެ. މިލިއަނުން އަގުކުރެވޭފަދަ ޖަވާހިރަކާއި އާދައިގެ އެހެއްގެ ތަފާތުހުރި ދެމީހުންނަށް އެހާ ފަސޭހައިން ކައިވެންޏާއި ހަމަޔަށް ދެވޭހެއްޔެވެ. އެހިސާބަށް އަންނަން ކެމީލާ ބޭނުންވާނަމަ ކިޔަވައިގެން ނާޔަލް ހުރި ފެންވަރަށް ދެވެންޖެހޭނެއެވެ.\n"ސްވީޓްހާޓް. މަންމައަށް ހެޔޮ ކިތަންމެ ނިކަމެތި ކުއްޖަކާއިނަސް. އެކަމަކު މަންމަގެ ޝަރުތު ގަބޫލުކުރަން ވައުދުވޭ..." ނަތާލީގެ އުނގުގައި ބޯ އަޅާލައިގެން އޮތް ނާޔަލްގެ އަތުގައި އޭނަ ހިފާލިއެވެ. ނާޔަލް މަންމައަށް ވައުދުވިއެވެ.\n"އެކުއްޖާ ވާންޖެހޭނީ ގަދަރުހުރި ޑޮކްޓަރަކަށް. ސްޕެޝަލައިޒްވެގެން އައުމަށްފަހު އެއްވެސް ހުރަހެއްނެތް..." ނަތާލީގެ އަޑުގައި އެއްވެސް ސަމާސާއެއްނެތެވެ. ނަތާލީ ދުރަށް ވިސްނާފައި އެފަދަ ޝަރުތެއްކުރީ ކެމީލާގެ ވަޒީފާ އެނގިފައިވާތީއެވެ. އެކުއްޖާ ކޮލެޖަށް ގޮސް ހަދަނީ ޖާނިލަޒަމް ކޯހެކެވެ. އަލުން ބަލުން ކިޔަވަންފެށިޔަސް އަދި އަށެއްކަ އަހަރުން ނޫނީ ޑޮކްޓަރަކަށް ނުވެވޭނެއެވެ. އެދެމީހުންނަށް ކައިވެންޏަކާއި ހަމަޔަކަށް ނާދެވޭނެއެވެ. އެހާތަނަށް އޭނަ ކެމީލާއަށްވުރެ ހާސްބައި ރީތި ރަގަޅު އަންހެންކުއްޖެއް ހޯދާނެއެވެ. ކެމީލާ މަޑުމަޑުން ހުއްޓަސް އެކުއްޖާގެ ޚަސީލަތެއް ނޭގެއެވެ. ބައެއްފަހަރު މަޑުން އޮންނަ ސޫފި ބާރަށް ދަތްއަޅާނެއޭ ބުނެއުޅޭ ނޫންހެއްޔެވެ. ނޯޔާގެ އެކުވެރިއެއްގެ ގޮތުން ބަލައިގަތަސް ކެމީލާއަކީ އެމީހުންގެ ފެންވަރެއްނޫނެވެ. ނަތާލީއަށް ނުފެނުނީ ނާޔަލްގެ ހިތުގައި ކެމިލާއަށްޓަކާ ރޯވެފައިވާ ހުޅުގަނޑުގެ ބޮޑުމިނެވެ. ނާޔަލްއަށް ނޭގި ކެމީލާ އޭނަގެ ހިތަށް ވެރިވެފައިވާ ވަރެވެ. ނުލިބޭ އެއްޗެއް ކޮންމެހެން ހަދައިގެންވެސް ބޭނުންވާ ނާޔަލްގެ ހިތުގައި އެނޫންކަމެއް ނެތެވެ. ހުރިހާ އަންހެންކުދިން ނާޔަލްއާއިހެދި މޮޔަވާއިރު އޭނަ ބޭނުމީ ކެމީލާ އަމިއްލަ ހައްގަކަށް ހަދާށެވެ. ކޮންމެގޮތެއްވިޔަސް ކެމީލާ އަމިއްލަ ކުރުމަށް އޭނަގެ ޟަމީރު ބާރުއެޅިއެވެ. އެކަންތައް ދީވާނާކަމަކަށް ވަނީ ބާވައޭވެސް ހިތަށްއެރިއެވެ. ނަފްސާނީ ޑޮކްޓަރަކަށް ވެ ހުރެ އެހެންމީހުންގެ ސިކުނޑިއަށް ޝިފާ ލިބުމުގައި މެދުވެރިއަކަށްވާއިރު އޭނައަށް އަމިއްލަ ސިކުނޑިއަކަށް ބާރެއް ނުފޯރުވެއެވެ. އެކަމާއި ރުންކުރުވެ ރުޅިގަދަވާ ފަހަރުވެސް އާދެއެވެ.\nކެމީލާ ނަމާދުކޮށްގެން ފޭބިއިރު އެ ދޮންމޫނުމަތީގައި ކޮންމެވެސް ވަރަކަށް ދާތިކިތައް ފާޅުވާން ހުއްޓެވެ. ދޮޅި ބާލާފައި ފަށްޖަހާލުމަށްފަހު އިރުކޮޅެއްވާންދެން ކަކުލުގައި މޫނު ޖައްސާލައިގެން ފޯނަށް ބަލަން އިނދެވުނެވެ. ނާޔަލް އެހާ ގިނަގިނައިން މެސެޖްފޮނުވާ ސަބަބެއް އޭނައަށް އެއްގޮތަކަށްވެސް ނޭގެއެވެ. ކޮންމެގަޑިއެއްގައި ވިޝްކޮށްލާފައެވެ. އެކިކަހަލަ ގިފްއާއި އިމޯތަކެވެ. ނާޔަލް މޮޔަކަމާއިމެދު އެކަނި އިނދެ ހޭންފެށުނެވެ.\n"ނާޔަލްއަށް ނޭގޭތަ އަހަރެން ބޭނުމީ ހަމަ އެކަނި ހަލާލު ލޯތްބެއްކަން. ހަލާލު ޑޭޓްކަން. އެއްގޮތަކަށްވެސް ފިރިހެންކުއްޖަކާއި އެކުވެރިކަންވެސް ބާއްވާކަށް ހިތެއް ނޭދޭ. ތިއީ ނޯޔާގެ ދޮންބެއަށްވިޔަސް ހެޔޮ........." ކެމީލާ ތެދުވުނު ތަނާހެން ނޯޔާ ގުޅާލައިފިއެވެ. އޭނައާއިއެކު ސެލޫނަށް ދާން އެދުނެވެ. ކެމީލާ ގަޑި ބަލައިލިއިރު އަށެއްޖަހަނީއެވެ. ރޭގަނޑު ތަންތަނަށް ދާން މަންމަ ހުއްދައެއް ނުދޭނެއެވެ. އުޒުރެއް ދެއްކުމުން ނޯޔާ ގޮތް ދޫނުކުރިއެވެ. ކެމީލާ އޭނައާއިއެކު ނުގޮސްފިއްޔާ ރުޅިކަމުގައި ބުނެ ރޯވައްތަރު ދައްކާލައިފިއެވެ. ކަންތައްވީ އޭނަ ހީކުރިގޮތަކަށް ނޫނެވެ. އޭނަ ހުއްދައަށް އެދޭއިރަށް މަންމަ ބުނީ އެންމެރަގަޅު ކަމުގައެވެ. މަންމަގެ ފަރުވާކުޑަކަމާއި އަޅާލުމެއްނެތް ވަރު ފެނި ކެމީލާ އަޖައިބުވިއެވެ. މަންމަ އެގޮތަށް އުލާއަށް ހުއްދަދޭން ވެއްޖެއްޔާ އުލާވަރަށް ފަސޭހައިން މަގު އޮޅިދާނެއެވެ. އޭނަ އަދި ދަރުސްތަކާއި އެއްޗެހި ބަލައިގެން ރަގަޅު އަންހެންކުއްޖަކަށްވާން މަސައްކަތްކުރިޔަސް އެންމެންގެ ޚިޔާލު އެއްގޮތެއް ނުވެދާނެއެވެ.\nނޯޔާއާއިއެކު ސެލޫނަށްގޮސް ނިމިގެން ލެވެންޑާ އެމެތިސްޓަށް ދެކުދިންއައީ ކާރުގައެވެ. ނޯޔާ އަމިއްލައަށް ކާރު ދުއްވަން އެނގޭތީ ދެކުދިންނަށް ވާރޭތެރޭ ކާރު ދުއްވުމުން މަޖާކަމަކަށް ވިއެވެ. އެއްވެސް ފިކުރެއް ޚިޔާލެއްނެތި ހީހީފައި ސަކަރާތްޖެހިއެވެ. ދެކުދިން އެކަނިވުމުން ކެމީލާގެ ތަބީއަތަށް އަންނަ ބަދަލުން ނޯޔާވެސް ހައިރާންވެއެވެ. ކެމީލާގެ އެހެން ފަރާތެއް ފެންނާނީ އެންމެ ގާތް މީހުންނާއިއެކުގައެވެ. ނޯޔާ ބުނީ ކެމީލާ ގެއަށް ގެންގޮސްދޭނީ އޭނައާއިއެކު ގެއަށްގޮސް އެކީ ފިލްމެއް ބަލާފައިކަމުގައެވެ. އެފަދަ ކަންތައްތަކަށް ބޭކާރު ވަގުތު ހޭދަނުކުރަން ނިންމައިގެން ހުއްޓަސް ނޯޔާ ދެރަވެދާނެތީ އެރޭ ދެކޮޅު ނަހަދާ އެގެއަށް ވަންއިރު އަތްފައި ފިނިވެއްޖެއެވެ. މިގޭ "މިސްޓަރ އެރަގަންޓް" އާއި ދިމާ ނުވެއްޖެއްޔާ ކިތަންމެހާވެސް ރަގަޅެވެ.\nނަތާލީ ފޯނެއްގައި ހުރެފައި މިރޭ ކެމީލާއަށް ބަލައިލި ނަޒަރު ތަފާތުހެން ހީވިއެވެ. ކެމީލާ އަލަށް ފެނިގެން ދަސްކުރަން ބަލައިލިހެން ފައިންފެށިގެން ބޮލާއި ހަމަޔަށް އެ ނަޒަރު ދަތުރުކުރިއެވެ. ނަތާލީ ޖިންސަކާއި އަތްދިގު ޓީޝާޓެއްގައި ހުރިއިރު ތިންކުދިންގެ މަންމައަކަށްވުރެ ދޮށީ ދައްތައެއްކަމަށް ބުނެވޭހާ ޒުވާނެވެ. އެހާ ރީއްޗެވެ. ކުލަ ޖައްސާލާފައިވާ އިސްތަށިގަނޑު މައްޗަށް ކަހާ އައްސާލާފައިވާއިރު އަގު ބޮޑު މޭކަޕްގެ ސަބަބުން ގުދުރަތީކަމަށް ދައްކާ މޫނެކެވެ.\n"ވިއްސާރަ ރެއެއް. ލަސްނުކޮށް ކެމީލާ ގެއަށް ގެންގޮސްދެއްޗޭ ދަރިފުޅާ..." ނަތާލީ އެހެން ބުނެފައި އަނެއް ފަރާތަށް އެނބުރުނެވެ.\nދެކުދިން އެކީ ކާކޮޓަރިއަށްގޮސް އާވިއަރަ އަރާހުރި ކޮފީ ތައްޔާރުކޮށްލިއެވެ. ކެމީލާއަށްވުރެ ކުރިން ނޯޔާ ހިނގައިގަތީ ފޯނެއް އައުމުން ކަންފަތުގައި ޖަހައިގެންނެވެ. ކެމީލާ ކޮފީމަގު މޭޒުމަތިން ނަގަން އުޅެނިކޮށް މީހެއްގެ ހިލަންވެފައި ބަލައިލިއިރު ދޮރުން ވަދެގެން އައި ނާޔަލް ފެނުނެވެ. ހަފޫޓް ހަތަރު އިންޗީގެ އިސްކޮޅާއިއެކު ލިބިފައިވާ ކަސްރަތީ ހަށިގަނޑުގެ ރީތިކަން ފާޅުވަނީ ކަޅުކުލައިގެ އަތްކުރު ޓީޝާޓާއި ޖިންސެއްގައި ހުރުމުންނެވެ. ކަރުގައި އޮންނަ ރިހިކުލައިގެ ފަށް ޑިއުޓީއަށް ދާއިރަކު ނޯވެއެވެ. ކައިލީ ޖެނާގެ ބޮޑީގާޑު ޓިމް ޗަންގުއަށް ދޫނުކުރާ "ހޮޓް" ޑޮކްޓަރެކޭ ކިޔައިގެން ހޮސްޕިޓަލްކުދިން މޮޔަވަނީ ސަބަބެއްނެތިއެއް ނޫނެވެ. ޚާއްސަކޮށް ވަރުގަދަ ބުމައާއިއެކު ލިބިފައިވާ އަޅިދެލޮލަށް ފިދާ ނުވާ ހިތެއް ކެމީލާ ނޫނީ ނުވެއެވެ. އޭނަ ފެނިފާ ނަފްސާނީ މައްސަލައެއް ޖެހި ދައްކަން ދާން ބޭނުންކަމަށްވެސް އަންހެންކުދިން ކިޔައެވެ.\nކެމީލާ މޭޒުމަތިން މަގު ނަގަން އުޅެނިކޮށް އަތުންދޫވެގެން ހޫނުކޮފީ ބަންޑުންވީ އަތަށެވެ. ދެވަނަސިކުންތުކޮޅުގައި ނާޔަލް އޭނަގެ އަތުގައި ހިފެހެއްޓިގޮތަށް ގެންދިޔައީ ސިންކުކައިރިއަށެވެ. ފެން އިސްކުރު ދޫކޮށްލަމުން އޮހެމުންދިޔަ ފެންތިކިތަކުގެ ދަށަށް ކެމީލާގެ އަތް ލީގޮތަށް އޭނަ ބަލައިލީ ކެމީލާގެ މޫނަށެވެ. ކެމީލާ ހުރީ ދެލޯ ބޮޑުވެފައެވެ. ނާޔަލްގެ އެ ގާތްކަމުން އެކުއްޖާ ބިރުން ހަލާކުވާވަރުވިއެވެ.\n"ފެއިންޓް ނުވައްޗޭ. އަހަރެން ފެނުނީމަ ކެޓްއަށްވާ ވަރު މިރޭ މިއެނގުނީ. އެހެން އަންހެންކުދިންނަށްވެސް ގޮތްގޮތްވޭ. އެކަމަކު ކެޓްއަށް މިއޮތްވާވަރު. ކިހިނެއްވަނީ އަހަރެން ފެނުނީމަ. އެހާވެސް ފިނިވޭތަ. އަތުގައި އެއްޗެއްވެސް ހަރުނުލާ. އެކްސިޑެންޓްވެސް ވަނީ. އަދި މި ނާޒުކް އަތްކޮޅު ކިރިޔާ ލަކުނުނުލީ. ދެން އެހެން ނަހަދައްޗޭ. އެވަރުނުވިޔަސް އަހަންނާއިގެން އަންހެންކުދިން އުޅޭވަރު އަހަންނަށް އެނގޭ.." ނާޔަލް ފޮނިގޮތަކަށް ހީލިއެވެ.\nނާޔަލް ހަށިގަނޑުގެ ހޫނުކަން ފޯރާކައިރީގައި ހުރެ އަދިވެސް ގަޔާއި ކައިރިކޮށްލުމުން ކެމީލާގެ ނޭފަތުގައި ހަރުލީ އޭނަ ޖަހައިގެން ހުރި ސެންޓްގެ ފިރިހެން އަދި މަސްތީ ވަހެވެ. ޔަގީނުންވެސް ސިކުނޑިއާއި ކުޅެލާފަދަ ވަހެކެވެ. ކުއްލިއަކަށް ބާރަށް ގުގުރައިލިއަޑަށް ކެމީލާގެ ހިތަށް ބިރުވެރިކަންވަނެވެ. ކުރިއަށްވުރެ ބޮޑަށް ދެލޯ ބޮޑުކޮށްލަމުން އަތްދަމައިގަންނަން އުޅުނެވެ.\n"ކޮބާ އަނގަގަނޑު. ގޭ ފްރިޖަށް ލާފައި ތަ ކެޓް ތިއައީ.........................." ނާޔަލްގެ ބޭނުމަކީ ކެމީލާ ލައްވާ ވާހަކަދެއްކުވުމެވެ.\n"ޑޮކްޓަރ ނާޔަލް....." ކެމީލާ އެއްޗެކޭ ބުނަން އުޅުނެވެ.\n"އާނ އެހެން ކިޔަނީ. ކިހިނެއް ހަދާދޭންވީ......."\n"އަތުން ދޫކޮށްލަފާނަންތަ. ޕްލީޒް. މީހަކަށް ފެނިއްޖެއްޔާ.........."\n"މިއީ ލިބުނު ޝަރަފެއްނު. މިކަހަލަ އެންމެ ބީހިލުމަކަށްޓަކާ އަންހެންކުދިން މަރުދަންޖެހޭކަން ކެޓްއަށް އެނގޭތަ. ކެޓްވެސް ބޭރުފުށުން ނުރުހުން ފާޅުކުރިޔަސް ހިތުގައިވާހާ އެއްޗެއް އެނގޭ. ޔޫ ލައިކް އިޓް. އެކަމަކު ރުހޭވާހަކަ ބުނާކަށް ނުކެރޭނެދޯ. އެއީ މައްސަލައެއްނޫނޭ. ހަމަ ބުނަންވީ.." ނާޔަލް އެއްލޯ މަރައިލިއެވެ. ކެމީލާ ކުޑަކޮށް ބުމަ ކައިރިކޮށްލުމުން ނާޔަލް ހޭންފެށިއެވެ.\n"އަދި އެއް ވާހަކަ. ބޭރު ގައުމަކަށް ކިޔަވަން ދާން ބޭނުމެއްނުވޭތަ. ހޯދަދޭނަން ކޯހެއް. ކެޓް ޖެހޭނީ މެޑިސިންހަދަން. ތިކަހަލަ ބަސް އަހާ ކުއްޖަކަށް ޖާނަލިސްޓަކަށް ނުވެވޭނެ. އެއީ ހިތްވަރުގަދަ ފިރިހެނުން ކުރާކަހަލަ ކަމެއް. އަންހެންވަންތަ ޖޮބެއްނޫން. ތިހާ އަންހެން ވަންތަ ކުއްޖެއް ވާންޖެހޭނީ ޑޮކްޓަރަކަށް..............." ނާޔަލް ހީލާފައި މަޑުމަޑުން ބުނެލިއެވެ. އޭރުވެސް އޭނަގެ އަތް އޮތީ ނާޔަލްގެ އަތުތެރޭގައި ހައްޔަރުވެފައެވެ. އޮހެމުންދާ ފެނުގެ ސަބަބުން ޔަގީނުންވެސް އަތުގައި އަޅަމުންދިޔަ ދިލަނެގުން ހުއްޓި ފިނިކަމެއް އިހުސާސްކުރެވުނެވެ. ކުއްލިއަކަށް މީހެއްގެ ހިލަންވިއެވެ. ދެމީހުންނަށް އެއްފަހަރާ ބަލައިލެވުނުއިރު ނަތާލީ އެތަނަށްވަނީއެވެ. ވަރަށް ހައިރާންކަމާއިއެކު ނާޔަލްއަށް ބަލައިލުމުން ނާޔަލް ކެމީލާގެ އަތުންދޫކޮށްލާކަށް ނޫޅުނެވެ. ކެމީލާގެ އަތަށް ހޫނު ކޮފީ އެޅުމުން ފަރުވާދެނީކަމަށް ބުނީ ނިކަން ހަމަޖެހިލާފައެވެ. މަންމަގެ ކުރިމަތީގައިވެސް ނާޔަލް މިއުޅެނީ ކޮންވައްތަރަކަށް ހެއްޔެވެ. ލަދެއްވެސް ނުގަނެއެވެ.\nނާޔަލް އޭނައަށް ކުރާ ޖެއްސުމަކީހެއްޔެވެ. އޭނަ ހަދާގޮތެއް ބަލަން ތަޅުވަނީކަމަށް ވެދާނެއެވެ. އެބުނަނީ ކޮން ގުޅުމެއްގެ ވާހަކަހެއްޔެވެ. އޭނަގެ ހިތުގައި އަދި އެފަދަ އިހުސާސްތަކެއް ނުވެއޭ ރީއްޗަށް ބުނަންވީއެވެ. ފިރިހެނަކާއި ވާހަކަދައްކަން އެއްވެސް ޝައުގެއް އަދި ނެތެވެ. އެހެން ހިތަށް އަރާއިރަށް ޖޯންގެ ސޫރަ ލޮލުގެ ކުރިމަތީގައި ފްލޭޝްވެގެން ދިޔުމާއިއެކު އާހެއްގެ އަޑު ލައްވައިލެވުނެވެ. އޭނަގެ އައިޑީއާއި ފޮތްވެސް ވީ ޖޯންގެ އަތުގައިކަން ހަދާންވިއެވެ.\n"މި ފިރިހެނުންނާއިހެދި ހަމަޖެހިލައިގެން އުޅެވޭކަށް ނެތް" ހިތާހިތުން ކެމީލާ ވާހަކަދެއްކިއެވެ. އޭރު ނަތާލީ ނޯކަރަކަށް ގޮވާގެނެސް އެތަން ސާފުކުރުވައިފިއެވެ. ފަސްޓްއެއިޑް ބޮކްސް ގެނެސް ނާޔަލް ކައިރީ އެތަނުން ލާންވީ ކޮންބޭހެއްތޯ އަހާފައި ނަތާލީ އަމިއްލައަށް އެކަމާއި ހަވާލުވިއެވެ. ނާޔަލް ނިދަންދާން މަންމަ އެދުނުއިރު މަންމަގެ ދެލޮލުން ކޮންމެވެސް ވަރަކަށް ނުރުހުމުގެ އަސަރު ފެނިލިކަން ނާޔަލްއަށް އެނގުނެވެ. ނަތާލީ ނާޔަލްގެ ނިތްކުރީގައި ބޮސްދެމުން "ގުޑްނައިޓް ލަވްޔޫ ސަން" އޭ ބުނެލިގޮތުން އެމީހުންގެ ހުންނަ ޔޫރަޕިއަން ވައްޓަފާޅިގަނޑު ކެމީލާ ފާހަގަކުރިއެވެ. ޔޫރަޕްގައި އުޅެބޮޑުވުމުން ދިވެހިވަންތަކަމާއިއެކު ދީނާއިވެސް ދުރުވެވެނީއެވެ.\nކައިޒާން މޭޒުދޮށުގައި އިށީނެވެ. މާކަސް ޕޭންކޭކުގައި މޭޕްލްސިރަޕް ޖަހާފައި ތައްޔާރުކޮށްލަދިނެވެ. ޖޫހާއިއެކު ބިސްގަނޑެއްވެސް އަޅާލަދިނެވެ. ޖޫލް ނުކާން ބޮޑާހާކާފައި ޕޭންކޭކެއްގެ ރަހަބަލާލާފައި މީރުވެގެން ޕޭންކޭކެއް ހުސްކޮށްލުމުން ކައިޒާންގެ ހިތަށް ހަމަޖެހުމެއްލިބުނެވެ. މިތުއްތު ކުއްޖާ "އެންޖެލް" އެއްފަދައިން ހަޔާތަށް އައިއިރު އަދި އޭނައަކަށް މިއީ އޭނަގެ ދަރިފުޅުކަން ޔަގީންވަނީއެއްނޫނެވެ. ނަމަވެސް އޭނަގެ މާޒީގެ ކަޅު ސަފުހާތަކުން އެންމެ ވަގުތުކޮޅެއް އޭނަ ބޭޒާރުކޮށްލަން ހަތިޔާރަކަށްވެގެން ވުޖޫދަށް އައިސްދާނެކަމަކަށް ހިޔެއްނުކުރެއެވެ. ފަސްއަޅާ ފޮރުވައިލި ސަފުހާތައް އަލުން ކޮނެގެން ނެގުމަށް ހިތަކަށް ނާރައެވެ. އޭނައާއި ޖޫލް ވައްތަރުކަމުގައި ލީސާ ބުންޏަސް އެކުއްޖާއާއި ވައްތަރު ސިފައެއް ކައިޒާންއަކަށް ނުފެނުނެވެ. ނަމަވެސް ޝައްކުވަނީ އޭނަގެ ހުރި މައްސަލައިގެ ސަބަބުންނެވެ. އޭނަގެ ހާލަތެވެ. މާކަސްކައިރީ ކައިޒާން އެދުނީ މިއަދުވެސް ބީޗަށްދާއިރު ޖޫލް ގެންދިއުމަށެވެ. ނާޔަލް އޭނައާއި ބައްދަލުކުރަން އިރުކޮޅަކުން އަންނާނެކަމަށް ބުނެ ވައިބާކޮށްފައިވެއެވެ.\nމިއަދުވެސް ކައިޒާންއާއި ނާޔަލް ޖައްސައިލީ ކޮޓެޖްގެ ހިތްގައިމު ބަގީޗާގައެވެ. ރޭ ވިއްސާރަވުމަށްފަހު މިއަދު އުޑުމަތި ބަނަކޮށް އޮތަސް މޫސުމް ރީއްޗެވެ. ގަސްތަކުގެ ފަތްތައް ދޮވެވި ފެހިކަން ގަދެވަފައިވާއިރު މާތަކުގައި ޖަވާހިރުފަދައިން ފެންތިކިތައް ވިދާ ބަބުޅާއިރު އާޝޯޚުވާވަރުވެއެވެ. ވާރޭގެ ސަބަބުން ހުރިހާ ހަޑިއެއް ދޮވެވި ފަޒާވެސް ތާޒާވެލައިފި ފަދައެވެ.\n"ނާޔަލް ސީރިޔަސްލީ އަހަރެން ހެލްޕްބޭނުން. ބައްޕަ ބޭނުންވޭ ބިޒިނަސްގައި ބައިވެރިކުރަން. އޭގެ ކުރިން އެބަޖެހޭ މިކަންތައް އަމިއްލަ ނަފުސްގެ ބާރުދަށަށް ގެނައުން. އަހަރެންގެ ސިކުނޑީގައި މޮންސްޓާއެއް ދިރިއުޅޭ. އޭނަގެ ނަމަކީ ޖޯން. ޖޯން އަހަރެންގެ ހަށިގަނޑާއި ވަގުތުވެސް އަހަންނަށް ނޭގި ގެންދޭ. ހުރިހާ ޕާސެނެލެޓީންގެ ތެރެއިން އެންމެގިނަގިނައިން އަހަރެންގެ ހަށިގަނޑު ހައިޖެކްކުރަނީ ޖޯން. އަހަރެން ރުޅިއަންނަކަމެއް ވިއްޔާ ނޫނީ ކުރަން ނުކެރޭވަރުގެ ކަމަކާއި ދިމާވެއްޖެއްޔާ ޖޯން އަހަރެންގެ ބަދަލުގައި ވުޖޭދަށް އާދޭ. އަދިވެސް އުޅޭ ދިހަމީހުން. އެހެން މީހުން އަންނަނީ މަދު ހާލަތެއްގާ. ލުއީ....ޑާކް މިއީވެސް އެތަނުން ބަޔެއްމީހުން. އެމީހުންނަށް އަހަރެން ވާ ވަގުތު ކުރާކަމެއް ހަނދާނެއްނުހުރޭ ނަމަވެސް އަހަރެން ބައެއްފަހަރު ހަމަހޭވެރިކަންވާއިރު ނުދަންނަ ތަނެއްގައި ހުރެދާނެ. ނޫނީ ކުއްލިއަކަށް ކޮންމެވެސް މީހަކު އައިސް ވާހަކަދައްކަންފެށީމަ ހައިރާންވޭ. އަހަންނަށް ނޭގި ސިކުނޑީގައި ދިރިއުޅޭ މީހުން އަހަރެންގެ ވަގުތާއި ހަށިގަނޑު ބޭނުންކޮށްގެން އަހަރެން ނުރުހޭ ކަންތައްވެސް ކުރުވާ. އެހެންވެ ދިރިއުޅުން މިވަނީ ނަރަކައަކަށްވެފައި. އަހަންނަށް ބޭނުންވާގޮތަށް ދިރިއުޅުން ކުރިއަށް ގެންދިޔަނުދޭން އެމީހުން ފައިޓްކުރަނީ.........." ކައިޒާން މޭޒުގައި އުޅަބޮށިޖައްސާލައިގެން ދަތްދޮޅީގައި އަތްއަޅުވާލައިގެން އިންއިރު ދެލޮލުން ރިހުމެއްގެ އަސަރު ފާޅުވާން ހުއްޓެވެ.\n"އޯ ގޯޑް. ޔޫ ހޭވް ޑީ އައި ޑީ..............." ނާޔަލް އިނީ ބުނާނެ އެއްޗެއް ނޭގިފައެވެ.\nކައިޒާން އެހެންމީހުންނާއި ވަކިން ދިރިއުޅުމުގެ ސިއްރު އަދި މިއެނގުނީއެވެ.\n"ބައްޕަ ބޭނުންވޭ އަހަރެން ބިޒިނަސްގައި ބައިވެރިވާން. އެހެން މީހުންފަދައިން ހަޔާތެއް ފަށަން. ކިހިނެއް މިކަހަލަ ބައްޔަކާއި ހަގުރާމަކުރަމުން އެހާ ޒިންމާދާރު ވަޒީފާއެއް އަދާކުރާނީ. ކިހިނެއް ހަޔާތަށް އަންހެންކުއްޖެއް ގެންނާނީ. އަހަރެން މިއީ ނުރައްކާތެރި މީހެއް. ވަރަށް ނުރައްކާތެރި މީހެއް. ޖޯން އައުމާއިއެކު އަހަރެން މޮންސްޓާއަކަށް ބަދަލުވޭ. ކިހިނެއް އަހަރެން ހަދާނީ. އަހަންނަށް އަހަރެންގެ އަމިއްލަ ނަފުސަށް ބާރު ނުފޯރުވޭ. ދެޓް މޮންސްޓާ..........." ކައިޒާން ނިތްކުރީގައި އިނގިލިތައް ހިންގައިލިއެވެ. ޖޫލް ގޮވައިގެން އޭނަގެ މަންމަ ލިސާ އައުމުން ކައިޒާންއަށް އިންކާރުނުކުރެވުނު ސަބަބަކީއެއީއެވެ. އޭނަގެ ހަށިގަނޑަށް އެ މޮންސްޓާ "ޖޯން" ބާރުފޯރުވާ އޭނަ ބޭނުންނުވާކަމެއް ގަދަކަމުން ކުރުވަފާނެއެވެ. އެހެންނޫންނަމަ އޭނައަކީ ލިސާއާއި ގަޔާވިޔަސް ފަހަރެއްގައިވެސް އޭނަގެ ގަޔަށް އަރައިގަންނާނެ މިހެއްނޫނެވެ. އެންމެ ރެއެއްގައި ގުޅުން ހިންގިކަމަށް ލީސާބުންޏަސް އޭނަ އެއްގޮތަކަށްވެސް ލީސާއާއިއެކު ގުޅުމެއް ނުބާއްވާކަން އޭނައަށް ޔަގީނެވެ. ނަމަވެސް ޖޯން ކުރާ ކަމެއް އޭނަ ހަނދާނެއްނުހުރެއެވެ. އޭނައަކީ ސިގްރެޓްވެސް ބޯމީހެއް ނޫނެވެ. ނަމަވެސް ބައެއް ދުވަހު އޭނަގެ ކޮޓަރިން ސިގްރެޓްބޮއިފާ ހުންނަ ގުލުފެނިފައިވެއެވެ. އެވެސް ޖޯންގެ ކަންތަކެވެ. ވީއިރު އޭނަފަދަ އިންސާނަކަށް ދިރިއުޅުން ފަސޭހަވާނީ ކިހިނެއްހެއްޔެވެ. ޖޯން ކުރާ ފާފަތަކާއި ކުށްތައް ބޮލުގައި އަޅައިގެން ހުންނަން ޖެހެނީ ހަމަ އޭނައެވެ.\n"ޔޫ ކެން. އައި ވިލް ހެލްޕް ޔޫ ކައި....." ނާޔަލް ހިތްވަރުދިނެވެ. ނާޔަލް އެތައް ނަފްސާނީ ބަލިމީހުންނާއި ކުރިމަތިލީއިރު މިފަދަ ކޭސްއަކާއި ދިމާވީ އަލަށެވެ. މަލްޓިޕްލް ޕާސެނެލިޓީ ޑިސްއޯޑާ ނޫނީ ޑިސޯސިއެޓިވް އައިޑެންޓިޓީ ޑިސްއޯޑާއަކީ ނަފްސާނީ މައްސަލަތަކުގެ ތެރެއިން ނިސްބަތުން މަދު ބައްޔެކެވެ. މިހެން ދިމާވާ ބަލިމީހުންނަށް އެމީހާގެ ޝަޚުސު އެންމެމަދުވެގެން ދޭއް ނުވަތަ އެއަށްވުރެ ގިނަމީހުންނަށް ބެހިގެން ދެއެވެ. އެއިން ކޮންމެ ޝަޚުސަކަށް ވަކި މިޒާޖެއްލިބިގެންވާއިރު އެ މީހާ ކުރާކަންތަކާއި ރުހޭކަންތައް ތަފާތުވެދެއެވެ. އެފަދަ މައްސަލަތައް ދިމާވާމީހުންނަކީ ތަފާތު ބަޔެކެވެ. ނާދިރު އަދި ޚާއްސަ ހާލަތެކެވެ. ފުދޭވަރަކަށް ޝައުގުވެރިކުރުވަނިވި ހާލަތެކެވެ. ކައިޒާންގެ ސިފައިގާ އެބުނާ ނަންތައް ކިޔާ މީހުން ފެނި އެމީހުން ކުރާ އެއްވެސް ކަމެއް ކައިޒާން ހަދާން ހުންނާނީއެއް ނުނެވެ. ނާޔަލް ނިންމީ އޭނައަށް ވެވުނުވަރަކުން ކައިޒާންއަށް އެހީތެރިވުމަށެވެ. ކައިޒާން މުޅިން ރަގަޅުކުރަން އަމިއްލަ ނަފުސާއި ޗެލެންޖުކުރިއެވެ.\nކެމީލާގެ ފޯނަށް އިރުއިރުކޮޅާ ނާޔަލް މެސެޖްކޮށްލައެވެ. އަތް މުޅިން ރަގަޅުވެއްޖެހެއްޔޭ އަހައިލިއެވެ. ދެން ދެއްކީ ކިޔެވުމުގެ ވާހަކައެވެ. ކޮންމެ ޔުނިވާސިޓީއަކުން ޖާގަ ހޯދިޔަސް އޭނަ ހުރިހާ ޚަރަދެއްކުރާނެކަމަށާއި ކެމީލާއަށް ކިޔަވާދޭނެކަމަށް ބުނެ އެހާވަރުން އުޅެނީ ކޮން ނިޔަތެއްގައިބާވައެވެ. ކޮންމެގޮތެއްވިޔަސް ރަގަޅު ފުރުސަތެކެވެ. ކިޔަވަން ލިބޭނެ ފުރުސަތެކެވެ. އަމިއްލަ ގޭތެރެއިން އޭނައަށް ހިތްހަމަޖެހުމެއްނުލިބެއެވެ. ތާއަބަދު ފެންނަނީ މަންމައާއި ބައްޕަ އަރައިރުންވާ މަންޒަރެވެ. ކެމީލާގެ ހުވަފެނަކީ މާމަ ގޮވައިގެން މިގެއިން އެހެންތާކަށް ބަދަލުވުމެވެ. އެހެންމީހުންގެ އުފަލާއި މަޖަލުގައި ބައިވެރިވާން މާމަ އެދުނަސް މާމަ އަށް އެ ފުރުސަތުތައް ލިބެނީ މަދުންނެވެ. އެހެންކުދިންނާއިއެކު މޫދަށްގޮސް ހަނދުވަރުގެ ރީތިކަން ދެކޭހިތުންވެސް މާމައަށް ބައެއްފަހަރު ހިތާހިތުން ޝަކުވާކޮށްލެވެއެވެ. ޅީދަރި ތަމަންނާދެކެ ގަންނަ ބިރަކުން އެފަކީރު އިންނަނީ ހުރިހާ އިހުސާސްތަކެއް ފޮރުވާލައިގެންނެވެ. ސްޓްރޯކް ޖެހުމުން އެއްފަޅީގައި ކޮންމެވެސް ވަރަކަށް ވާގިނެތުނަސް ފިޒިއޯ ހެދުމުން ބޮޑުތަން ލުއިވެ ހިނގާ އުޅެވޭވަރުވިއެވެ. ނަމަވެސް އެފަހުން ހުރަގެއެއްގައި ހައްޔަރުވިފަދައެވެ. އެއް ގެއެއްގައި އުޅޭއިރު ހުރި އެންމެ ފިރިހެންދަރި ޔާސިރު ނުފެނިގެން ކަރުނަ ނާޅާ ދުވަހެއް މިހާރަކަށް އައިސް ނާދެއެވެ. ތަމަންނާ އޮންނަނީ މާމަ ކާމޭޒުދޮށަށް އައުން މަނާކޮށްފައެވެ. މާމަ ބަލިކަމަށް ލޭބަލް ކޮށްފައި އޮތުމުން ކެމީލާ ޖެހެނީ ކާތަށި ހިފައިގެން ގޮސް މާމައަށް ދޭށެވެ. މާމަގެ ލޮލަށް އުދަގޫވާނެއޭ ކިޔާފައި ޓީވީ ބެލިޔަކަވެސް ނުދެއެވެ. އަމިއްލަ ގޭގައި ރަހީންވެފައިވާ މީހެކޭ މާމަ ތަފާތެއްނެތެވެ.\nޔެލޯ އެލާޓްނެރެފައިވާ ދުވަހެކެވެ. ވައިގަދަވުމާއި ބޯކޮށްވާރޭވެހުން އަދި އުދަ އެރުން އެކަށީގެންވެ އެކަމަށް ސަމާލުވާންޖެހޭނެއެވެ. ކެމީލާ ކޮލެޖް ނިންމާލާފައި ނުކުތްއިރު އަނދިރިކަމުން ހީވީ އެހެންކަމެއް ހެންނެވެ. އުޑުމަތިވަނީ ބޮޑެތި އަޅިވިލާތަކުން ބައްދާލާފައެވެ. ޖެހެމުންދާ ބާރު ވައިރޯޅިތަކުން ގަސްގަހުގެ ފަތްތައް ވައިގެ ތެރޭގައި ފަރާތްފަރާތަށް އުދުއްސާލާއިރު ދުރުދުރުން ގުގުރާލާއަޑުއިވުމުން ބިރުން ފިތްކަނޑައިގެންދާހާ ވެއެވެ. ކެމީލާ ފިޔަވަޅުތައް އަވަސްކޮށްލީ ވާރޭގެ ހަމަލާއައުމުގެ ކުރިން ގެއާއި ހަމަޔަށް ފޯރޭތޯއެވެ. ކޮލެޖާއި ދިމާލުން އޮތް ގޯޅިއަކުން ލަނބައިލިތަނާހެން ވާރޭގެ ތިކިތައް މޫނުގައި ބޮސްދޭންފެށިއެވެ. ދަބަހާއި ފޮތްތައް ނުތެމި ސަލާމަތްކުރަންވެގެން ދުވެލާފައިގޮސް ވަދެވުނީ ގެއެއްގެ އަސްކަނި ދޮށަށެވެ. މޭގައި ފޮތްތައް ޖައްސާ ބާރުކޮށްލައިގެން ހުރިއިރު އެހިތްތެޅެނީ ބިރުންގޮހެވެ. މިއޮތް ވިއްސާރަދުވަހު ގެއިން ނުކުމެވުނުކަމުގެ މޮޔަހީވިއެވެ. ކަޅުކުލައިގެ ސޫޓެއްފަދައިން ފަހާފައިވާ ބޯ ހެދުމަކާއިއެކު ސްކިނީއެއްލާފައި އަޅި ޝިފޮން ޝޯލެއް އަޅާފައިވާއިރު އެދޮންމޫނު ފެންނަނީ އަޅިވިލާތަކުގެ ތެރެއިން ސާދަ ވިލޭރޭގެ ހަނދު ފާއްދާލާހާ ފުރިހަމަކަމާއިއެކުގައެވެ. ވާރޭގެ ތިކިތައް މޫނުގައި ހަރުލާފައިވީ ކުދި މުތީތަކެއްހެންނެވެ.\n"މިވަދެވުނީ ނުވެސް ދަންނަ ގެއަކަށް. މިގެއިން ކޮންމެފަދަ މީހަކުވެސް ނުކުމެދާނެ. މާލެއިން މިކަހަލަ ގެއެއްނުވެސް ފެނޭ. ބިރުވެސް އެބަގަނޭ. އެކަމަކު ހާދަ ބިޔަގަސްތަކޭ އެހާ ރީތި ފިނިފެންމާ ގަސްތަކެއްވެސް އެބަހުރި. ހާދަހާ ރީއްޗޭ. ވާރޭވެހޭ މަންޒަރު ބަލާލަން އެންމެ ރީތީ މިކަހަލަ ތަނެއްގައި ހުރީމަ. މިހާ ރީތިކޮށް ގަސްތައް އިންދާނީ މިގޭ މަންމަކަން ނޭގޭ. އަންހެންކުދިން ނޫޅޭނަމަ މިހާ ރީތިކޮށް ގަސް އިންދާފައެއް ނުހުންނާނެ........." ކެމީލާ ތަބުގައި ހުރި އޯކިޑްތަކަށް ބަލައިލިއެވެ. ނޫކުލައިގެ އެ ރީތިމާ ފެނިފައި އާޝޯޚުވެގެން މަޑުމަޑުން އަތްލީ އަސްލު މަލެއްތޯ ބަލައިލަންވެގެންނެވެ. ކުއްލިއަކަށް ކޮންމެވެސް މީހަކު ދޮރު ހުޅުވާލައިފިއެވެ. ކެމީލާ ބަލާނުލާ ދުއްވައިގަންނަން އުޅުނުނަމަވެސް ދެފައި ބިންމަތީގައި ތެރަސްޖަހާ ތަތްކޮށްލާފައި ހުރިފަދައެވެ. އެންމެ ފިޔަވަޅެއްވެސް ކުރިއަކަށް ނޭޅުނެވެ.


Moonugai Huri Ufan Lah,Fahun Bodu Veynakah - Vaguthu\nއިންޑޮނޭޝިއާއަށް ނިސްބަތްވާ މީހަކު އުޅެމުންދާ އުނދަގޫ ހާލަތުގެ ފޮޓޯއިންވެސް ފެނިގެން ދާނެއެވެ. އޭނާގެ މޫނުގައި ނަގާފައި އެ ހުރީ ބޮޑު ޓިއުމަރެކެވެ. އެ ޓިއުމަރު ބޮޑުވެގެން ގޮސް އޭނާގެ ބަނޑާއި ހަމައަށް މިހާރު އަރައެވެ. އުއްމީދު ކުރަނީ އޮޕަރޭޝަނެއް ކޮށް އެކަމުން ސަލާމަތް ވެވޭވެނެ ކަމަށެވެ.\nއުމުރުން 34 އަހަރުގެ އަންޑްރިއަޑީ ޕުޓްރާ ގެ މޫނުގައި ހުރީ އެ ބޮޑު ޓިއުމަރުގެ ސަބަބުން އޭނާއަށް ކެއުމަށާއި، ވާހަކަދައްކަން ވަރަށް ބޮޑަށް ދަތިވެއެވެ. އެ ޓިއުމަރުގެ ބަރުދަނުގައި އެކަނި 39 ކިލޯ ހުރއެވެ.\nޕުޓްރާގެ މޫނުގައި ޖަހާފައިވާ އެ ޓިއުމަރު ފޮރުވަނީ ޓީޝާޓު ދަށަށް ލައިގެންނެވެ.\nއޭނާއަށް ދިމާވެފައިވާ އެ މައްސަލައަކީ ނިއުރޯފިބްރޯމެޓޯސިސް ނަަމަކަށް ކިޔާ ޖެނިޓިކް ޑިސޯޑާއެކެެވެ. އެއީ ޓީޝޫ އާއި ސެލް އުފެދުމުގައި ދިމާވާ މައްސަލައެކެވެ.\nޕުޓްރާގެ މޫނުގައި އިން އެ ޓިއުމަރުގެ ސަބަބުން އޭނާއަށް ނޭވާ ލުމަށާއި، ހިނގަންވެސް އުނދަގޫވެގެން އުޅެނީ އެ ޓިއުމަރުގެ ބަރުދަން ބަރުވުމުންނެވެ.\n"ބައެއް ފަހަރު އެ ބަރުވެގެން ބުރަކަށީވެސް ބިންދައިގެންް ދާ ވަރުވޭ، އެ ވަރު ވަަރު، އެކަމާއި ހެދި އަހަރެންނަށްނޭވާލާވެސް އުނދަގޫވޭ"،\nޕުޓްރާ އުފަންވިއިރުވެސް މޫނުގައި އޭތި ހުއްޓެވެ. ނަމަވެސް އެއީ އުފަން ލަފެއް ކަމަށް އެއިރު އޮތީ ހީވެފައެވެ. ނަމަވެސް އޭނާ ބޮޑުވަމުން ދިޔަ ވަރަކަށް އޭތިވެސް ދިޔައީ ބޮޑުވަމުންނެވެ.\nއެކަމާއި އޭނާގެ މައިންބަފައިން ޑޮކްޓަރަށްވެސް ދެއްކިއެވެ. ޑޮކްޓަރުން އެއިރު ބުނީ އެއީ އެއްވެސް މައްސަލައެއް ނޫން ކަމަށެވެ. އަދި ކަންބޮޑުވާން ޖެހޭ ކަމެއް ނޫން ކަމަށެވެ. އަދި އެއިރު އާއިލާގެ އަތުގައި އެވަރަށް ފައިސާ ނެތިގެން އިތުރަށް އެކަން ނުބެލި، ޕުޓްރާގެ ހާލަތު ގޯސްވަމުން ދިޔައީއެވެ.\n"އަހަރެން އުފަންވިއިރުވެސް މޫނުގައި ހުރީ އެއްޗެއް، އަހަރެންގެ އާއިލާއިން ހީކުރީ އެއީ އުފަން ލަފެއް ކަމަށް، އެކަމަކު އަހަރެންގެ އުމުރުން 11 އަހަރު ވެފައި ވަނިކޮށް މައިންބަފައިންނަށް އެނގުނީ އޭތި ބޮޑުވަމުންދާކަން". ޕުޓްރާ ބުނެފައި ވެއެވެ.\nއޭނާ ކުރިން ވާޒީފާއަށްވެސް ދިޔައެވެ. އެހެން ނަމަވެސް އެ ޓިއުމަރުގެ ބަރު ކަމުން އޭނާއަށް އެތަނުގައިވެސް ކެތްނުވާ ވަރުވުމުން ވަޒީފާއިން ވަކިވީއެވެ. އަދި މިދިޔަ ދެ އަހަރެއްހާ ދުވަސް ތެރޭގައި އޭނާ އުޅެމުން ދަނީ ގޭގައި ކަމަށް އޭނާ ބުނެފައި ވެއެވެ.\nއިންޑޮނޭޝިއަށް ބާރުގަދަ ބިންހެލުމެއް އަތުވެއްޖެ\nއިންޑޮނޭޝިއާއަށް ބާރުގަދަ ބިންހެލުމެއް އައިސް ގިނަބަޔަކު މަރުވެއްޖެ\nމެއި 7, 2020 17:54\nމާތްﷲ ޝިފާ ދެއްވަވާށި އާމީން\nމެއި 7, 2020 23:47\nއަވަސް ޝިފާއެއް މިންވަރު ކުރައްވާނެ މަގު މީނާއައް ތަނަވަސް ކުރައްވާނދޭވެ


Supreme court ah Azima genaumakee raees hingavaa jareema eh: Mahloof | Mihaaru\nސުޕްރީމް ކޯޓަށް އާޒިމާ ގެނައުމަކީ ރައީސް ހިންގަވާ ޖަރީމާއެއް: މަހުލޫފް\nރައީސް އޮފީހުގެ ލީގަލް އެފެއާޒް މިނިސްޓަރު އާޒިމާ (ކ-2) ކެބިނެޓް ބައްދަލުވުމެއްގައި: ސުޕްރީމް ކޯޓުގެ ފަނޑިޔާރަކަށް އާޒިމާ ހަމަަޖައްސަވަން ރައީސް ޔާމީން އުޅުއްވާ ކަމަށް އިދިކޮޅު ފަރާތްތަކުން ވަނީ ބުނެފައި.---ފޮޓޯ: ރައީސް އޮފީސް\n29 ޖުލައި 2017 - 21:43\nއިދިކޮޅު ހަރަކާތުގެ މައި ޖަގަހަ އަދި ޖުމްހޫރީ ޕާޓީގެ އޮފީސް މ. ކުނޫޒުގައި ބޭއްވި ނޫސްވެރިންގެ ބައްދަލުވުމެއްގައި މަހުލޫފް ވިދާޅުވީ ސުޕްރީމު ކޯޓުގެ ފަނޑިޔާރަކަށް އާޒިމާ ހަމަޖައްސަވަން ނިންމަވައި، ޕީޕީއެމަށް ނިސްބަތްވާ މަޖިލިސް މެމްބަރުންނާ އެކަމާ ގުޅޭ މަޝްވަރާތައް ކުރައްވާފައިވާ ކަން އެނގިވަޑައިގެންފައިވާ ކަމަށެވެ. އަދި މިއީ ސަރުކާރުން ކުރަން އުޅޭ ވަރަށް ނުރައްކާތެރި ކަމެއް ކަމަށް ވިދާޅުވި އެވެ.\nމަހުލޫފް ވިދާޅުވީ ރާއްޖޭގެ ކޯޓުތަކުގެ އިންސާފުވެރިކަމާ މެދު ކަންބޮޑުވެ ވަޑައިގެންނަވާ ކަމަށާއި އެ ތަންތަނުން ނިންމާ ނިންމުންތަކާ މެދު ހިތްހަމަ ޖެހިވަޑައިނުގަންނަވާ ކަމަށެވެ. އެ ހާލަތުގައި ޝަރުއީ ދާއިރާ އޮއްވައި، ސުޕްރީމު ކޯޓަށް ގެންނަން މި އުޅޭ ބަދަލަކީ ކޯޓުތަކުގެ ނިންމުންތަކަށް ހުރަސް އަޅައި، ބިރު ދެއްކުމަށް ކުރާ ކަމެއް ކަމަށް ގަބޫލު ކުރެވޭ ކަމަށް އޭނާ ވިދާޅުވި އެވެ.\nމަހުލޫފް ވިދާޅުވި ގޮތުގައި މަޖިލީހުގެ މެޖޯރިޓީ އިދިކޮޅު ފަރާތްތަކަށް ލިބިފައިވާ އިރު މި ފަދަ ކަމެއް ނިންމާ ޖަލްސާ އަށް އެއިން އެއްވެސް މެމްބަރަކު ވަޑައެއް ނުގަންނަވާނެ އެވެ. އަދި 43 މެމްބަރުން ނުލައި މަޖިލީހުގެ ޖަލްސާއެއް ނުބޭއްވޭނެ ކަމަށާއި އެކަމަކު ބާކީ ތިބި ސަރުކާރު ކޯލިޝަންގެ 37 މެމްބަރުންނާއެކު ޖަލްސާ ބާއްވައި، އެ ގޮތަށް ނިންމުމަށް ހަމަޖައްސާފައިވާކަން އެނގިވަޑައިގެންފައިވާ ކަމަށް ވިދާޅުވި އެވެ.\nއިދިކޮޅު ފަރާތްތަކުން ބޭއްވި ޖަލްސާއެއްގައި މަހްލޫފު ވާހަކަ ދައްކަވަނީ.---މިހާރު ފޮޓޯ: ހުސެއިން ވަހީދު\n"މިކަން އެބަ ޖެހޭ ހުއްޓުވަން. އެއީ ޖުޑިޝަރީ ތެރެ އިން ވިޔަސް، ސިފައިންނާ ފުލުހުން ނުވަތަ ރައްޔިތުން ނިކުމެ ވިޔަސް އެބަ ޖެހޭ ހުއްޓުވަން. އެކަމަށް އެޅެން ހުރި ހުރިހާ ހުރަހެއް އެބަ އަޅަން ޖެހޭ،" މަހުލޫފް ވިދާޅުވި އެވެ.\nއޭނާ ވިދާޅުވީ ރައީސް އަބްދުﷲ ޔާމީންގެ ސަރުކާރުގައި ގިނަ މިނިސްޓަރުން ވެސް މަގާމުން ވަކި ކުރައްވާފައިވާ އިރު، އިދިކޮޅު ގިނަ ސިޔާސީ މީހުން ވެސް ދައުވާކޮށް ކޯޓަށް ގެންގޮސް، ޖަލަށް ލަމުން ދާ ކަމަށެވެ. އެހެންވެ، މިހާރު ކޯޓުތަކުގެ ފަނޑިޔާރުން ވެސް ޖަލަށް ލައި އަދަބު ދިނުމަކީ ވެސް ރައީސް ކުރައްވަފާނެ ކަމެއް ކަމަށް ވިދާޅުވި އެވެ.\nކުރިން ހަތް ފަނޑިޔާރުން ތިބި ސުޕްރީމް ކޯޓުގެ ބެންޗު ފަސް ފަނޑިޔާރުންނަށް ބަދަލުކުރީ ވެސް މި ސަރުކާރުންނެވެ. އަނެއްކާ ހަތަކަށް އިތުރު ކުރަން އުޅޭ ކަމުގެ އަޑުތައް ފެތުރުނު އިރު ގާނޫނުއަސާސީގައި ކަންބޮޑުވެވަޑައިގަންނަވާ ބޮޑެތި މައްސަލަތަކެއް ހުރި ކަމަށް މިނިވަން ދުވަހުގެ ރަސްމީ ޚިތާބުގައި ރައީސް އަބްދުﷲ ޔާމީން ވަނީ ވިދާޅުވެފަ އެވެ. އެމަނިކުފާނު ވިދާޅުވީ ރާއްޖޭގެ ދުސްތޫރީ އޮނިގަނޑު އޮތީ "ޑެޑްލޮކަކަށް ދާ ގޮތަށް" ކަމަށާއި މި އޮނިގަނޑުގެ ދަށުން ދިވެހި ގައުމުގެ ރައީސަކަށް ހުންނަ މީހާ، "އެއް އަތް ފަހަތަށް ބަނދެގެން ރައްޔިތުންގެ ކުރިމައްޗަށް ނެރެވިދާނެ" ކަމަށެވެ. ދުސްތޫރީ އޮނިގަނޑު އޮތީ ދައުލަތުގެ މަސައްކަތްތަކަށް ހުރަސްއަޅައި، ދައުލަތް ހުއްޓުމަކަށް ގެނެވޭ ފަދަ ފުރުސަތުތުތަކެއް ދައުލަތުގެ ދުޝްމަނުންނަށް ހޯދައިގަނެވޭނެ ގޮތަށް ކަމަށް ވެސް ވިދާޅުވި އެވެ. ރައީސްގެ މި ވާހަކަފުޅަށް ސަރުކާރު ތެރެއިން އެންމެ ބޮޑަށް ތާއީދުކުރައްވާ އެއް ބޭފުޅަކީ، 2008 ގައި ގާނޫނުއަސާސީ ތަސްދީގުކުރެއްވި އިރު އެޓާނީ ޖެނެރަލަކަށް ހުންނެވި އާޒިމާ އެވެ. ޕީއެސްއެމަށް ދެއްވި އިންޓަވިއުއެއްގައި އޭނާ ވިދާޅުވީ ރާއްޖޭގެ ދުސްތޫރީ އޮނިގަނޑު އޮތީ ގައުމީ މަސްލަހަތަށް ވުރެ ބޮޑަށް ސިޔާސީ މަސްލަހަތަށް ޖާގަ ދީފައި ކަމަށެވެ.\nއާޒިމާ ޝަކޫރު ފަނޑިޔާރުން ސުޕްރީމް ކޯޓް އަހުމަދު މަހުލޫފް، ޔޫތު އެންޑް ސްޕޯޓްސް މިނިސްޓަރު ޖުޑީޝަރީ ރައީސް އަބްދުﷲ ޔާމީން އިދިކޮޅު ފަރާތްތައް ރާއްޖޭގެ ސިޔާސީ ހަމަނުޖެހުން\n33 ކޮމެންޓް, 153 ރިއެކްޝަންސް\nނަޒާހަތްތެރި ކަމުގެ ގޮތުން ރަނގަޅު ރެޕިއުޓޭޝަނެއް ބޭނުންވާ އެކަކު ވެސް މި ގައުމުގަ ހަމަ ނެތީބާ؟ އާޒިމާ ޝުކޫރު ވެސް މި ހަޑިގަނޑަށް ގެނބިގެން އުޅޭ ކަމީ ހިތާމަ ހުރި ކަމެއް\nއެހެން ނުގެނެވޭނެ، މިހާރު އެބައޮތް ޤާނޫނު އަސާސީއެއް، ރައީސް ޔާމީނުއަށް އެއުޅުއްވަނީ މިހާރުގެ ޤާނޫނު އަސާސީގެ ތެރެއިން ވެރިކަން ކުރަން ނޭގިގެން، އެމަނިކުފާނު ބޭނުންވަނީ ރައީސް މައުމޫނު 30 އަހަރުގައި ވެރިކަން ކުރެއްވި ޤާނޫނު އަސާސީ، އެކަމަކު ދެނެއް އެއަށް ވާސިލެއް ނުވެވޭނެ، އެހެންކަމުން އަވަހަށް ވިސްނި ވަޑައިގެން ނިޒާމު މުގުރާނުލައި ފަހަތަށް ޖެހިވަޑައިގަންނަވާށެވެ.\nކުރިން ތިޔަ މަގާމުގަ ހުރި ކަމަނާ މިހާރު އެހެރީ ޕީޖީ (ޕުރޮސިކިއުޓަރ ޖެނެރަލް) ކަމަށް ލާފަ - ދެން ތިއުޅެނީ އެމަގާމުގަ މިހާރު ހުރި މީހާ ސުޕުރީމް ކޯޓަށް ގެނެސް އުއްތަމަ ފަނޑިޔާރުކަން ދޭން.... ކުރަން ތިއުޅޭ ކަމަކީ ޕީޖީ ލައްވާ އިދިކޮޅު ހުރިހާ މެމްބަރުންގެ ޖިނާއީ މައްސަލަތަކެއް ކޯޓަށް ވައްދާ ފަޓާސް ބަރިއެެއްހެން ހުކުމް ކޮއްފަ ގޮނޑި ގެއްލުވާލަން. ގޮނޑި ގެއްލުނުކަން ނިންމަން ހުންނާނީ އާޒިމާ ޝަކޫރު، މި ކަމަނާ ވެސް އިދިކޮޅު ފަަރާތްތަކުގެ ގޮނޑިތައް ފަޓާސް ބަރިއެއްހެން ގެއްލުވާލާނެ. ގާނޫނު އަސާސީއެއް، ގާނޫނެއް ގަވައިދެއް ބެލުމެއް ނޯންނާނެ. ހަމަ އެކަނި ފެންނާނީ 145 ވަނަ މާއްދާގަ އޮންނަ އެންމެ ފަހުބަސް ބުނާ ފަރާތަކީ ސުޕުރީމް ކޯޓުކަމަށް.\nޖަރީމާ ހިންގަނީ ރައީސެއްނޫން .ޖަރީމާހިންގަނީ ތިޔަޢިއްޒަތްތެރި މެމްބަރުން.\nވޮއިޑް އެޓް އިނީށިޔޯ "އުފެދުމުގައި ވެސް ކޮރަޕްޓް" މިފަދަ ބޭފުޅުން ގައުމަށް އުފަންވުން އެއީ ގައުމަށް ލިބުނު ވަރަށްބޮޑު ގެއްލުމެއް.\nއާޒިމާ ގެންނާނެ އެވެ.އެކަން އޮތީ އެގޮތަށެވެ.ދެން ލަލަލަ..\nއާޒިމާ ޝަކޫރު އެ މަޤާމަށް ގެނައުން ހައްޤެވެ.މިހާރު ޤައުމުގައި ހުރި މައްސައްލަ ތަށް ޝަރުއީ ނިޒާމް ގެ ތެރެއިން ހައްލު ކޮށް ދެއްވުމުގެ ކުޅަދާނަ ކަން އެކަމަނާގެ ކިބާގައި އެބަހުއްޓެވެ.\nމަހޭ މޮޔަވީތަ؟ ތިމާޔަކީ އެންމެ އިންސާފުވެރި މިހާކަމަށް އަމިްލައަށް ދެކުމަކީ ބޮޑާވެރިވރ ކިބުރުވެރިވުން. އަދި ކަލެއަކީ ރީލޯޑު ކުރާމީހެއްވީމަ ކަލޭ ދައްކާވާހަކަ ޤަބޫލްކޔުރަންވަރަށް ދަތި.\nސުޕްރީމް ކޯޓަށް އަލީ ހުސެއިން ގެނައީމަ ރުހޭނަންތޯ؟ ރުހެނީނަމަ އެވެސް އިންސާފުތޯ؟ މަރުހޭ މީހަކު އިނީމަ މަށަން ކަމުދާނީ... އާޒިމާ ގެނައީމަ އެޢީ ގޯހެއް.... އެއީ ސިޔާސަ ފިކުރު އިނގޭތީ....\nމައްސަލަޔަކީ ތިއޭ. ސުޕްރީމް ކޯޓަކާ އަލީ ޙުސައިނަކާ ގާތްވެސް ވިޔަކަ ނުދޭނެ، އެއީ އިދިކޮޅު މީހެއްވީމަ، ކިތަންމެ ޤާބިލް މީހަކަށްވިޔަސް ހެޔޮ. އެކަމަކު އާޒިމާ އެތަނަށް ވައްދާނެ، ޕޕމ މީހެއްވީމަ. ހަމަހަމަ ފުރުޞަތު ލިބޭނަމަ ރައްޔިތުން އެކައްޗެކޭވެސް ނުކިޔާނެ. ޢަލީ ހުސައިނާ އާޒިމާއާ ދެމީހުންނަށްވެސް ތިތާ ތިބެވެންޖެހޭނެ، އޭރުން ދެބައި މީހުންގެ ރުހުންވެސް ލިބޭނެ\nއާޒިމާވެސް އަދި އަލީ ހުސެއިން ވެސް ޕާޓީ ރުއްސަން ކިޔާފައި ސްޕްރީމް ކޯޓަށް ގެނައުމަކީ ރަނގަޅުގޮތެއް ނޫން. ކޯޓުތައް ޖެހޭނީ ސިޔާސީ މީހުުންގެ ކިބައިން މިނިވަންވާން. ސީދާ ސިޔާސީ ކަންކަމުގައި އުޅޭ މީހުން ލީމައި ކަމަކުނުދާނެ


Coaching ah enburi annan Wenger beynun vejje | Mihaaru\nކޯޗިން އަށް އެނބުރި އަންނަން ވެންގާ ބޭނުންވެއްޖެ\n03 ސެޕްޓެމްބަރ 2019 - 11:365comments\nލަންޑަން (ސެޕްޓެމްބަރު 3) - މީގެ އަހަރެއްހާ ދުވަސްކުރިން އާސެނަލްގެ ކޯޗުކަން ދޫކޮށްލި ތަޖުރިބާކާރު ކޯޗު އާސެން ވެންގާ އަލުން ކޯޗިންގެ ތެރެއަށް އަންނަން ބޭނުންވާ ކަމަށް ބުނެފި އެވެ.\nބާވީސް އަހަރަށް ފަހު މިދިޔަ އަހަރު މެއި މަހު އާސެނަލް ދޫކޮށްލި ވެންގާ މި ވަގުތު އަދާކުރަމުން އަންނަނީ މަޝްހޫރު ކުޅިވަރު މީޑިއާ ބީން ސްޕޯޓްސްގެ ފުޓްބޯޅަ އެނަލިސްޓެއްގެ އިތުރުން ފުޓްބޯޅަ ކޮންސަލްޓަންޓެއްގެ ވަޒީފާ އެވެ. އޭނާ މީގެ ކުރިން ވަނީ މިދިޔަ ޖެނުއަރީ މަހު ޓީމަކާ ހަވާލުވާނެ ކަމަށް އިއުލާނުކޮށްފަ އެވެ. އެކަމަކު މިހާތަނަށް އޭނާ އަދި ރަސްމީކޮށް އެއްވެސް ޓީމަަކާ ހަވާލެއްނުވެ އެވެ. ވެންގާ ދާދި ފަހުން ވަނީ ދުނިޔޭގެ މައި ފުޓްބޯޅަ އިދާރާ ފީފާގެ ޓެކްނިކަލް ޑިވެލޮޕްމަންޓްގެ ހެޑްގެ މަގާމާ ހަވާލުވާން މަޝްވަރާކޮށްފަ އެވެ.\nވެންގާ ވަނީ އާސެނަލް ކޯޗުކަމުގައި އޭނާ އަށް ދިރިއުޅުމުގެ ގިނަ ފިލާވަޅުތަކެއް ދަސްވި ކަމަށް ބުނެފަ އެވެ. އަދި އަންނަ މަހު އުމުރުން 70 އަހަރު ފުރުނަސް އަމާޒުހުރީ ޓީމަކާ ހަވާލުވާން ކަމަށެވެ. އަދި ވަޒީފާއެއް ނެތި ހުރިއިރު ވަރަށް ރަނގަޅު ހުށަހެޅުންތަކެއް ލިބުނުކަމަށް ވެސް ވެންގާ ބުންޏެވެ.\n"އަލުން ބެންޗެއްގައި ހުރެ ފުޓްބޯޅައިގެ އެ ޕްރެޝަރުތަކާ އެ އުފާވެރި އިހުސާސްތައް އަލުން ތަޖުރިބާނުކުރެވޭނެއޭ ހިތައް އަރުވަން އަހަރެން ބޭނުމެއް ނޫން. ޓީމެއްގެ މަތީ މަގާމެއް އަދި ބޭނުމެއް ނޫން. އަދިވެސް ބޭނުމީ ޓީމެއްގެ ބެންޗުގައި ތަފާތު ތަޖުރިބާއެއް ކުރަން. އެކަމަކަށް މިހާރު ތައްޔާރު ވަނީ،" ވެންގާ ބުންޏެވެ.\nފްރާންސްގެ ނޭންސީގެ ކޯޗުކަމުން 1984 ވަނަ އަހަރު ކޯޗިން ކެރިއަރު ފެށި ވެންގާ 1996 ވަނަ އަހަރު އާސެނަލާ ހަވާލުވީ ފްރާންސްގެ މޮނާކޯ އާއި ޖަޕާނުގެ ނަގޯޔާ ގްރެމްޕަސް އަށް ކޯޗުކޮށްދިނުމަށް ފަހު އެވެ. އާސެނަލަށް ޕްރިމިއާ ލީގު ތިން ފަހަރު ކާމިޔާބުކޮށްދިން ވެންގާ އަކީ ދުނިޔޭގެ އެންމެ މުއްސަނދި އެއް ކްލަބަށް އާސެނަލް ހެދުމުގެ ޝުކުރު ހައްގުވާ ފަރާތެވެ. އެގޮތުން 1996 ވަނަ އަހަރު އޭނާ އެ ޓީމާ ހަވާލުވިއިރު ހައިބަރީ ކިޔާ ނިސްބަތުން އާދައިގެ ސްޓޭޑިއަމަކާއި މަދު މުވައްޒަފުންތަކެއް ތިބި ނަމަވެސް ފަހުން އެ ކްލަބުން ވަނީ ބޮޑު ސްޓޭޑިއަމެއް ބިނާކޮށް ފައިދާ ނެރެން ފަށައިފަ އެވެ.\nވެންގާ ބުނީ އޭނާ ޝައުގުވެރިވި އެތައް ހުށަހެޅުންތަކަކަށް ކެރިއަަރުގައި މިހާތަނަށް ނޫނެކޭ ބުނެވިފައިވާ ކަމަށާއި އެއީ އެކި ސަބަބުތަކާ ހުރެ ކަމަށެވެ. އެކަމަކު ދެން އެ ފަދަ ފުރުސަތެއް ލިބިއްޖެނަމަ ފުރިހަމަ އަށް ބޭނުންހިފާނެ ކަމަށް ވެންގާ ބުންޏެވެ.\nއިތުރު ލިޔުންތައް ފުޓްބޯޅަ އާސެން ވެންގާ


Alarm Snooze Kurun, Kuran Heyovaa Varuge Kameh Noon - Vaguthu\nއެލާމް ސްނޫޒް ކުރުން، ކުރަން ހެޔޮވާވަރުގެ ކަމެއް ނޫން\nހެނދުނު އޮފީހަށް ނުވަތަ ސްކޫލަށް ދިއުމަށް ނުވަތަ އެހެންވެސް ކަމެއް ކުރުމަށް އެލާމް ކުރުމަކީ ވަރަށް ގިނަ މީހުން ކުރާކަމެކެވެ. އެލާމްގެ އަޑަށް ވަގުތަށް ހޭލެވި ގަޑި ނުޖެހި ތަންތަނަށް ދިއުމަށް މަގުފަހި ވެއެވެ.\nނަމަވެސް އެލާމްވުމުން ސްނޫޒް ކޮށްލުމުން، ނުވަތަ އެލާމް ވަގުތީ ގޮތުން މެދު ކަޑާލާ ދެވަނަ ފަހަރަށް މަދު މިނެޓް ކޮޅެއްގެ ތެރޭގައި އެލާމްވާން ފުރުސަތު ދިނުމަކީ ވަރަށް ގިނަ މީހުން ކުރާ ކަމެކެވެ. ނަމަވެސް މިއީ ސިއްޙަތަށް އެހާ ފައިދާ ހުރި ކަމެއް ނޫނެވެ.\nބޮސްޓަންގެ ވޮމެން ހޮސްޕިޓަލްއިން ކުރި ދިރާސާއަކުން ދައްކާ ގޮތުގައި ސްނޫޒްއަށް ފިއްތުމަކީ މީހާގެ ހަށިގަނޑަށް ކޮންމެވެސް ގޮތަކުން ގެއްލުންތަކެއް ކުރިމަތިވާ ކަމެކެވެ. މިދިރާސާގައި ބުނެފައިވަނީ މިގޮތަށް ކަން ކުރުމުގެ ސަބަބުން މީހާގެ ހަށިގަނޑު ރަނގަޅަށް ދުވަހުގެ މަސައްކަތައް ނުހޭލާ ކަމަށާއި މިއީ މީހާ ވަރުބަލި ކޮށްލާ ކަމެއް ކަމަށެވެ.\nއެލާމް ވާން ފެށުމުން މީހާގެ ހަށިގަނޑު ހޭލާ ކަމަށާއި އަދި ސްނޫޒްއަށް ފިއްތުމުން ދެވަނަ އެލާމާއި ދެމެދުގައިވާ 10 ވަރަކަށް މިނެޓްގައި ހަށިގަނޑު އިތުރު ނިދި ސައިކަލްއެއް ޤާއިމް ކުރުމަށް މަސައްކަތް ކުރާ ކަމަށް މި ދިރާސާގައި ބުނެފައިވެއެވެ، އަދި ނިދި ނުނިދި ހުއްޓާ މިގޮތަށް ދެވަނަ ފަހަރަށް އެލާމް ވުމުން، މީހާގެ ހަށިގަނޑު އިތުރަށް ނިދަން ބޭނުންވާ ކަމަށާއި އިތުރު ނިދި ހަށިގަނޑަށް ބޭނުންވާ ކަމަށް މިދިރާސާގައި ބުނެފައިވެއެވެ.\nމިގޮތަށް އެލާމް ސްނޫޒްކޮށްލުމުން ވަގުތީ ހިތްހަމަޖެހުމެއް ލިބުނު ކަމުގައި ވީނަމަވެސް މުޅި ދުވަހު އެކަމުގެ ހިތި ތަޖުރިބާ ކުރަން ޖެހެއެވެ. މިހެން ކަމުން މިގޮތަށް ކަންކުރުމަކީ އެންމެ ބުއްދިވެރި ގޮތެއް ނޫނެވެ.\nޖުލައި 11, 2019 19:18


Capitol hisoaru kurun: Alun jalsaa fashaifi\nކެޕިޓޮލްގައި ސަލާމަތީ ފައުޖުގެ މެމްބަރަކު ހަރަކާތްތެރިވަނީ--\nކޮންގްރެސްގެ ހަމަނުޖެހުމަށް ފަހު ބައިޑެންގެ ކާމިޔާބީ ބަލައިގަތުން ކުރިއަށް\n07 ޖެނުއަރީ 2021 - 11:11:06\nއެމެރިކާގައި ނިމިދިޔަ ރިޔާސީ އިންތިހާބުން ބަލިވެ ވަޑައިގެންނެވި ރައީސް ޑޮނަލްޑް ޓްރަމްޕްގެ ސަޕޯޓަރުން ވަނީ ރޭ ދަންވަރުގެ ވަގުތުގައި ކޮންގްރެސް ބައްދަލުވުންތައް ބާއްވާ ކެޕިޓޮލް އިމާރާތުގެ ތެރެއަށް ވަދެގަނެ ހަމަނުޖެހުން އުފައްދާފަ އެވެ. އެމީހުންގެ ބޭނުމަކަށްވީ އިންތިހާބީ ރައީސް ޖޯ ބައިޑެންގެ ކާމިޔާބީ ކަށަވަރު ކުރުމަށް ނަތީޖާތައް ފާސްކުރުން ހުއްޓުވުމެވެ.\nހަމަނުޖެހުމުގެ ސަބަބުން ހަތަރު މީހުން މަރުވެފައި ވާއިރު މިހާރު ވަނީ ހާލަތު ކޮންޓްރޯލްކޮށް، ކޮންގްރެސްގެ މެމްބަރުން އަލުން މަސައްކަތް ފަށާފަ އެވެ. ޓްރަމްޕް ސަޕޯޓަރުންގެ ތެރެއިން އެއް އަންހެނަކު މަރުވީ ފުލުހުން ބަޑި ޖެހުމުގެ ސަބަބުންނެވެ. އިތުރު ތިން މީހުން މަރުވީ ސިއްހީ އެމަޖެންސީތައް ދިމާވެގެން ކަމަށް ރިޕޯޓުތައް ބުނެ އެވެ.\nއިންތިހާބުގެ ނަތީޖާ ބަދަލުކުރުމުގެ ނިޔަތުގައި ހަމަނުޖެހުން އުފެއްދުމުން ބައިޑެން ވަނީ އެކަމަށް ފާޑުވިދާޅުވެފަ އެވެ. އެމީހުން އެގޮތަށް އަމަލު ކުރިއިރު، ޓްރަމްޕް އޭގެ ކުރިން ވަނީ އެމަނިކުފާނުގެ ސަޕޯޓަރުން ކެޕިޓޮލް އިމާރާތަށް ދިޔުމަށް ގޮވާލައްވާފަ އެވެ. ނަމަވެސް ފަހުން ޓްރަމްޕް ވަނީ ސަޕޯޓަރުން ގެއަށް ދިޔުމަށް އެދިވަޑައިގެންފަ އެވެ.\nއިންތިހާބުގައި މަކަރު ހަދާފައިވާ ކަމަށް އެއްވެސް ހެއްކެއް ނެތި ޓްރަމްޕް ވިދާޅުވަމުން ގެންދަވާތީ ޓްވިޓާ އާއި ފޭސްބުކްއިން ވެސް އެންމެ ފަހުން ވަނީ އެމަނިކުފާނުގެ އެކައުންޓު ސަސްޕެންޑުކޮށްފަ އެވެ.\nކޮންގްރެސްގެ ބައްދަލުވުން އަލުން ފައްޓަވައިދެއްވީ ނައިބު ރައީސް މައިކް ޕެންސް އެވެ. އެމަނިކުފާނު ވިދާޅުވީ މިއީ އެމެރިކާގެ ކެޕިޓޮލްގެ ތާރީހުގައި އަނދިރި ދުވަހެއް ކަމަށެވެ. ބައްދަލުވުން ފެށުމާއެކު ޓްރަމްޕްގެ ރިޕަބްލިކަން ޕާޓީގެ ބައެއް މެމްބަރުން ގެންދަވަނީ ނަތީޖާ ބަދަލުކުރެވޭނެ ކަމުގެ އުއްމީދުގައި ނިތާމީ ނުކުތާތައް ނަގަމުންނެވެ. ނަމަވެސް ރިޕޯޓުތައް ބުނާ ގޮތުން ނަތީޖާ ބަދަލުވުމަކީ ދުރުގައިވާ ކަމެކެވެ.\nކެޕިޓޮލްގައި ހަމަނުޖެހުން ހިނގާފައި ވާއިރު ޖޯޖިއާ ސްޓޭޓުން ސެނެޓުގެ ދެ ގޮނޑި މިއަދު ބައިޑެންގެ ޑިމޮކްރެޓިކް ޕާޓީއަށް ވަނީ ލިބިފަ އެވެ. އެހެންކަމުން ކޮންގްރެސްގެ ކޮންޓްރޯލް މިހާރު އޮތީ ޑިމޮކްރެޓުންގެ އަތުގަ އެވެ. ޖެނުއަރީ 20 ގައި ބައިޑެން ހުވާކުރެއްވުމަށް ހަމަޖެހިފައި ވާއިރު ކޮންގްރެސްގެ ކޮންޓްރޯލް ޑިމޮކްރެޓުންނަށް ލިބިފައި އޮތުމުން އެމަނިކުފާނުގެ އެޖެންޑާ ހިންގަން ފަސޭހަވެގެންދާނެ އެވެ.


ބޯޑަރު ހުޅުވާލިފަހުން 61 ރިސޯޓަކުން ދަނީ ޚިދުމަތްދެމުން ބޯޑަރު ހުޅުވާލިފަހުން 61 ރިސޯޓަކުން ދަނީ ޚިދުމަތްދެމުން\nބޯޑަރު ހުޅުވާލިފަހުން 61 ރިސޯޓަކުން ދަނީ ޚިދުމަތްދެމުން\nބޯޑަރު ހުޅުވާލިފަހުން ޖުލައިމަހުގެ ނިޔަލަށް ރާއްޖޭގެ 61 ރިސޯޓެއް އަލުން ހުޅުވާ ޙިދުމަތް ދޭން ފަށާފައިވާކަމަށް ޓޫރިޒަމް މިނިސްޓްރީން ހާމަކޮށްފިއެވެ.\nކޯވިޑް-19އާ ގުޅިގެން ރާއްޖޭގެ ބޯޑަރު ބަންދުކުރުމާއެކު ރިސޯޓުތައްވެސް ވަނީ ބަންދުކޮށްފައެވެ. އެހެން ނަމަވެސް މިދިޔަމަހުގެ 15 ވަނަ ދުވަހު ރާއްޖޭގެ ބޯޑަރުއަލުން ހުޅުވާފައިވާއިރު، ރިސޯޓްތައްވެސް ދަނީ ފަތުރުވެރިންނަށް ހުޅުވާލަމުންނެވެ.\nޓޫރިޒަމް މިނިސްޓްރީން އާއްމުކޮށްފައިވާ މައުލޫމާތުތަކަށް ބަލާއިރު، ރާއްޖޭގައި 166 ރިސޯޓެއް ހިންގާއިރު، ރާއްޖޭގެ ބޯޑަރު އަލުން ހުޅުވާލި ދުވަހުވެސް 32 ރިސޯޓެއް ވަނީ ހުޅުވާފައެެވެ.\nގެސްޓުހައުސްތަކާއި ހޮޓެލްތައް ހުޅުވުމަށް ހުއްދަ ދޭނެ ވަކި ތާރީޙެއް ސަރުކާރުން އަދި އިޢުލާންކޮށްފައެެއް ނުވެއެވެ. އެެހެންނަމަވެސް ޓްރާންސިޓް ހޮޓެލްގެ ގޮތުގައި ފަތުރުވެރިންނަށް ޙިދުމަތްދޭން4ތަނަކަށް ވަނީ ހުއްދަ ދީފައެެވެ. އެތަންތަނަކީ ބ. އަތޮޅު އަމިއްލަ ފުށި ރިސޯޓާއި، މާލެ އަތޮޅުން މާގިރި ހޮޓެލް އަދި ހުޅުލޭ އައިލެންޑު ހޮޓެލް އަދި ގއ. އަތޮޅުގައި ހިންގާ މަރކުއަރ މޯލްޑިވްސް ކޫޑޫ ރިސޯޓެވެ.\nފަތުރުވެރިންނަށް ޚިދުމަތް ދިނުމުގެ ފުރުޞަތު ސަފާރީތަކަށްވެސް ހުޅުވާލާފައިވާއިރު، ފަތުރުވެރިންނަށް ޙިދުމަތްދިނުމުގެ ހުއްދަ މިހާތަނަށް 22 ސަފާރީއަކަށް ޓޫރިޒަމް މިނިސްޓްރީން ވަނީ ދީފައެެވެ.\nސަރުކާރުގެ އަމާޒަކީ އަހަރު ނިމުމުގެ ކުރިން 8 ލައްކަ 50 ހާސް ޓުއަރިސްޓުން ރާއްޖެ ގެނައުމެވެ. އަދި މިއާއެކު ރާއްޖެއަކީ ރައްކާތެރި މަންޒިލެއްގެ ގޮތުގައި އިޝްތިހާރުކުރުމުގެ މަސައްކަތް ސަރުކާރުން ދަނީ ކުރަމުންނެވެ. އެގޮތުން ވަކި ވަކި މާކެޓްތަކަށް އަމާޒުކޮށްގެންވެސް ޙާއްސަ ހަރަކާތްތައް ދަނީ ބާއްވަމުންނެވެ.\nކޯވިޑް-19އާއި ގުޅިގެން ރާއްޖޭގައި އިޢުލާންކޮށްފައިވާ އާއްމު ޞިއްޙަތުގެ ކުއްލި ނުރައްކަލުގެ ޙާލަތުގެ ދަށުން ފުރަބަންދުގެ ފިޔަވަޅުތަކާއެކު ފަތުރުވެރިންނަށް ރާއްޖޭގެ ބޯޑަރުތައް ސަރުކާރުން ބަންދުކޮށްފައި ވަނީ މިދިޔަ މާޗުމަހުގެ 27 ވަނަ ދުވަހުއެވެ. އޭގެފަހުން ވީ.އައި.އޭއަށް އޮޕަރޭޓްކޮށްފައި ވަނީ ޒަރޫރީ ބޭނުންތަކަށް ބޭނުންވާ މުދާ ހިފައިގެން އަންނަ ކާގޯ ފްލައިޓްތަކާއި، ރާއްޖޭން ބޭރުގައި ތިބި ދިވެހިން ގެނައުމަށާއި ރާއްޖޭގައި ތިބި ބިދޭސީން އެނބުރި ޤައުމަށް ދިއުމަށް އޮޕަރޭޓްކުރި ފްލައިޓްތަކެވެ.


ތިޔަފެނުނީ ކުޑަ މަންޒަރެއް، އަދި ބޮޑު މަންޒަރު ކުރިއަށް އޮތީ -– ޑރ. ވަޙީދު | Sandhaanu\nތިޔަފެނުނީ ކުޑަ މަންޒަރެއް، އަދި ބޮޑު މަންޒަރު ކުރިއަށް އޮތީ -– ޑރ. ވަޙީދު\nހުކުރު ދުވަހު ތިޔަފެނުނީ ކުޑަމަންޒަރެއްކަމާއި އަދި ބޮޑު މަންޒަރު ކުރިއަށް އޮތީކަމަށް ޕީޕީއެމް ޕީއެންސީގެ ޕޮލިޓިކަލް އެޑްވައިޒަރު ޑރ. މުޙައްމަދު ވަޙީދު ވިދާޅުވެއްޖެއެވެ. އެމަނިކުފާނު މިގޮތަށް ވިދާޅުވީ އިއްޔެ ޕޮލިސްއަށް ޙާޒިރުކުރެއްވުމަށްފަހު އެތަނުން ބޭރަށްނިކުމެވަޑައިގަތުމުން ރިޕޯޓަރުންކުރި ސުވާލުތަކަށް ޖަވާބުދެއްވަމުންނެވެ. އެމަނިކުފާނު ވިދާޅުވީ ކޮވިޑްގެ ދުވަސްވަރު އެޗްޕީއޭގެ އެންގުމާއި ޚިލާފުވެފައިވަނީ އެމަނިކުފާނު ނޫންކަމާއި އެކަން ފާޅުބޮޑުގޮތެއްގައި އެޗްޕީއޭ އާއި ސަރުކާރަށް ގޮންޖަހައި ކުރެއްވީ އެމްޑީޕީގެ ރައީސް އަދި ރައްޔަތުންގެ މަޖިލިސްގެ ރައިސް ނަޝީދުއާއި އޭނާގެ ބައިވެރީންކަމުގައެވެ. ނަމަވެސް ރައީސް ސޯލިހަށް ގޮތްހުސްވަމުން ދިއަވަރަކަށް އެމަނިކުފާނުގެ ދުރުމިއަށް މިއަރަނި އިދިކޮޅުކޯލިޝަންގެ އިސްވެރިންކަމަށް ވިދާޅުވިއެވެ. ސަރުކާރުގެ ނާގާބިލުކަމުން ހުރިހާކަމެއް ރައީސް ސޯލިޙުގެ އަތުންބޮއްސުން ލައިގެން ދިއުމުން މިފަދަ ޢަމަލުތަކަކީ ރައްޔަތުންގެ ލޮލުގައި އަނދުން އަޅުއްވަން ކުރައްވާ މަސައްކަތެއްކަމަށެވެ.\nއިތުރަށް ވިދާޅުވީ ގިނަ ރައްޔަތުންނަށް ވެސް އެނގޭނޭފަދައިން އެމަނިކުފާނަކީ އަބަދުވެސް މާސްކު އަޅުއްވައިގެން ނޫންގޮތަކަށް މަގުމަށްޗަށްވެސް ނިކުމެ އުޅުއްވާ ބޭފުޅެއް ނޫންކަމަށާއި އެޗްޕީއޭގެ ގައިޑުލައިންއަށް އަބަދުވެސް ކަމޭހިއްތަވާކަމުގައެވެ. ހުކުރުދުވަހުގެ ސައިކަލްބުރު ނިންމާލުމުން އެބުރުގެ ބައިވެރިންނާއި މުޚާތަބުކޮށް ވާހަކަ ދެއްކެވި ވަގުތު މާސް ނެންގެވީ ނޭވާހާސްވާގޮތްވާތީ ކަމުގައެވެ.މިހާރުވެގެން މިއުޅޭގޮތަކީ ރައީސް ސޯލިޙުގެ އަތްޕުޅުން މަޖިލީސްގެ ރައީސް ނަޝީދު ސަރުކާރު ހިންގެވުމުގެ ބާރުތައްނަންގަވައިގެން އުޅުއްވާތީ އެދެބޭފުޅުންގެ ކޯޅުންގަނޑު ފަލަޝުރުޚީއަށް އެރިޔަނުދެއްވަންވެގެން ކުރަށްވާ މަސައްކަތް ސިފަކުރެއްވިއެވެ. އެގޮތުން އިދިކޮޅުފަރާތްތަށް ބިރުދައްކަވަން ކުރައްވާ މަސައްކަތެއް،ކަމުގައިވެސް ސިފަަކުރެއްވިއެވެ.\nރައިސް ވަހީދު ވިދާޅުވީ ފުލުހަށްވެސް ގެންދެވިދާނެކަމަށާއި މިކަންކަމުން ސަރުކާރުގެ ނާގާބިލުކަން ހާމަވަމުންދާކަމަށެވެ. އެމަނިކުފާނު ފާހަގަ ކުރެއްވިގޮތުގައި ރައްޔަތުންނާއިއެކު ނިކުމެވަޑައިގަތީ ޒުވާނުންނާއި މަސައްކަތްތެރިންނަށް އިދިކޮޅު ސިޔާސީ ލީޑަރު ރައިސް ޔާމީނު ގެނެސްދެއްވި ފާގަތިކަމާއި ކުރިއެރުން ހީނަރުވެ އެފަރާތްތަކުގެ ޙައްގުތަށް ގެއްލިދާތީ އެކަމާދެކޮޅަށް އަޑު އުފުލުމަށްކަމަށް. އަދި އިދިކޮޅުކޯލިޝަންގައި މިވަގުތު އިސްވެ މަސައްކަތްކުރައްވަނީ އެފަރާތްތަކުގެ ޙައްގުތަށް އަނބުރާ ހޯއްދަވައިދެއްވޭނެ ހަމައެކަނި ލީޑަރަކީ ރައީސް ޔާމީނުކަން ތަޖުރި ބާކޮށްފި ކަމުގައިވާތީ ކަމަށެވެ. ސައިކަލް ބުރާއި ގުޅިގެން ޕީޕީއެމް ޕީއެންސީގެ ކުރީސަފުގައި ތައްބަވާ ގިނަ ލީޑަރުންނަށްވެސް ވަނީ ފުލުހަށް ޙާޒިރުވުމަށް ޗިޓްލިބިފައިކަމުގައި ބުނެއެވެ.\nމުރާދު ސެޕްޓެމްބަރ 1, 2020 At 10:59 ޕމ\nކުރީގެ ރައިސް ޑރ. ވަހީދު ބެސްޓް. ރީންދޫ ހުންޖެހިގެން އާރޓިފިޝަލް ބިޗް އަހަރަކަށްދާންދެން ކާޅު ކަތިލާ ކާޅުލޭ އަޅައިގެން ބޮޑިބަތްކާންދީ މަތުރާ ހެދިއިރުވެސް އަޅާވެސް ނުލި. ވެރިކަން ބީވުމުން ހިނދުކޮޅުއައިސްގެން މަގުމަތީ ސަކަރާތްޖަހާކަށް ނޫޅޭ. މުޅިދުނިޔެ ގަބޫލުކުރި ލީޑަރެއް. މިހާރު ދިވެހިންނަށް އެއްޗެއް ވިސްނިދާނެ ތޯއްޗެކެވެ. މަ ދެން ހަމަ ރައީސް ވަހީދަށް ތާއިދުކުރާނީ. ޕީޕީއެމް ގަދަވެ ކުރިއަށްޖެހިލާނެ ރައީސް ވަހީދާއެކު. ރައިސް ޔާމީނުގެ ރުހުންވެސް ގައިމުވެސް އަދުރޭއާއި ޢުމަރަށްވުރެ ނޫނީ ޖަމީލޫނޫނީ ގައްސާނަށްވުރެ ބޮޑުވާނީ ޑރ. ވަހީދަށް ކަމަށް ގެނެއެވެ. އެހެނީ މިއީ 21 ގަރުނުކަމަށްވުމުން ދިވެހިރާއްޖެވެސް ދެން ހިންގޭނީ މުޅިދުނިޔެއާއި ލާމެހިގެން ކަމަށް ވާތީއެވެ. ނޫންތާ؟ ޚިޔާލަކީ ތަފާތުއެއްޗެއްމެއެވެ.


Yameen minivan kuran Ali Waheed govaalaifi | ThePress\nޔާމީން މިނިވަން ކުރަން އަލީ ވަހީދު ގޮވާލައިފި\n12 September 2021, 11:07\nރައީސް އަބްދުﷲ ޔާމީން މިނިވަން ކުރަން ކުރީގެ ޓޫރިޒަމް މިނިސްޓަރު އަލީ ވަހީދު ގޮވާލައްވައިފިއެވެ.\nރައީސް ޔާމީން މިނިވަންކުރަން ގޮވާލައްވައި އަލީ ވަހީދު ކުރެއްވި ޓްވީޓެއްގައި ވިދާޅުވީ ޔާމީންގެ މައްޗަށް އެމްއެމްޕީއާރުސީ މައްސަލައާ ގުޅުވާ ކުރެވޭނެ އެއްވެސް ދައުވާއެއް ނޯންނާނެ ކަމަށެވެ. އަދި އެމަނިކުފާނުގެ ވެރިކަމުގައި ރާއްޖެއިން ބޭރުގައި ކުރެވުނު ތަހުގީގުގައި އެމަނިކުފާނުގެ އެކައުންޓްތައް ފްރީޒް ނުކުރެވުނީ އެ ސަބަބާ ހެދި ކަމަށް އަލީ ވަހީދު ވިދާޅުވެއެވެ. ނަމަވެސް އެއީ ކޮން ސަބަބެއް ކަމެއް އޭނާ ސާފުކޮށެއް ނުދެއްވައެވެ.\nމިއަދު ސްޕްރީމް ކޯޓުގައި ވަނީ ރައީސް ޔާމީންގެ ހުކުމްގެ އިސްތިއުނާފީ އަޑުއެހުން ފަށާފައެވެ. އަދި ކަފާލާތުގެ އުސޫލުން ރައީސް ޔާމީން ދޫކުރުމުގެ އިތުރަށް އެމަނިކުފާނުގެ މައްޗަށް ކުރިމިނަލް ކޯޓުން އިއްވާފައިވާ ޖަލު ހުކުމް ތަންފީޒުކުރުން ފަސްކޮށްދިނުމަށްވެސް އެމަނިކުފާނުގެ ވަކީލުން ވަނީ އެދިވަޑައިގެންފައެވެ.\nޔާމީން ޝަރީއަތާ ގުޅުވައި އަލީ ވަހީދު އިތުރަށް ވިދާޅުވީ އެމްއެމްޕީއާރްސީގެ ސައްހަ ލިސްޓު ފެށެނީ މިހާރުގެ ޕްރޮސިކިއުޓާ ޖެނެރަލާ ހަމައިން ކަމަށާއި ރެހެންދި ފްލެޓުން ކަޅު ދަބަސް ހިފައިގެން ނިކުތް މީހުން އޭނާއަށްވެސް އޮޅިވަޑައިނުގަންނަވާ ކަމަށެވެ. އަލީވަހީދު އިޝާރާތް ކުރައްވާ ލިސްޓަކީ އެމްއެމްޕީއާރުސީ ހިޔާނާތާ ގުޅިގެން ދައުލަތުގެ ކަމާބެހޭ އިދާރާތަކުން ހާމަކުރި ލިސްޓެވެ. އަދި ރެހެންދި ފްލެޓަކީ ކުރީގެ ނައިބު ރައީސް އަހުމަދު އަދީބު ދިރިއުޅުއްވި ފްލެޓެއް ކަމާއި އެ ފްލެޓުން ދައުލަތުގެ އެކިއެކި މަގާމުތަކުގައި ތިއްބެވި ބައެއް ބޭފުޅުން ކަޅު ދަބަސް (ފައިސާ ދަބަސް) ގެންދިޔަ ކަމުގެ ތުހުމަތު އޮތީ ކުރެވިފައެވެ.\nއޭނާ އިތުރަށް ވިދާލުވީ، އެމްއެންޕީއާރްސީ ހިޔާނާތާ ގުޅިގެން ހެކި ހުރި ކަމަށް ބުނާ ފޯނުތަކާއި ލެޕްޓޮޕް އިނގިރޭސި ތަހުގީގު ޓީމަށް ރައްދުކޮށްދިނީ ވެސް އޭނާއެވެ. އިނގިރޭސި ތަހުގޯގު ޓީމަށް ލިބުނު ފޯނުތަކުގެ ތެރޭގައި ކުރީގެ ނައިބުރައީސް އަހުމަދު އަދީބުގެ ފޯން ހިމެނޭ ކަމަށް ބުނެއެވެ.\nއޭނާ އިތުރަށް ވިދާޅުވީ، "ޖަލަށް ލިޔަސް، މަރާލިޔަސް، އެއަޑު ކަނޑުވާނުލެވޭނެ" ކަމަށެވެ. އަލީ ވަހީދު ވަނީ މީގެ ކުރިން، މިދިޔަ ހުކުރު ދުވަހުގެ ރޭ ވެސް ވާހަކައެއް ދައްކަވަން އުޅުއްވާ ކަމަށާއި އެ ވާހަކަ ދައްކަވާނެ ކަމަށާއި ރާއްޖެ އެނބުރި ވަޑައިގަންނަވާނެ ކަމަށް ވެސް ވިދާޅުވެފައެވެ.\n"ސައްހަ ލިސްޓު ފެށެނީ އަދުގެ ޕްރޮސިކިއުޓާ ޖެނެރަލާ ހަމައިން. ރެހެންދި ފްލެޓުން ކަޅު ދަބަސް ހިފައިގެން ނިކުތް މީހުން އަޅުގަނޑުމެންނަކަށް ނޯޅޭ! ތިޔަ ފޯނުތަކާ ލެޕްޓޮޕާ އިނގިރޭސި ތަހުގީގީ ޓީމަށް ރައްދުކޮށްދިނީ އަޅުގަނޑު. ޖަލަށް ލިޔަސް، މަރާލިޔަސް، އިރާދަފުޅުން މިއަޑު ކަނޑުވާނުލެވޭނެ."\nޖިންސީ ގޯނާގެ ތުހުމަތުތަކެއް ކޮށް ދައުވާތައް އުފުލާފައިވާ ކުރީގެ ޓޫރިޒަމް މިނިސްޓަރު އަލީ ވަހީދު ފިލައިގެން ޔޫކަށްއަށް ވަޑަައިގެން އުޅުއްވަނިކޮށް ޔޫކޭގައި މިދިިޔަ މަހުގެ 25 ވަނަ ދުވަހު އޭނާ ވަނީ ހައްޔަރު ކޮށްފައެވެ. ނަމަވެސް މި މަހުގެ6ވަނަ ދުވަހާ ހަމައަށް ދިވެހި ފުލުހުން އެކަން ކަށަވަރު ކޮށެއް ނުދެއެވެ.\nކުރީގެ ޓޫރިޒަމް މިނިސްޓަރު އަލީ ވަހީދަށް ކުރާ ޖިންސީ ފުރައްސާރައިގެ ތުހުމަތުގެ މައްސަލަ ކޯޓުގައި ކުރިއަށް ދާއިރު އަލީ ވަހީދު ސުޕްރީމް ކޯޓަށް ހާޒިރު ނުވުމުން ކޯޓުގެ ހުރުމަތް ކެނޑިކަމަށް ބުނެ އޭނާއަށް ވަނީ ދެ މަހާއި 12 ދުވަހުގެ ޖަލު ހުކުމެއް ވެސް އިއްވާފައެވެ. އޭނާ ވިސާ ހަމަވެގެން ހައްޔަރު ކޮށްފައި ވަނީ އެ ހުކުމް ތަންފީޒު ކުރަން އޭނާ ރާއްޖެ ގެނައުމަށް ފުލުހުންނާއި އިންޓަޕޯލްއާއެކު މަސައްކަތްކުރަމުން ދަނިކޮށެވެ.\nއަލީ ވަހީދަކީ ކުރިން ޑީއާރުޕީގައި އުޅުއްވުމަށް ފަހު، އެމްޑީޕީއަށް ވަޑައިގެން ކުއްލި މުއްސަނދިކަމެއް ހޯއްދެވި ބޭފުޅެކެވެ. އެ މުއްސަނދި ކަމުގައި މާލެއިން ގޯއްޗެއް ބައްލަވައިގަތް މައްސަލަ ފެންމަތިވުމުން އެއީ "ކިއްލި ވިއްކައިގެން" ގަތް ތަނެއްކަމަށް ބުނެ ވަނީ ވާހަކަ ދައްކާފައެވެ.\nހަބަރު އަބްދުﷲ ޔާމީން އަލީ ވަހީދު ސިޔާސީ


54 Aharu ge forward beybe ge club ah soikoffi | Mihaaru\n54 އަހަރުގެ ފޯވާޑް ބޭބެގެ ކްލަބަށް ސޮއިކޮށްފި\nއުމުރުން 54 އަހަރުގެ ފޯޥާޑް ކަޒުޔޯޝީ މިއުރާ، ފުޓްބޯޅަ ކެރިއާގެ 37 ވަނަ ސީޒަން ކުޅުމަށްޓަކައި އޭނާ ވަނީ ބޭބެގެ ކްލަބަށް ސޮއިކޮށްފަ --- ފޮޓޯ: ގެޓީ އިމޭޖަސް\n12 ޖެނުއަރީ 2022 - 13:47\nޓޯކިޔޯ (ޖެނުއަރީ 12) - ޖަޕާނުގެ 54 އަހަރުގެ ފޯވާޑް ކަޒުޔޯޝީ މިއުރާ، ފުޓްބޯޅަ ކެރިއާގެ 37 ވަނަ ސީޒަން ކުޅުމަށްޓަކައި، އޭނާގެ ބޭބެ، ޔަޝޫޓޮށީ ކޯޗުކޮށްދޭ ކްލަބް، ޔުޒުކާ ޕޮއިންޓް ގެޓާސް އަށް ސޮއިކޮށްފި އެވެ.\nޖަޕާންގެ ހަތަރުވަނަ ޑިވިޝަންގެ ކްލަބަށް، ސޮއިކުރަން، ކަޒުޔޯޝީ ނިންމީ، އޭނާ ކުރިން ކުޅުނު، ޔޮކަހާމާ ޖަޕާންގެ ލީގު ސިސްޓަމުން ރެލިގޭޓް ވުމުންނެވެ.\nޖަޕާނުގައި "ކިންގް ކަޒޫ" ގެ ނަމުން މަޝްހޫރުވެފައިވާ ކުޅުންތެރިޔާ އަކީ، ޖާޕާނުގެ ޓޮޕް ލީގު، ޖޭ ލީގަށް ވުރެ ކަޒުޔޯޝީގެ ކެރިއާގެ އުމުރު މައްޗެވެ. ޖޭ ލީގު 1993 ގައި ތައާރަފް ކުރަން ވެގެން ޖެހި ޕޯސްޓަރެއްގައި ކަޒުޔޯޝީގެ ފޮޓޯ ޖަހައިގެން ޕްރަމޯޓްކޮށްފައިވެ އެވެ.\nޖޭ ލީގު އެންމެ ފުރަތަމަ ދެ އަހަރު ކާމިޔާބުކުރި، ވާޑީ ކަވަސާކީ އަށް، ޗެމްޕިއަންކަން ހޯދައިދިނުމުގައި ކަޒުޔޯޝީގެ ހިއްސާ ބޮޑެވެ. ޖަޕާނުގެ އިތުރުން އޭނާ ވަނީ، ބްރެޒިލް، އިޓަލީ، ކްރޮއޭޝިއާ އަދި އޮސްޓްރޭލިއާގެ ޓޮޕް ޑިިވިޝަންގައި ކުޅެފަ އެވެ.\nއަންނަ މަހު 55 އަހަރު ފުރޭ، ކަޒުޔޯޝީ އަކީ ޖޭ ލީގުގައި ކުޅުނު އެންމެ ދުވަސްވީ ކުޅުންތެރިޔާ އެވެ. ޖޭ ލީގުގެ އުރަވާ ރެޑްސްއަށް މިދިޔަ އަހަރު މާޗު މަހު އޭނާ ކުޅުނު އިރު އުމުރަކީ 54 އަހަރާއި 12 ދުވަހެވެ.\nޖަޕާންގެ ލީގު ސިސްޓަމްގައި ލަނޑު ޖެހި އެންމެ ދުވަސްވީ ކުޅުންތެރިޔާ އަކީ ވެސް އޭނާ އެވެ. ޖާޕާނުގެ ދެވަނަ ޑިވިޝަންގައި އޭނާ ވަނީ މާޗް 2017 ގައި ލަނޑު ޖަހައިފަ އެވެ.\nޖާޕާނުގެ ގައުމީ ޓީމަށް 89 މެޗުގައި ކަޒުޔޯޝީ ވަނީ ކުޅެފަ އެވެ. ގައުމީ ޓީމަށް 55 ލަނޑު ޖަހައިދިނެވެ. އޭޝިއަން ކަޕް ޗެމްޕިއަންކަން 1992 ވަނަ އަހަރު ހޯދި ޖަޕާނުގެ ޓީމުގައި ކަޒުޔޯޝީ މޮޅު ކުޅުމެއް ދެއްކި އެވެ.\nތިސޮރު ރާއްޖޭގެ ނުއުރޭޑިއެންޓަށް ގެންނަންވީ. ނުއު އެބަޖެހޭ ކޮޅަށްޖަހާން.\nނިއުރޭޑިއެންޓު ކޮބާ! ނިޒާމުން ގެއްލުވާލެވިފައި.


Dharifulhah Zaharu Dhee Maraalee Dhah Fantheege Meehakaa Innan Beynun Vumun - Vaguthu\nދަރިފުޅަށް ޒަހަރު ދީ މަރާލީ ދަށް ފަންތީގެ މީހަކާ އިންނަން ބޭނުންވުމުން\nދަށް ފަންތީގެ ފިރިހެނަކާ ކައިވެނިކުރަން ބޭނުންވާކަން ހާމަކުރުމުން، ދެމަފިރިއަކު އެމީހުންގެ ދަރިއަށް ޒަހަރު ދީ މަރާލި މައްސަލައެއް ފެންމަތިވެއްޖެއެވެ. މި މައްސަލަ ފެންމަތިވެފައިވަނީ އިންޑިޔާގެ މައިސޫރުންނެވެ.\n"އިންޑިޔާ ޓައިމްސް" ނޫހުން ބުނެފައިވާ ގޮތުގައި އެއަންހެން ކުއްޖާއަށް، އާއިލާއިން ވަނީ ކައިވެނީގެ ތިން ހުށަހެޅުމެއް ހުށަހަޅާފައެވެ. އެހެންނަމަވެސް، ސުޝްމާ ނަމަކަށް ކިޔާ މި ކުއްޖާ އެއިން އެއްވެސް މީހަކާ ކައިވެނިކުރަން ބޭނުންނުވާއިރު، އެކުއްޖާ ބޭނުންވަނީ ދަލިތު ފިރިހެނަކާ ކައިވެނި ކުރާށެވެ.\nހިންދޫ އިންގެ ބްރަހަމަނުން ދެކޭ ގޮތުގައި ދަލިތުންނަކީ އެމީހުންނަށްވުރެ ދަށް ބައެކެވެ. އަދި، އެމީހުންނާ ކައިރި ވުމަކީވެސް ކޮށްގެންވާނެ ކަމެއްގެ ގޮތުގައެއް ނޫނެވެ.\nމައިސޫރުގެ ފުލުހުން މިހާރު މި މައްސަލަ ތަޙުޤީޤު ކުރަމުންދާއިރު، މި މައްސަލަ ފުލުހުންނަށް ރިޕޯޓުކޮށްފައިވަނީވެސް ކުއްޖާ މަރުވިތާ ދުވަސްތަކެއް ފަހުންނެވެ.\nތަޙުޤީޤަށް ހާމަވެފައިވާ ގޮތުގައި މި ކުއްޖާގެ މަންމަ، ކުއްޖާއަށް ޒަހަރު ދީފައިވަނީ އޮރެންޖު ޖޫސްތައްޓަކަށް އަޅައިގެންނެވެ. އަދި، ކުއްޖާގެ މައިންބަފައިން ވަނީ ކުއްޖާ މަރުވެގެން ދިޔައިރު ބަލަން ތިބެފައެވެ. އެކުއްޖާ އެތައް ވޭނެއް އެޅިއިރުވެސް އެމީހުން ތިބީ ބަލާށެވެ.\nފަންތީގެ ފަރަޤަކީ އިންޑިޔާގައި އަދިވެސް އާއްމު ކަމެކެވެ.


Israel fathuruverin huhtuvan kulli mahsalaeh\nނައިފަރު ދާއިރާގެ މެންބަރު އަހްމަދު ޝިޔާމް: އިޒްރޭލްގެ ފަތުރުވެރިން ހުއްޓުވަން ކުއްލި މައްސަލައެއް އޭނާ މިއަދު ހުށަހެޅުއްވި -- ފޮޓޯ: މަޖިލިސް\nއިޒްރޭލުން ފަލަސްތީނުގައި ހިންގަމުންދާ އުދުވާންތައް ކުށްވެރިކޮށް އެ ކަންކަން ހުއްޓާލަން ދެން އިޒްރޭލުގެ ފަތުރުވެރިން ރާއްޖެ އައުން ހުއްޓުވައި ދިނުމަށް އެދި ކުއްލި މައްސަލައެއް ރައްޔިތުންގެ މަޖިލީހަށް ހުށަހަޅައިފި އެވެ.\nއެ މައްސަލަ މިއަދު މަޖިލީހަށް ހުށަހެޅުއްވީ ނައިފަރު ދާއިރާގެ މެމްބަރު އަހުމަދު ޝިޔާމެވެ. އެ މައްސަލަ ބަލައިގަތުމާމެދު މަޖިލީހުގައި މިއަދު ނެގި ވޯޓުގައި ފެންނަ ކަމަށް މަޖިލީހުގެ 55 މެމްބަރަކު ވޯޓު ދެއްވި އެވެ. އަދި ނުފެންނަ ކަމަށް އެއްވެސް މެމްބަރަކު ވޯޓެއް ނުދެއްވަ އެވެ.\nމައްސަލަ ހުށަހަޅުއްވަމުން ޝިޔާމް ވަނީ އިޒްރޭލުން އަރައިގެނެ ފަލަސްތީނުގެ ބިންތަކުގެ ވަޒަންވެރިން ނެރެ، އެ ބިންތަކުގައި ޔަހޫދީން ވަޒަންވެރިކޮށް އަދި މިހާރު ގާޒާއަށް ދެމުންދާ ހަމަލާތައް ކުށްވެރި ކުރައްވާފަ އެވެ. އޭގެ އިތުރުން މުސްލިމުންގެ މުގައްދަސް މިސްކިތް މަސްޖިދުލް އަގްސޯއަށް އިޒްރޭލްގެ ސިފައިން ވަދެ ދިން ހަމަލާތަކާއި އަދި ގައްޒާއަށް މިހާރުވެސް ކެނޑިނޭޅި ދޭ ހަމަލާތައް ކުށްވެރި ކުރެއްވި އެވެ.\nއޭނާ ވިދާޅުވީ ރާއްޖެއަކީ ސައްތަ ސައްތަ މުސްލިމް ގައުމަކަށްވެ އޮވެގެން ހަމައެކަނި އެ އުދުވާންތައް ކުށްވެރިކުރުމުގެ ބަދަލުގައި އަމަލީ ގޮތުން ފިޔަވަޅު އަޅައި ދިނުމަށް އެދިވަޑައިގަންނަވާ ކަމަށެވެ. އެގޮތުން އިޒްރޭލްގެ އުދުވާން ހުއްޓާލަންދެން އެ ގައުމުގެ ފަތުރުވެރިން ރާއްޖެ އައުން ހުއްޓުވައި އަދި އެ ގައުމުގެ މުދާ އެތެރެކުރުން ހުއްޓާލުމަށެވެ.\nޝިޔާމް ވިދާޅުވީ ފަލަސްތީނުގެ ރައްޔިތުންގެ ހައްގުގައި މިހާރު ކަންކުރާ އުސޫލުން ހަމައެކަނި ބަޔާނެއް ނެރެގެން ނުފުދޭ ކަމަށެވެ.\nރައްޔިތުންގެ މަޖިލިސް ފަލަސްތީން އިޒްރޭލް + އަހުމަދު ޝިޔާމް\n"ފަލަސްތީނު ރައްޔިތުންނަށް ރާއްޖޭން މަގެއް ދެއްކޭނެ"


Raajje Ah Ai Fathuruveringe Adhadhu 8 Lakka Ah Vure Mahchah - Vaguthu\n5 ދުވަސް ކުރިން ( ސެޕްޓެމްބަރު 14, 2021 )\nވެލާނާ އިންޓަނޭޝަނަލް އެއާޕޯޓުގައި ޓޫރިސްޓުންތަކެއް މާސްކް އަޅައިގެން. - ވަގުތު އިމޭޖްސް\nމިއަހަރުގެ މިހާތަނަށް ރާއްޖެއަށް އަށް ލައްކަ އަށް ވުރެ ގިނަ ފަތުރުވެރިން ރާއްޖެ އަށް ޒިޔާރަތްކޮށްފިއެވެ.\nޓޫރިޒަމް މިނިސްޓްރީގެ ތަފާސް ހިސާބުތައް ދައްކާގޮތުން މިދިޔަ ޖެނުއަރީ މަހުން ފެށިގެން އިއްޔެގެ ނިޔަލަށް ރާއްޖެ އައީ 809،764 ފަތުރުވެރިންނެވެ. މިދިޔަ އަހަރުގެ މި މުއްދަތުގެ ތެރޭގައި ރާއްޖެ އައީ 396،129 ފަތުރުވެރިންނެވެ.\nމި މަހުގެ މިހާތަނަށް 53،798 ފަތުރުވެރިން ރާއްޖެ އައިއިރު، މި އަހަރު އެންމެ ގިނަ ފަތުރުވެރިން އައި މަހަކީ މިދިޔަ އޮގަސްޓް މަހެވެ. އޮގަސްޓް މަހު އެކަނި ވެސް 143،599 ފަތުރުވެރިން ރާއްޖެ އައިސްފައިވެއެވެ. ދެ ވަނަ އަށް އެންމެ ގިނަ އިން ފަތުރުވެރިން އައީ ޖުލައި މަހުއެވެ. ޖުލައި މަހު ރާއްޖެ އައީ 101،818 ފަތުރުވެރިންނެވެ. ތިން ވަނަ އަށް އެންމެ ގިނަ އިން ފަތުރުވެރިން އައީ ފެބްރުއަރީ މަހުއެވެ. އެއީ 96،882 ފަތުރުވެރިންނެވެ.\nރާއްޖެ އަންނަ ފަތުރުވެރިންގެ ތެރެއިން މިހާރު އެންމެ ގިނަ އިން އަންނަނީ އިންޑިއާ ފަތުރުވެރިންނެވެ. ދެ ވަނަ އަށް އުޅެނީ ރަޝިއާއެވެ.\nޓޫރިޒަމް މިނިސްޓްރީގެ ތަފާސް ހިސާބުތައް ދައްކާގޮތުން މިމަހުގެ މިހާތަނަށް އެއްދުވަހެއްގެ ތެރޭގައި ރާއްޖެއަށް އެންމެ ގިނަ ފަތުރުވެރިން އައީ މިދިޔަ އާދިއްތަ ދުވަހުއެވެ. އެދުވަހު ރާއްޖެއަށް 4،862 ފަތުރުވެރިން ރާއްޖެ ޒިޔާރަތްކޮށްފައިވެއެވެ. ފަތުރުވެރިން ރާއްޖެ އަށް އަންނަ އަދަދުތައް ވަރަށް ބޮޑަށް އިތުރުވެފައިވާ އިރު އެވްރެޖްކޮށް ދުވާލެއްގެ މައްޗަށް ރާއްޖެ އަންނަ ފަތުރުވެރިންގެ އަދަދު އުޅެނީ 4000 އިން މަތީގައެވެ.\nރާއްޖެއަށް މިހާރު އެންމެ ގިނައިން ފަތުރުވެރިން އަންނަ ގައުމަކަށް އިންޑިއާވާ އިރުއަހަރުގެ މިހާތަނަށް ރާއްޖެއައި ފަތުރުވެރިންގެ %22.4 އަކީ އިންޑިއާ ފަތުރުވެރިންނެވެ. ދެ ވަނައަށް އެންމެ ގިނައިން ފަތުރުވެރިން އައިސްފައިވަނީ ރަޝިއާއިންނެވެ. ރަޝިޔާއިން %20.4 ފަތުރުވެރިން އައިސްފައިވާ ކަމަށް ޓޫރިޒަމް މިނިސްޓްރީގެ ތަފާސް ހިސާބުތައް ދައްކައެވެ.\nޓޫރިޒަމް މިނިސްޓްރީން ބުނެފައިވާ ގޮތުގައި އެ މިނިސްޓްރީގެ އަމާޒަކީ މި އަހަރު އެއް މިލިއަނަށް ވުރެ ގިނަ ފަތުރުވެރިން ރާއްޖެ ގެނައުމެވެ.\nމިނިސްޓްރީ އިން އާންމު ކުރި ތަފާސް ހިސާބުތަކަށް ބަލާ އިރު، ރާއްޖެ އަށް މިހާރު 33 އެއާލައިނަކުން ދަތުރު ކުރެއެވެ. އޭގެ ތެރެއިން އެންމެ ގިނައީ އިންޑިއާގެ އެއާލައިންތަކެކެވެ. މި އެއާލައިންތަކުގެ ތެރޭގައި އިންޑިގޯ، އެއާ އިންޑިއާ، ގޯ އެއާ، ސްޕައިސް ޖެޓް، އެއާ އިންޑިއާ އެކްސްޕްރެސް ހިމެނެއެވެ.\nމައުސޫމްގެ ހިސާބެއް: އަންނަ އަހަރު ދެ މިލިއަން ފަތުރުވެރިން ރާއްޖެ އަންނާނެ!\nސެޕްޓެމްބަރު 15, 2021 06:14\nއިންޑިޔާގެ މެދުއިރުމަތީ ލޭބަރުން އައީ


ބަނގުރާކަމަށް ޝައްކުކުރެވޭ އެއްޗެއްހުރި ފުޅިތަކަކާއެކު ދެ މީހަކު ވިލިމާލޭން ހައްޔަރު ކޮށްފި\nއާދިއްތަ ،5 ޖުލައި 2020 / 12:51\nބަނގުރާ ކެއްކުމަށް ބޭނުންކުރާ އާލާތްތަކެއް- ފައިލް ފޮޓޯ\nމަސްތުވާތަކެއްޗާ ދެކޮޅަށް ފުލުހުން ކުރަމުން އަންނަ މަސައްކަތުގެ ތެރެއިން ވިލިމާލެ ޕޮލިސް ސްޓޭޝަނުން ހިންގި އޮޕަރޭޝަނެއްގައި، ބަނގުރާކަމަށް ޝައްކުކުރެވޭ އެއްޗެއްހުރި ފުޅިތަކަކާއެކު ދެމީހަކު ވިލިމާލޭން ހައްޔަރު ކޮށްފިއެވެ.\nމި މައްސަލައާ ގުޅިގެން ހައްޔަރުކޮށްފައިވަނީ 50 އަހަރުގެ އިންޑިއާ ދެ ފިރިހެނުންނެވެ.\nމި ދެމީހުން ހައްޔަރުކޮށްފައިވަނީ ވިލިމާލޭގައި ބަނގުރާ ބޭނުންކުރާ ކަމަށް ފުލުހުންނަށް ލިބުނު މައުލޫމާތަކާގުޅިގެން، މި ޖުލައި މަހުގެ 03 ވަނަ ދުވަހު ހިންގި އޮޕަރޭޝަނުގައެވެ. އެ އޮޕަރޭޝަނުގައި، އެ ދެ މީހުން އެވަގުތު ތިބި ގެ ބަލައި ފާސްކުރިއިރު ބަނގުރާކަމަށް ޝައްކުކުރެވޭ އެއްޗެއްހުރި 500 އެމްއެލްގެ އަށް ފުޅި ފެނިފައިވެއެވެ.\nމި މައްސަލައާ ގުޅިގެން ހައްޔަރުކޮށްފައިވާ ދެ މީހުންގެ ބަންދާމެދު ގޮތެއް ނިންމުމަށް، ކްރިމިނަލް ކޯޓަށް ހާޟިރުކުރުމުން މިނިސްޓްރީ އޮފް ހޯމްއެފެއާޒުން ކަނޑައަޅާ ތަނެއްގައި ބަންދުގައި ބައިތިއްބައިގެން ތަހުގީގު ކުރުމަށް ދެ ދުވަހުގެ މުއްދަތު ދީފައިވެއެވެ.\nމި މައްސަލަ ވިލިމާލެ ޕޮލިސް ސްޓޭޝަނުން ދަނީ ތަހުގީގު ކުރަމުންނެވެ.


"Covid control kurevenee rayyithunge ehbaarulumaa eku" | Jazeera\t"ކޮވިޑް ކޮންޓްރޯލް ކުރެވެނީ ރައްޔިތުންގެ އެއްބާރުލުމާއެކު" - Jazeera\n"ކޮވިޑް ކޮންޓްރޯލް ކުރެވެނީ ރައްޔިތުންގެ އެއްބާރުލުމާއެކު"\nމަރިޔަމް ނިމާ ހަސަން June 12, 2021 742 views0\nކުޅުދުއްފުށި މޭޔަރު މުހައްމަދު އާތިފް -- ކުޅުދުއްފުށި ލައިވް\nކުޅުދުއްފުށި ސިޓީގައި ކޮވިޑްގެ ހާލަތު އެހާ ބޮޑަށް ގޯސްނުވެ އޮތުމުގެ ސިއްރަކީ ރައްޔިތުން ދެމުންދާ އެއްބާރުލުން ކަމަށް އެ ސިޓީގެ މޭޔަރ މުހައްމަދު އާތިފް ވިދާޅުވެއްޖެއެވެ.\nއާތިފް މިހެން ވިދާޅުވީ، "ޖަޒީރާ" އަށް ދެއްވި ހާއްސަ އިންޓަވިއުއެއްގައެވެ. އާތިފް ވިދާޅުވީ، ބަލި ކޮންޓްރޯލް ކުރެވިފައި އޮތީ ކަރަންޓީނަށް ދާ މީހުން، ކަރަންޓީނުގެ އުސޫލުތަކާ ހިލާފު ނުވާތީ ކަން ގަބޫލު ކުރެވޭ ކަމަށެވެ. އަދި ބަލިން ރައްކާތެރިވުމަށް އެންމެ މުހިންމު ފިޔަވަޅެއްގެ ގޮތުގައި އަޅާފައި ވަނީ މާސްކު އެޅުން މަޖުބޫރު ކުރުމުގެ ފިޔަވަޅުކަން އޭނާ ފާހަގަ ކުރެއްވިއެވެ.\nއާތިފް ވިދާޅުވީ ކޮވިޑުގެ ބިރުވެރިކަމަކީ މުޅި ރާއްޖެއަށް ވެސް ކުރިމަތިވެފައިވާ ބިރުވެރިކަމެއް ކަމުގައިވީ ނަމަވެސް އެހެން ސިޓީތަކާ އަޅާބަލާނަމަ ކުޅުދުއްފުށި ސިޓީގައި ބަލި ކޮންޓްރޯލް ކުރެވެމުން ދާ ކަމަށެވެ.\nއިންޓަވިއުގައި އޭނާ ވިދާޅުވީކުޅުދުއްފުއްޓަކީ އެކި އެކި ރަށްރަށުގެ ރައްޔިތުން ހިދުމަތް ހޯދަން ޒިޔާރަތް ކުރާ ރަށެއް ކަމަށެވެ. އެހެންކަމުން ސިޓީ ކައުންސިލުން ގެންދަނީ ރަށްރަށުގެ ރައްޔިތުންނަށް ވީހާވެސް ބޮޑަކަށް ފެސިލިޓޭޓް ކޮށްދެވޭނެ ގޮތެއް ހޯދަމުން ކަމަށާއި، މިހާރުވެސް ދަތުރު ހުއްދައިގެ ދަށުން އެރަށަށް އަރައި ފޭބޭނެ ކަމަށެވެ. އަދި ދަތުރު ހުއްދައަށް އެދޭ ފަރާތްތަކުގެ ހުއްދަ ބާރު ސްޕީޑުގައި ޕްރޮސެސް ކުރުމުގެ މަސައްކަތް ކުރަމުން ދާ ކަމަށް ވެސް އޭނާ ވިދާޅުވިއެވެ.\nކުުދުއްފުށި ކައުންސިލުގެ އިތުރުން އެ ސިޓީގެ ހޮސްޕިޓަލުން ވެސް ގެންދަނީ އެހެން ރަށްރަށުގެ ރައްޔިތުންނަށް ފަސޭހަވާނެހެން ކަންތައް ކޮށްދެމުން ކަމަށް އާތިފް ވިދާޅުވިއެވެ. އެގޮތުން ޓެލެކޮންސަލްޓޭޝަންގެ ހިދުމަތް މެދުވެރިކޮށް ޑޮކްޓަރަށް ދެއްކޭނެ އިންތިޒާމު ގާއިމްކޮށްފައި ވާއިރު، ދިގު މުއްދަތަށް ބޭސްކުރާ ފަރާތްތަކަށް ބޭސް ނެގޭނެ އިންތިޒާމް ވެސް ވައިބާ މެދުވެރިކޮށް ކުރިއަށް ގެންދެވޭނެ ކަން އާތިފް ފާހަގަ ކުރެއްވިއެވެ.\nމީގެ އިތުރުން އާތިފް ވަނީ ކުޅުދުއްފުށީގެ ވިޔަފާރިވެރިން ދެމުންދާ އެހީތެރިކަމަށް ޝުކުރު ދަންނަވާފައެވެ. އެގޮތުން، ކައިރި ރަށްރަށުގެ ރައްޔިތުންނަށް ފަސޭހަ ވާނެހެން ކުޅުދުއްފުށީގެ ވިޔަފާރިވެރިން ފަސޭހަތަކެއް ކޮށްދެމުން ދާކަން އާތިފް ފާހަގަ ކުރެއްވިއެވެ. މީގެ ތެރޭގައި ޑެލިވަރީގެ ހިދުމަތް ދިނުމާއި، މުދާ އުފުލުމުގައި ފަސޭހަ އިންތިޒާމްތަކެއް ހަމަޖައްސައި ދީފައިވާ ކަމަށް އާތިފް ވިދާޅުވިއެވެ.\nކުޅުއްދުފުށި ސިޓީ ކައުންސިލް


ކޮވިޑް ޖެހުނު މީހުންނަށް ކަރަންޓީން ނެތި ދަތުރުކުރެވޭނެ\nބަޔަކު ލޯންޗަކުން ފައިބަނީ -- ފޮޓޯ: އަހުމަދު އަޝްހާދު އަބްދުﷲ (ޖެރީ) | އަވަސް\nއެއް ރަށުން އަނެއް ރަށަށް ދަތުރުކުރުމުގައި ލުއި ތަކެއް ދޭން ނިންމައިފި އެވެ.\nރައީސުލްޖުމްހޫރިއްޔާ އިބްރާހީމް މުހައްމަދު ސޯލިހް މިހާރު ބާއްވަމުން ގެންދާ ނޫސްވެރިންގެ ބައްދަލުވުމުގައި އެމަނިކުފާނު ވިދާޅުވީ ކޮވިޑް ޖެހިފައި ތިބި މީހުން ބަލިން ފަސޭހަވިތާ 60 ދުވަސް ނުވާނަމަ އެފަދަ މީހުންނަށް ކަރަންޓީނާ ނުލައި އެއް ރަށުން އަނެއް ރަށަށް ދަތުރުކުރެވޭނެ ކަމަށެވެ.\nނަމަވެސް އެއީ ހުރިހާ ރަށަަކަށް ނުވަތަ ވަކި ރަށްތަކަކަށް ދިން ލުޔެއް ކަމަކަށް ރައީސް ވިދާޅުވެފައެއް ނުވެ އެވެ.\nކޮވިޑްގެ ހާލަތު މިދިޔަ އޭޕްރީލް މަހުގެ ފަހުކޮޅު ގޯސްވުމުގެ ކުރިންވެސް ކޮވިޑް ޖެހިފައި ތިބި މީހުންނަށް ކަރަންޓީނާ ނުލައި ދަތުރުކުރެވޭނެ ގޮތް ހަމަޖައްސައިދީފައި އޮތެވެ. ނަމަވެސް ހާލަތު ގޯސްވީމާ އެގޮތަށް ދަތުރުކުރުން ވެސް މިދިޔަ މަހުގެ ތެރޭގައި މަނާކުރި އެވެ.\nމާލެ އިން އަތޮޅު ތެރެއަށް ދަތުރުކުރުމަށް މިވަގުތު ހުއްދަ ދެނީ ހަމައެކަނި ޒަރޫރީ ބޭނުންތަކަށް އެކަންޏެވެ. އަދި އެއް ރަށުން އަނެއް ރަށަށް ދަތުރުކުރެވެނީ ކައުންސިލްތަކުގެ ހުއްދަ ލިބިގެންނެވެ.\nރާއްޖޭގެ ކޮވިޑް ނަންބަރުތަކަށް ބަލާއިރު މިހާތަނަށް މުޅި ރާއްޖެއިން 73،483 މީހަކު ވަނީ މި ބައްޔަށް ޕޮޒިޓިވް ވެފަ އެވެ. އަދި މިހާތަނަށް 69،378 މީހަކު ވަނީ ބަލިން ރަނގަޅުވެފަ އެވެ. އަދި މި ބަލީގައި ރަނގަޅު ނުވެ މިވަގުތު ތިބީ 3،883 މީހުންނެވެ.


galehiri: އަތިރަގޭ އަލިމަނިކުފާނުގެ ޖަގަޑާ 2\nއަތިރަގޭ އަލިމަނިކުފާނުގެ ޖަގަޑާ 2\nއޮޅުދޫ ކަރައިން ފުރައިގެން ދަތުރުކޮށްފައި އައިސް ހަފުތާއެއް ފަހުން ރާއްޖޭގެ ސަރަހައްދަށް އާދެވިއްޖެއެވެ. އޭރު ވައި ހިނދި އޮޑީގެ ދުވެލި މަޑުވެއްޖެއެވެ. ހަތްވަނައަށް ވީދުވަހުއިރުއޮއްސެން ކާރިވެފައި ވަނިކޮށް ރަށެއް ފެނިއްޖެއެވެ. ކޮންތަނެއްތޯ ބަލަން ކުނބަށް އެރި މީހާ ބުންޏެވެ. ވަކި ރަށެއް ނޭގެއެވެ. ވަކިރަށެއް ބަލާލަން ކާރިކުރަމާ ބަހީއެވެ. އިރުއޮއްސުނުއިރުވެސް އެއީ ކޮން ރަށެއްކަމެއް ނޭގުނެވެ. އިރުއޮއްސި އަނދިރިވުމުން ރަށުގެ މަލަމަތިން ބޮއްކެއްގެ އަލި ފެނެއެވެ.\nމި ހިސާބުން އޮޑި ހަލަބޮލި ވެއްޖެއެވެ. އެއްބަޔަކު ބުނެފިއެވެ. ތިޔައީ މާލެ އެވެ. އަނެއްބަޔަކު ބުންޏެވެ. ތިޔައީ ފޮއްތެޔޮމުލި ކަމަށްވެސް ވެދާނެއެވެ. ފޮއްތެޔޮ މުއްޔަކީ ވ. އަތޮޅު އިރުމަތީ ފަރާތު ފަރެވެ. އެއީ ކޮންމެ ތަނަކަށްވިޔަސް ވަރިހަމަކަމަށް ބަލައިގެން އެދިމާއަށް އޮޑި ދުއްވިއެވެ. މިގޮތަށް ދުއްވަނިކޮށް ކަނޑުމަތި އަޅައިފިއެވެ. ވައިބާރު ވެއްޖެއެވެ. އޮޑި ދުއްވޭ ވަރެއްނުވެއެވެ. އޮޑީގެ ތެެރެއަށް ވެސް ރާޅު ފޮނު އަރައެވެ. ކަނޑުމަތި އެޅުމުގެ އާފާތް ބޮޑުވެގެން ދެން ހެދިގޮތަކީ ތައްޓުމަތީގައި އޮތް ކާއްޓެއް ނަގައި ޑަބިޔަލަކާ އެއްކޮށް ވާގަނޑަކުން ބަނދެފައި ކަނޑަށް އެއްލައިލީ އެވެ. އެހިސާބުންކަނޑުމަތި އޮބާލައިފިއެވެ. ފަތިސްވިއިރު އޮޑި އޮތީ ގާދޫކޮލާއި ދިމާލުން ފަރާއި ވަރަށް ގާތުގައެވެ.\nމާލޭ ފަޅަށް ވަނުން\nއިރު އެރުއެރުމުން އަލިމަނިކުފާނު ބުންޏެވެ. ކުދީންނޭވެ. ކޮންމެގޮތެއްވިޔަސް މިތިބީ މާލެ ކާރީގައެވެ. ދެވެން ހުރި ތަނަކަށް ދެވޭނެތާއެވެ. ކަލޭމެން ކުދީން އުޅުނީ މާލެ ނުދާން ވެގެންނެވެ. އެކަމަކު އާދެވުނީ މާލެއަށެވެ. މާލެ ދިއުމަކުން ވަކި ގެއްލުމެއް ނުވާނެއެވެ. އެހެންވީމާ ދެން ހަދަންވީ ގޮތަކީ މާލެއަށް ފައިބާފައި ދެން ރަށަށް ދިއުމެވެ.\nފަޅުވެރިން ބުނެފިއެވެ. އަތޮޅު މީހުން މާލެ އާއި ޖަގަޑާ ހަދައިގެން ތިއްބައި ތިޔަ ތަނަށް ފައިބާކަށް ބޭނުމެއް ނޫނެވެ. މިއަރާރުމެއްގައި ތިއްބައި އޮޑި ގާދޫ ކޮލުން ވަދެއްޖެއެވެ. ހަމަވަނުމާއެކު އޮޑިދޮށަށް މީރުބަހުރު އައިސް އަހައިފިއެވެ. ތިޔައީ ކޮންރަށެއްގެ ކާކުގެ އޮޑިއެއްހެއްޔެވެ. އޮޑިން ޖަވާބު ދިނެވެ. މިއީ އައްޑުއަތޮޅު މީދޫ އަތިރަގޭ އަލި މަނިކުފާނުގެ އޮޑިއެވެ. މީގައި މިތިބީ އައްޑު އަތޮޅު މީހުންނެވެ. މީރުބަހުރު އަންގައިފިއެވެ. ކަލޭމެން ގަލު ބޭރަށްދާށެވެ. މީރުބަހުރުގެ އެންގުމަށް އޮޑި ގޮސް މަޑުކުރީ ގަލު ބޭރަށެވެ. އެތަނުގައި ތިބޭތާ އެއްދުވަސްފަހުން އަނެއްކާ ވެސް މީރުބަހުރު ގޮސް ބުނެފިއެވެ. ކަރަންޓީނު ފިލީއެވެ. ކަލޭމެން މާލޭގެ ފަޅަށް ވަންނާށެވެ. އޭރު ވައި ހުރިގޮތުން ސީދާ މާލެއަށް ދުއްވޭނެ ގޮތެއްނުވިއެވެ. ހޭރިޔާ ކުރަމުންގޮސް މާލެއާ ކައިރި ކުރެވުނީ އެދުވަހުގެ އިރުއޮއްސުނު ވަގުތުއެވެ. ކާރިކުރެވުނީ މާތިލަމަތި ކިޔާ ދިމާލަށެވެ. އެއީ ވިލިގިއްޔާއި ދިމާލުން އޮންނަ ތިލަ ގަނޑަކަށް ކިޔާނަމެވެ. އެތަނަށް އޮޑީގެ ނަގިލި ވައްޓާލައިގެން އެރޭ މަޑުކޮށްގެން ތިބީއެވެ. ޖެހިގެން އައިދުވަހު އަނެއްކާ މީރުބަހުރު އައިސް ބުންޏެވެ. ކަރަންޓީނު މުޅިން ފިލީއެވެ. ކަލޭމެން ފެންވަރަން މާލެ ފޭބިއަސް އެންމެ ރަގަޅެވެ. ކަލޭމެންގެ މައްސަލައެއް އޮތީކީވެސް ނޫނެވެ. ތިޔައީވެސް މިގައުމުގެ ރައްޔިތުންނެވެ.\nމާލެއަށް ފޭބުމުގެ ހުއްދަ ލިބުމުން އޮޑީގެ ބޮއްކުރާއިން ހަ މީހަކު މާލެއަށް ފައިބައިފިއެވެ. އެމީހުންނަކީ އަތިރަގޭ އަލިމަނިކުފާނު، އައްޓިއަރި އަހުމަދު ދީދީ، އައްޓިއަރި މުހައްމަދު ދީދީ، ބޭބެއަލިޔަގެ ހުސޭނު އަދިވެސް އިތުރު ދެ މީހެކެވެ. އަލިމަނިކުފާނު ފޭބިގޮތަށް ކޮންމެވެސްތާކަށް ގޮއްސިއެވެ. އޭރު އަލިމަނިކުފާނުގެ ދޮށީ ފިރިހެން ދަރިފުޅު މުހައްމަދު ވަހީދު ހުންނަނީ މާލޭގައި ކިޔަވާށެވެ.\nމާލެއަށް ފޭބިމީހުންނާއި އަތިރިމަތިން ދިމާވީ ފުވައްމުލަކު އޮޑިއެއްގެ ބަޔަކާއެވެ. މާލޭގެ ޚަބަރު ދަބަރު އޮޅުން ފިލުވައިލީމާ ފުވައްމުލަކު އޮޑީގެ މީހުން ބުނެފިއެވެ. ސުބްހާނަﷲ އެވެ. ޚަބަރުގެ ވާހަކައެއް ނެތެވެ. މިފަހަރު ޓެކްސް ނެގީ މާގިނައިންނެވެ. ޓެކްސް ނެގިނެގީނުން އޮޅުދޫކަރައިން ގެނައި އެތިކޮޅަށް ދާންދެން ހުސްކޮށްފިއެވެ. އަންނައުނު ގަނޑަށްދާދެން ނަގައިފިއެވެ. އެހެންވެގެން މިތިބީ މުޅީން ގަރީބުވެ ނިކަމެތިވެފައެވެ.\nމި ލިބުނު ޚަބަރަކުން ރަށުގެ ތެރެއަށް ނުގޮސް އަވަސް އަވަހަށް ބޮއްކުރާ އަށް އަރައިގެން އޮޑި ދޮށަށް ގޮސް ބުންޏެވެ. މިތިބީ ލަނޑު ލިބިފައެވެ. ދެން ހެދޭނެ ގޮތެއް ނެތެވެ. މިތިބެވެނީ ފޭރޭ ރާއްޖެއަށް އާދެވިފައެވެ. އަލިމަނިކުފާނު އަންގާފައި އޮތީ މެންދުރު 12 ޖަހާއިރު އޭނާ ބަލައި ދިއުމަށެވެ. ބާރަ ޖެހުމާއެކު ބަޔަކު އަލިމަނިކުފާނު ބަލައި ގޮއްސިއެވެ. އަލިމަނިކުފާނު ގޮވައިގެން އޮޑިއަށް ގެނެސް ފުރަން ތައްޔާރު ކޮށްފިއެވެ. ނަގިލިނަގައި ރިޔާ ނެގުމަށް ތައްޔާރުވިތަނާ އަލިމަނިކުފާނު ބުނެފިއެވެ. ތިމަން ބާލާފައި ނޫނީ ނުދެވޭނެއެވެ. މިއީ ތިމަންގެ އަމިއްލަ އޮޑިއެވެ. ކަލޭމެންނާއި ބެހުމެއްވާ އެއްޗެއް ނޫނެވެ. ފަޅުވެރިން ބުންޏެވެ. އަލިމަނިކުފާނު ފަދައިން ތިމަންމެން ވެސް މި ބަލަނީ މިއީ ތިމަންމެންގެ އެތިގަނޑެއްގެ ގޮތުގައެވެ.\nއަލިމަނިކުފާނު ބުންޏެވެ. އަހުރެންގެ ދަރި މުހައްމަދު ވަހީދުއާއި ބައްދަލުކޮށްފައި ނޫނީ ނުފުރާނަމެވެ. ގެނައި ފައިސާވެސް ހުރީ މާލޭ ގައެވެ. ދެން މާލެ އާދެވޭނެ ކަމުގެ އުއްމީދެއްވެސް އޮތީއެއް ނޫނެވެ. އެހެންވީމާ ތިމަން މިތަނަށް ކަނޑަށް ވައްޓާލާފައި ކަލޭމެން އޮޑިއާއިގެން ދާނެތަނަކަށް ދާށެވެ. ތިމަންގެ މައްސަލައެއް ނެތެވެ. ޝަކުވާއެއް ވެސް ނުކުރާނަމެވެ. ގައިމުވެސް އައްޑޫއަށް ދާން ބޭނުމެއް ނޫނެވެ އަލިމަނިކުފާނު އެބުނި މުހައްމަދު ވަހީދަކީ އޭނާގެ ދޮށީ ދަރިފުޅެވެ. މުހައްމަދު ވަހީދު ހުރީ ސަރުކާރުގެ ހޮސްޓެލް ދާރުލްއިގާމާގައެވެ. އެއީ ރާއްޖެތެރޭ ކުދިން މާލޭގައި ކިޔަވަން ތިބޭ ގެއެވެ. ކަންދިމާކުރި ގޮތުން އައްޑޫ ބަގާވާތާއި ގުޅިގެން އައްޑޫ ހުރިހާ ކުދިން ސަރުކާރުން އެތަނުން ނެރެ މަގުމަތިކޮށްލައިފިއެވެ. މަގުމަތިވީމާ މުހައްމަދު ވަހީދު ގެންދިޔައީ ޖައުފަރު ކަމާލުއްދީން ކިޔާ މީހަކު އޭނާގެ ގެއަށެވެ. އެއީ މއ އެވަރލާސްޓް ކިޔާގެއެވެ. އެގޭގައި ތެލި ތަށިފަދަ ތަކެތި ދޮވެދީ ބާޒާރުކޮށް މިޒާތުގެ ބުރަ މަސައްކަތްކޮށްގެން އުޅެނިކޮށް ބޮޑުފެންވަޅުގޭ ސީދީއަށް މިކަން އެނގިވަޑައިގެން މުހައްމަދު ވަހީދު ބޮޑުފެންވަޅުގެއަށް ގެންދަވައިފިއެވެ. ސީދީއަކީ މުހައްމަދު ވަހީދުގެ މާފަ ދެށިނާގެ އިބްރާހިމް ދީދީގެ ދެބޭންގެ ދަރި މީހެކެވެ. އަލިމަނިކުފާނު މާލެ ފޭބިއިރު މުހައްމަދު ވަހީދު ހުރީ ސީދީގެ ބެއްލެވުމުގެ ދަށުގައި ބޮޑުފެންވަޅުގޭގައެވެ.\nއަލިމަނިކުފާނު މިހެން ބުނެފައި ކަނޑަށް ފުންމާލަން ތައްޔާރުވެއްޖެއެވެ. އެވަގުތު އޭނާގެ އެންމެގާތް މީހުން ކަމުގައިވާ ކުންނިއަރު އިބްރާހިމް ދީދީ އާއި ކަލޯގެ އަހުމަދާއި ސަންފާގެ މަނިކާ ހެދިގޮތަކީ ހިފައި ހައްޔަރުކުރީއެވެ. އަލިމަނިކުފާނު ބުންޏެވެ. ތިމަން މާލެއަށް ބާލައި ދޭށެވެ. އޭރުން މާދަމާ ރޭ ކަލޭމެންނަށް ފުރޭނެ ގޮތް ހަމަޖައްސައިދޭނަމެވެ. އޮޑީގައިތިބި މީހުންގެ ޝަކުވާ ސަރުކާރުގައި ނުކުރާނެކަމަށް ހުވައިވެސް ކުރިއެވެ. އައްޑޫއަށް އޮޑި ގެންގޮސްދޭނެ ރަގަޅު މާލިމީއަކު ހޯދައިދޭ ވާހަކަވެސް ބުންޏެވެ. އޭރު މާލޭގައި މާލިމީ ހުސައިން ހުރިކަން އެގެއެވެ. މި ހުސައިނަކީ އެޅަތޮށިގޭ ހަސަން ތައްކާނުގެ އަންހެނުން ރަމްލާގެ ބައްޕައެވެ. އޭނާ ހުރީ އޭރު ރަށަށް ދާނެ އޮޑިއަކާއި ދިމާނުވެގެން މާލޭގައެވެ.\nއަލިބެއްޔާގެ މުހައްމަދު ދީދީއަށް ފެނުނު ހުވަފެން\nއެރޭ އޮޑީގައި ނިދާފައިވަނިކޮށް އަލިބެއްޔާގެ މުހައްމަދު ދީދީއަށް ހުވަފެނުގައި ފެނުނީ ސިންތިއާ ކިޔުނު ލޯންޗު އައިސް އެންމެން ނަގައި ހައްޔަރުކޮށްގެން ފަނޑިޔާރުގެއަށް ގެންދިޔަތަނެވެ. މި ހުވަފެނުގެ ވާހަކަ އެއްވެސް މީހެއްގެ ކާރީގައި ނުބުނެއެވެ. އެކަމަކު ކަންތައް ވެދާނެގޮތަކާ ދޭތެރޭ ފިކުރު ބޮޑުވެފައި ހުރީއެވެ.\nމަސް މާރުކޭޓުން މާނިޔަ މަހެއް ގަތުން\nމާދަމާ ރޭ ފުރޭނެކަމުގެ އުފަލުގައި ސިއްރު ސިއްރުން މަދު ބަޔަކު މާލެއަށް ފައިބައިފިއެވެ. އަލިބެއްޔާގެ މުހައްމަދު ދީދީ އާއި ޕާރޓީ މުހައްމަދު ވެސް ފޭބިއެވެ. އޮޅުދޫ ކަރައިން ދިވެހިރާއްޖެ އަށް އާދެވުނުއިރު އޮޑީގައި އަދިވެސް ކޮންމެވެސް ވަރަކަށް ހިކިމަހާއި ބޮއްޔާއި ރޯނު ހުއްޓެވެ. މާލެ ފައިބާފައި އެތަކެތި ބާޒާރަށް ވިއްކާލައިފިއެވެ. މި ވިޔަފާރިން ލިބުނީ ވަރަށް މަދު ފައިސާކޮޅެކެވެ. އޭރު މަސްމާރުކޭޓު ހުންނަނީ އެމްޓީސީ ބިލްޑިންގް މިހާރު އެހުރިތާގައެވެ. ފަޅުވެރިން މަސް މާރުކޭޓަށް ވަދެ މާނިޔަ މަހެއްގެ އަގު އަހާލިއިރު އެންމެ ބޮޑު މަހެއްގެ އަގަކީ ދެ ރުފިޔާއެވެ. މަސްކާހިތްވެފައި ތިބިވަރުން ދެ ރުފިޔާ ދީފައި މަހެއް ގަނެފިއެވެ. މަސް ހިފައިގެންގޮސް އޮޑިއަށް އަރާ އޮޑީގެ ކައްކާ ކަޅޮބެއްޔާ އާއި ހަވާލު ކުރުމަށްފަހު ރޭގަނޑު ކާންވާ ގަޑިއަށް ތައްޔާރުކޮށް ދިނުމަށް އަންގައިފިއެވެ.\nސިންތިޔާގައި ސިފައިން ގޮސް މީހުން ހައްޔަރު ކުރުން\nއިރުއޮއްސިއްޖެއެވެ. އޮޑީގެ މީހުން ފެންވަރައި ނަލަ ހެދިގެން އިޝާ ނަމާދުކޮށް އެކި މީހުން އެކިކަންކަމާއިގެން މަޝްއޫލް ވެއްޖެއެވެ. އަލިބެއްޔާގެ މުހައްމަދު ދީދީ އާއި އައްޓިއަރި އަހުމަދު ދީދީ އާއި އަލިބެޔާގެ ހުސޭނާއި ތިންމީހުން ތިބީ ވާހަކަ ދައްކާށެވެ. ކުއްލިއަކަށް އިންޖީނެއްގެ އަޑު އިވެން ފަށައިފިއެވެ. އެ މީހުން އެކަކު އަނެކަކަށް ބުންޏެވެ. ސިންތިޔާ އަންނަނީއެވެ. ސިންތިޔާއަކީ އިންޖީނުލީ ކުޑަކުޑަ ބައްތެއްޔެކެވެ. އޭރު މާލޭގައި އޮންނަނީ އިންޖީނުއެޅި އުޅަނދަކަށް ސިންތިޔާ އެކަންޏެވެ. އައްޓިއަރި އަހުމަދު ދީދީ ބުންޏެވެ. ތިޔަ ސިންތިޔާއެއް އެ އަންނަނީ ހެޔޮކަމަކާއިގެނެއް ނޫނެވެ. އަލިބެއްޔާގެ މުހައްމަދު ދީދީ ބުނެފިއެވެ. އަހައްމާބޭއެވެ. އަހަރެމެންގެ ކަންތައް މި ނިމުނީއެވެ. ސިންތިޔާ އެއަންނަނީ އަހަރެމެން ބަނދެ ހައްޔަރު ކުރަންވެގެންނެވެ.\nމިހެން ކިޔާފައި ތެދުވެ ފިލާގަނޑުގައި ފައިން ޖަހާފައި ބުންޏެވެ. ބަނދެ ހައްޔަރު ކުރުމުގެ ކުރިން ގައިގައި ހުރި ބާރެއްވެސް ދައްކާލަންވާނެއެވެ. ކައިގެން ގައިގައި ބާރުޖައްސާލަން އަންނަހަރޭ ކިޔާފައި ދުވެގޮސް ބަދިގެއަށް ވަދެ މަސް ކާންފަށައިފިއެވެ. ފަޅުވެރިން ކާންތިއްބައި ސިންތިޔާ ފުރަތަމަ ދިޔައީ ވިލިގިއްޔާއި ދިމާލަށެވެ. ވަކި ހިސާބަކުން އަނބުރާލާފައި އައިސް އޮޑިކާރިއަށް މަޑުކޮށްފިއެވެ. އަނެއްކާވެސް އަނބުރާލާފައި ތަންކޮޅަކަށް ދުއްވާފައި އޮޑި ދޮށަށް އަތުވެއްޖެއެވެ. މިފަހަރު މަޑުކޮށްފައި ސުވާލު ކުރިއެވެ. މިއީ ކާކުގެ އޮޑިއެއްހެއްޔެވެ. އޮޑީގެ ވެރިޔާ ކޮބައިހެއްޔެވެ. ސުވާލުކުރަން ފެށީމާ ސަންފާގެ މަނިކާ ޖަވާބުދިނެވެ. އޮޑީގެ ވެރިންނަކީ މާދަރިގޭ އަބްދުﷲ ދީދީ އާއި މުދިން މުހައްމަދު ދީދީއެވެ. މަނިކާގެ ޖަވާބު އަޑު އިވިގެން އޮޑިން އެހެންމީހަކު ބުންޏެވެ. މަނިކާ އެކިޔާ ނަންތަކަކީ އޮޑީގެ ވެރިންގެ ނަންތަކެއް ނޫނެވެ. އެއީ އޮޑީގެެ ފަޅިވެރީންނެވެ. އޮޑީގެ ވެރިޔަކީ މަނިކާއެވެ.\nއެވަގުތު ސިފައިން މަނިކާ އޮޑިން ބާލައިފިއެވެ. އެންމެ ފުރަތަމަ ބޭލި މީހަކީ މަނިކާއެވެ. ދެން މީހަކަށްފަހު މީހަކު ބާލަމުން ގޮސް އެންމެ ފަހުން ބޭލީ ޕާރޓީ މުހައްމަދު އާއި އަލިބެއްޔާގެ މުހައްމަދު ދީދީ އެވެ. އެދެމީހުން ތިބީ އޮޑީގެ ފަލްކާ މަތީގައި ހަމަޖެހިލައިގެން ރޭގަނޑުގެ ކެއުމުގައެވެ. ކުއްލިއަކަށް ސިފައިންގެ މީހަކު އެ ދިޔަގޮތަށް ގޮސް މި ދެމީހުންގެ ބޮލުގައި އެތިފަހަރެއް ޖަހާފައި ބުންޏެވެ. ހަމަ މިހާރު އޮޑިން ފައިބާށެވެ. މިހެން ބުނުމުން އެ ދެ މީހުންވެސް ބައްތެލިގަނޑަށް ފުންމާލައިފިއެވެ. ބައްތެލި ގަނޑު އޮތީ ސިންތިޔާގެ ފަހަތުގައި ބަނދެފައެވެ. މި މީހުން އަތް ދޮވުނީވެސް ބައްތެލި ގަނޑަށް ފުންމާލާއިގެން ތިބެ މޫދަށް އަތްބާނައިގެންނެވެ. ކައިގެން ފެން ފޮދެއް ބޮވޭނެހާ ވަގުތުކޮޅެއްވެސް ނުދިނެވެ.\nއޮޑީގެ އެންމެން ގެންދިޔައީ ފަނޑިޔާރުގެއަށެވެ. އޭރު ފަނޑިޔާރުގެ ހުންނަނީ މިހާރުގެ ބަންޑާރަކޮށި ހުރިތާގައެވެ. ފަނޑިޔާރުގޭ ފާރު ކާރީގައި އެއްކޮޅުން އަނެއްކޮޅަށް އެންމެން އަތުރާލައިފިއެވެ. ކޮންމެ މީހަކުވެސް ބެހެއްޓީ އެކަކު އަނެކަކަށް ވާހަކަދައްކާއިރު އަޑު ނީވޭ ހިސާބު ދުރުގައެވެ. އިރުގަނޑެއްފަހުން މީދޫގެ ދިހަ މީހެއްގެ ނަން ގޮވައިފިއެވެ.\nފަނޑިޔާރުގެއަށް ފުރަތަމަ ވެއްދި ދިހަ މީހުން\nއެމީހުންނަކީ މުދިންބޭބެ، މާދަރިގޭ ބޭބެ، ސަންފާގެ މަނިކާ، ވަށޮދިޔަގެ ބެއްޔާ، އެޅަތޮށިގޭ ހަސަންބެއްޔާ، އައްޓިއަރި އަހައްމާ ދީދީ، އައްޓިއަރި މުހައްމަދު ދީދީ، ކުންނިއަރި އިބްރާހިމް ދީދީ، މިސްކިތްދޮރެގޭ އަހައްމާބޭ އަދި އަލިބެޔާގެ ހުސޭނު މިއެވެ.\nމި ދިހަ މީހުންގެ ނަން ގޮވުމަށްފަހު ފަނޑިޔާރުގެއަށް ވެއްދީ ފަހަރަކު މީހެކެވެ. ސުވާލު ކުރީވެސް ފަހަރަކު މީހަކާއެވެ. އެންމެނާއި ސުވާލު ކުރުމަށްފަހު ބައެއް މީހުން ހައްޔަރުކޮށް އަނެއް ބަޔަކު ދޫކޮށްލައިފިއެވެ. އޭރު ރޭގަނޑު 12 ޖެހުމުން މާލޭގެ ހުރިހާ ބޮކިތައް ނިވޭނެއެވެ. ބޮކި ނިވުމުގެ ކުރިން އެރޭގެ ޝަރީއަތް ވެސް މިބީދަޔަކުން ނިންމާލައިފިއެވެ.\nދޫކުރެވުނު މީހުން ދިޔައީ އޮޑިއަށެވެ. އޮޑިއަށް ދިޔައިރު އޮޑީގެ ރިޔަލެއްނެތެވެ. ރިޔާ ވަނީ ސިފައިންގެ ބެލުމުގެ ދަށުން ފަނޑިޔާރުގެ އަށް ގެންގޮސްފައެވެ. ރޭގަނޑު ކެއުމަށް ކައްކާފައި ހުރި އެތިކޮޅުވެސް ނެތެވެ. އެއިގެ ބައެއް ވަނީ އޮޑީގެ ތައްޓު މައްޗަށް އަޅާފައެވެ. އެރޭ ތިބެން ޖެހުނީ ނުކައެވެ.\nއަނެއްދުވަހު ހެނދުނު އޮޑި ދޮށަށް ގޮސް ސިފައިން އެންގީ ކަނޑިންމައިން އެތެރެއަށް ވަނުމަށެވެ. ދެވޭނެ ގޮތެއް ނެތުމުން ސިފައިން ހެދި ގޮތަކީ އޮޑީގައި ވާ ޖަހާފައި ގެންގޮސް ކަނޑިންމައިން ވައްދައިދިނީއެވެ. ދެން ކޮންމެދުވަހަކުވެސް ގެންދަނީ ތަހުގީގަށެވެ. ތަހުގީގުގައި ކުރާ ސުވާލަކީ ކުށްވެރިޔަކު ހުރިއްޔާ ބުނެލާށެވެ. ކުށްވެރިއަކަށްވާ ގޮތެއް ނޭގެއެވެ. މިކަމުން ސަލާމަތްނުވެގެން ލަސްވެގެން އެއްބަޔަކު ގަސްތުކުރީ ހުރިހާ މީހުންނަކީވެސް ކުށްވެރީންކަމުގައި ބުނެ ހައްޔަރު ވުމަށެވެ. އެންމެން ހައްޔަރުވުމަކީ އެންމެ ރަގަޅު ގޮތް ކަމުގައި ވާހަކަ ދައްކަނިކޮށް މިސްކިތްދޮރެގޭ އަހައްމާބޭ ބުނެފިއެވެ. ކުދީންނޭވެ. ތިޔަހެން ހަދާކަށް ނުވާނެއެވެ. މަސައްކަތްކޮށްގެން ހޯދައިގެން ގެނައި އެތިކޮޅުވީ ވެސް އޮޑީގެ ތެރޭގައެވެ. ރަށުގައި ތިބިބަޔަކަށް އެއެތިކޮޅު ލިބޭނީވެސް ކޮންމެފަދަ ހާލެއްގައި ޖެހިގެން ވިޔަސް ރަށަށް ގޮސްގެންނެވެ. އެހެންވީމާ މި ބަލާވެރިކަމުން މިންޖުވާނެ ގޮތެއް އޮތިއްޔާ އެގޮތެއް ހޯދާނީއެވެ. އޮޑީގައި ތިބި އެންމެނަކީ މީދޫ މީހުންނެއް ނޫނެވެ. ހުޅުދޫ މީހުންވެސް ތިއްބެވެ. އެފަރުތެރޭގެ މީހުންވެސް ތިއްބެވެ. އެފަރުތެރޭގެ މީހުންގެ ތެރޭގައި ފޭދޫ ވެއުކަނދިގޭ އަލި ރަހާ ހިމެނުނެވެ. އަލިރަހާބުންޏެވެ. މަ އެވަރަށް ތެދު ބުނީމާ އަނެއްކާވެސް މިގެންދަނީ މަ ލައްވާ ކޮންވާހަކައެއް ދައްކުވަން ހެއްޔެވެ. ހުޅުދޫ ހަ މީހަކު ތިއްބެވެ. އޭގެ ތެރޭގައި ގަސީމު އާއި އަތިރަގޭ މުހައްމަދު ތައްކާނު ހިމެނެއެވެ. މަރަދޫން ފަސް މީހެކެވެ.\nފަނޑިޔާރުގެ އަށް ގެންގޮސް ކަދީދަގެ ކަޅާ އާއި ސުވާލު ކުރުމުން އޭނާ ބުނީ ތިމަންނައަށް އެއްވެސްކަމެއް ނޭގެއެވެ. ތިމަންނައަކީ އޮޑީގެ ކައްކާއެވެ. ތިމަންނައަށް އެގެނީ ކައްކަންވާ ގޮތެވެ. އަދި ކާން ދޭންޖެހޭ މީހުންގެ އަދަދެވެ.\nމާލޭގައި ހައްޔަރު ކުރެވުނު މީހުން\nއަލި މަނިކުފާނުގެ އޮޑީގައި އައްޑުއަތޮޅުން ފުރީ ސާޅީސްމީހުންނެވެ. މާލޭގައި ހިންގުނު ތަހުގީގުންނާއި އަދި އަލިމަނިކުފާނުގެ މަޝްވަރާއަށް ބަލައިގެން ފަނޑިޔާރުގެއިން ކުށްވެރިކުރީ އޭގެތެރޭން ވިހިމީހުންނެވެ. ކުށްވެރިން ކަމަށް އަލިމަނިކުފާނު ބުނެފައި އޮތީ އޭނާއާ ބޮޑަށް ދެކޮޅުހެދި މީހުންނެވެ. ކުށްވެރިނުވާ ކަމަށްވީ އަލިމަނިކުފާނުގެ ފަރާތަށް ތިބި މީހުންނެވެ.\nތަޅާފައި އަރުވާލި ބައެއް މީހުން\nފަނޑިޔާރުގެއިން ހުކުމްކުރީ ތައުޒީރުކޮށްފައި އަރުވާލުމަށެވެ. އިސާހިތަކު މި ތެޅުމެއް ތަޅައިފިއެވެ. ތަންކޮޅެއް ޒުވާންކޮށް ސަމައްތަރު ހެޔޮކޮށް ހުރި މީހެއް ވިއްޔާ ވަކިން ބޮޑަށް އަނިޔާކޮށް ވަކިން ބާރަށް ތެޅިކަމަށްވެއެވެ. އެންމެ ބޮޑަށް އަނިޔާކުރީ ހަތް މީހަކަށެވެ. އެ ހަތް މީހުންނަކީ މާދަރިގޭ ބޭބެ، މުދިން ބޭބެ، ކުންނިއަރި އިބްރާހިމް ބޭބެ، ކަޅޮބެއްޔާ، އަލިބެޔާގެ ހުސޭނު އަދި އައްޓިއަރި އަހައްމާ ބޭބެ އެވެ. ކުށްވެރިވީކަމަށް ނިންމައި ވިހި މީހަކު ދުއްރާއިން ތެޅުމަށްފަހު ވަކި މުއްދަތެއް ނެތި އަރުވާލިއެވެ. މީގެ ތެރޭގައި ހިމެނެނީ އޭރު މީދޫގައި ތިބި އެންމެ ހަރުމީހުންނެވެ. އޭގެ ތެރެއިން އެންމެ ބާރުގަދަ ދެ މީހުންނަކީ އައްޓިއަރި އަހައްމަދު ދީދީ އާއި އަލިބެޔާގެ ހުސޭނާ އެވެ. މި ދެމީހުން ގައިގައި ތެޅިތެޅީނުން ވީ އަނިޔާ ބޮޑުކަމުން ގަދަ ނުވެ އަރުވާލާފައިވަނިކޮށް ދާދި އަވަހަށް ނިޔާވީއެވެ. (ނުނިމޭ)


Raidha ge design thah Dubai Modest Fashion Show gai dhahkkaalaifi - One Online\nރައިދާ މޯލްޑިވްސްގެ ފައުންޑާ އަދި މަގްބޫލު ފެޝަން ޑިޒައިނާ ރައިދާ ޝަފީގު ދުބާއީ މޮޑެސްޓް ފެޝަން ޝޯގައި --- ފޮޓޯ: ރައިދާ\nރައިދާގެ ޑިޒައިންތައް ދުބާއީ މޮޑެސްޓް ފެޝަން ޝޯގައި ދައްކާލައިފި\nރާއްޖޭގެ މަގުބޫލު ޑިޒައިނަރު ރައިދާ ޝަފީގުގެ ޑިޒައިންތައް ދުބާއީ މޮޑެސްޓް ފެޝަން ޝޯގައި ދައްކާލައިފި އެވެ.\nދުބާއީގައި ކޮންމެ އަހަރަކު ބާއްވާ ދުބާއީ މޮޑެސްޓް ފެޝަން ވީކަކީ މޮޑެސްޓްކޮށް ހެދުން އެޅުމަށް ޝައުގުވެރިވާ ފަރާތްތަކަށް ހާއްސަކޮށް ބާއްވާ ޝޯއެކެވެ. މި ޝޯތަކަކީ އިސްޓަންބުލް، ލަންޑަން އަދި ދުބާއީގައި ވެސް ބާއްވަމުން އަންނަ ޝޯތަކެކެވެ.\nރައިދާ، މޮޑެސްޓް ފެޝަން ވީކްގެ ފައުންޑަރުންނާއެކު --- ފޮޓޯ: ރައިދާ\nމާޗް ހަތަކުން ނުވައަކަށް މި އަހަރުގެ ޝޯ ބޭއްވިއިރު މި ޝޯގައި 20 ގައުމަކުން 35 ޑިޒައިނަރުން ވަނީ ބައިވެރިވެފައެވެ. އޭގެ ތެރޭގައި ދުނިޔޭގެ މަގުބޫލު ބޮޑެތި ބްރޭންޑްތައް ހިމެނޭއިރު ޝޯ ބެލުމަށް ސޯޝަލް މީޑިއާގައި މޮޑެސްޓް ހެދުންތަކަށް މަގުބޫލު މީހުންގެ އިތުރުން އެތައް ވިޔަފާރިވެރިންނެއް ވަނީ ބައިވެރިވެފައެވެ.\nމިއީ ދުބާއީގައި ބޭއްވި މި ފެޝަން ޝޯގައި ދިވެެއްސަކު ބައިވެރިވި ފުރަތަމަ ފަހަރެވެ.\nމޮޑެސްޓް ފެޝަން ޝޯގައި ރައިދާ ދައްކާލާފައިވާ ޑިޒައިންތަކުގެ ތެރެއިން --- ފޮޓޯ: ރައިދާ\nރައިދާގެ ޑިޒައިންތަކުގައި މޮޑާން ރެޑީ ޓު ވެއާ ވަނީ ހިމަނައިފައެވެ. "ވަން އޮންލައިން"އާ ވާހަކަދައްކަމުން ރައިދާ މިއަދު ބުނީ އޭނާގެ ކަލެކްޝަން އިންސްޕަޔާވެފައި ވަނީ ތުރުކީގެ ކުރީގެ ކާޕެޓް ވިޔުންތެރިންގެ ފަރާތުން ކަމަށެވެ. ހެދުންތައް ފަހާފައިވަނީ ސިލްކް، ޖޯޖެޓް އަދި ކްރޭޕް ފޮތިންނެވެ. މީގެ އިތުުން ރައިދާގެ ބްރޭންޑް ކަމުގައިވާ ރައިދާސް މޯލްޑިވްސްއިން ހާއްސަކޮށް ޑިޒައިންކުރި ގްރެފިކް ޕްރިންޓްސް އާއި އެމްބްރޮއިޑަރީ މަސައްކަތް ހެދުންތަކުގައި ހިމަނާފައިވެއެވެ.\nރައިދާ ބުނި ގޮތުގައި ދުބާއީގެ މޮޑެސްޓް ފެޝަން ޝޯގައި ދައްކާލާފައިވާ އޭނާގެ މުޅި ކަލެކްޝަން މި ރޯދަމަސް ނިމެންވާއިރަަށް ރާއްޖެ އަދި ލަންކާއިން ލިބެންހުންނާނެއެވެ.\nރައިދާ ވަނީ މިމަހު ލަންކާގައި ބޭއްވި ސާރކް އެވޯޑު ފެޝަން ޝޯގައިވެސް ރައިދާސް މޯލްޑިވްސްގެ ޑިޒައިންތަކެއް ދައްކާލާފައެވެ.\nސާރކް އެވޯޑު ފެޝަން ޝޯގައި ރައިދާ، ޝޯގައި އޭނާ ދައްކާލާފައިވާ ޑިޒައިންތަކާއެކު --- ފޮޓޯ: ރައިދާ\nވިމެން އިން މޭނޭޖްމަންޓުން ދޭ ޔޫތު ޔަންގް ލީޑާޝިޕް އެވޯޑް ގޯލްޑް ކެޓަގަރީން ލިބިފައިވާ ރައިދާގެ "ރައިދާ މޯލްޑިވްސް" ބްރޭންޑަކީ 2015 ވަނަ އަހަރުގެ ޖެނުއަރީގައި އަންހެނުންނަށް ހާއްސަ ހެދުންތައް ޑިޒައިންކޮށް ވިއްކަން އުފެއްދި ބްރޭންޑެކެވެ. ރައިދާ މޯލްޑިވްސްގެ ފިހާރައެއް މާލޭގައި ހުންނަ އިރު ސްރީލަންކާގައި ވެސް ތިން ބްރާންޗެއް ވަނީ ހުޅުވައިފައެވެ.\nރައިދާއަށް ވަނީ މިއަހަރު ބޭއްވި މޯލްޑިވްސް ބިޒްނަސް އެވޯޑުގައި ބިޒްނަސް ވުމަން އޮފްދަ އިޔާ އެވޯޑުވެސް ލިބިފައެވެ.\nގުޅޭ ޓެގު ވިމެން އިން މެނޭޖްމަންޓް މޯލްޑިވްސް އަންހެނުން ފެޝަން\nފިލްމުފެއާ ގްލެމާ އެންޑް ސްޓައިލް އެވޯޑްސް އާލިޔާ، ކާތިކް، އަޔުޝްމަން އަދި އަނުޝްކާގެ އިތުރުން 10 ތަރިންނަށް\nޓެއިލާ ވެސް ފެޝަން ކަލެކްޝަނެއް ނެރެނީ\nހޮލީވުޑް އަދި ބޮލީވުޑް ތަރިންގެ ފަރާތުން 90ގެ މި ޓްރެންޑް އާންމު ވަނީ\nހީލްސަށް އަރާއިރު ދީޕިކާ ބޭނުން ކުރާ ހެކް\nކޭންސް 2019: މި ގައުނުގައި ސޯނަމް ހީވަނީ ފަހުގެ މަހާރާނީއެއްހެން


Tree Top Hospital in Ferry Ge Khidhumah Fashaifi\nއާތު އަވަރ ފާހަގަ ކުރުމުގެ ގޮތުން ...\nހުޅުމާލޭގައި ހުންނަ ޓްރީޓޮޕް ހޮސްޕިޓަލަށް ޑޮކްޓަރަށް ދައްކަން ދާ މީހުންނަށް، މާލެ އާއި ހުޅުމާލެއާ ދެމެދު ފެރީގެ ހިދުމަތް ދޭން އެހޮސްޕިޓަލުން މިއަދު ފަށައިފިއެވެ.\nރާއްޖޭގައި ގާއިމުކުރި މަލްޓިސްޕެޝަލިޓީ ޓާޝަރީ ހޮސްޕިޓަލް، ޓްރީޓޮޕް ހޮސްޕިޓަލުން ބުނިގޮތުގައި ހިލޭ ދޭ ފެރީގެ މި ހިދުމަތް ހުކުރު ދުވަސް ފިޔަވައި ކޮންމެ ދުވަހަކުވެސް އޮންނާނެއެވެ. ކޮންމެ ދުވަހަކު ވެސް ހަ ދަތުރު ކުރާނެ ކަމަށާއި ފެރީ ބޭނުން ކުރެވޭނީ ޑޮކްޓަރަށް ދެއްކުމަށް އެޕޮއިންޓްމަންޓް ހަދާފައިވާ މީހާ އާއި އެހީތެރިއަކަށްކަމަށް ހޮސްޕިޓަލުން ބުންޏެވެ.\nޓްރާންސްފާގެ ހިދުމަތް ހޯދުމަށް އެޕޮއިންޓްމެންޓު ބުކިން ހުށަހެޅުމުން ފެރީގެ ހިދުމަތް ލިބޭނެއެވެ. ހުޅުމާލެ ޓާމިނަލުން ހޮސްޕިޓަލަށް ވެސް ވޭން ޓްރާންފާ ހަމަޖެހޭނެ ކަމަށް އެ ހޮސްޕިޓަލުން ބުނެއެވެ.\nބަލިމީހުން ބަލާ ދަތުރުކުރާ ޓްރީޓޮޕްގެ ފެރީގައި، އެ ހޮސްޕިޓަލުގެ ގެސްޓް ރިލޭޝަންސް ސްޓާފެއް އަބަދުވެސް ދަތުރުކުރާނެއެވެ.\nމާލެއިން ފެރީ ފުރާނީ ބޮޑުތަކުރުފާނު މަގުގައި ހުންނަ އެއް ނަންބަރު ޖެޓީއިން ކަަމަށް ވެސް ހޮސްޕިޓަލުން މަޢުލޫމާތު ދެއެެވެ.\nފެރީގައި ހުޅުމާލެއަށް ދިއުމުން ވެހިކަލްގައި ހޮސްޕިޓަލަށް ވެސް ގެންގޮސްދޭނެ އެވެ.\nފެރީގެ ދަތުރުތައް އޮންނާނީ ހެނދުނު 8:30 އިން ރޭގަނޑު 10:00 އާ ދެމެދު އެވެ. އަދި އެމަޖެންސީ ހާލަތެއް ދިމާވެއްޖެ ނަމަ ފެރީ ޝެޑިއުލަށް ބަދަލުތަކެއް އަތުވެދާނެ ކަމަށް ހޮސްޕިޓަލުން ވަނީ މަޢުލޫމާތު ދީފައެވެ.\nސަތޭކަ ދިހަ މިލިއަން ޑޮލަރު ހަރަދުކޮށްގެން ހުޅުމާލޭގައި ތަރައްގީކޮށްފައިވާ އެ ހޮސްޕިޓަލުން އެމްއާރްއައި ސީޓީ ސްކޭން، ކާޑިއެކް ސާޖަރީ، ކީމޯ ތެރަޕީ، ނިއުރޯ ސާޖަރީ، އޮންކޮލޮޖީ އަދި ޑަޔަލިސިސްގެ ހިދުމަތް ލިބޭނެއެވެ.\nހޮސްޕިޓަލު މެނޭޖުކުރަން ހަވާލުކޮށްފައި ވަނީ އޮސްޓްރޭލިއާގެ ރަމްސޭ ގްރޫޕާއި މެލޭޝިއާގެ ސައިމް ޑާބީ ކުންފުންޏާ ގުޅިގެން އުފައްދާފައިވާ “ރަމްސޭ ސައިމް ޑާބީ”އިންނެވެ.\nރާއްޖޭގެ ބޮޑެތި ވިޔަފާރިވެރިންތަކެއް ހިއްސާވާ ޓްރީ ޓޮޕް އިންވެސްޓްމަންޓުން ހުޅުމާލޭގައި ތަރައްގީކުރި މި ހޮސްޕިޓަލް ހުޅުވީ މި މަހުގެ ފުރަތަމަ ދުވަހު އެވެ.\nއާތު އަވަރ ފާހަގަ ކުރުމުގެ ގޮތުން ހުޅުދޫއާއި މީދޫގެ މަގުބައްތިތައް ނިއްވާލެވުނު\n“އައްޑޫ މެރަތަން” ގައި ބައިވެރިވާނަންތަ؟ މި އޮތީ ފުރުސަތު ހުޅުވާލާފަ.\n“އައިރަނާސް” އިން އިންތިޒާމް ކުރާ އައްޑޫ މެރަތަން އަށް ރަޖިސްޓްރީ ވުމުގެ ފުރުސަތު މިހާރުވަނީ ހުޅުވާލައިފިއެވެ. މިއަހަރުގެ ޖޫންމަހު ...\nރާއްޖޭގައި މިހާތަނަށް ހެދި އެންމެ މަތީ ފެންވަރުގެ ހޮސްޕިޓަލް، ޓްރީ ޓޮޕް ހޮސްޕިޓަލް މިހަފްތާ ބުރާސްފަތި ދުވަހު ހުޅުވަން ...\nvomadmin February 27, 2018


އަހަރެން ޤުރްއާންދެކެ ލޯބިވީ މިހެންވެ…2– DhiSalafiyyah\nއަހަރެން ޤުރްއާނަށް ލޯބި ޖެއްސުވީ މާމައެވެ. ޤުރްއާން ހިތުދަސް ކުރުމަށް މާމަ އަހަންނަށް ހިތްވަރުދިނީ ވަރަށް މޮޅު ގޮތަކަށެވެ. މާމަ ގާތަށް އައިސް ހިތުދަސްކޮށްފައި ހުރި ބައެއް ބައިތައް ކިޔަވަން ބުނާނެއެވެ. ކިޔަވާ ގަޑީގައި މާމަ މަޑުމައިތިރިކަމާއެކު އަޑުއަހަން އިނދެއެވެ. އަދި އިތުރަށް ކިޔެވުމަށް ވެސް ބައެއްފަހަރު ބުނެއެވެ. ކިޔަވާ ނިމުމުން ބައެއްފަހަރު ހަދިޔާ ދެއެވެ. އަނެއްބައި ފަހަރު ބޮލަށް ބޮސްދެއެވެ. އަދި ބުނެއެވެ. “ދަރިފުޅު މިއަދު މާމަ އުފާކޮށްދީފިއެވެ. މާތް ﷲ ދަރިފުޅު ވެސް އުފާކޮށްދެއްވާށި!” އަދި ބައެއް ފަހަރު ބުނެއެވެ. “މާމަ ވެސް ދަރިފުޅު ފަދައިން ޤުރްއާން ދަސްކުރެވޭނަމަ ހާދަ ރަނގަޅެއެވެ. އެކަމަކު މާމަ މިހާރު މިވަނީ މުސްކުޅިވެފައެވެ. ޤުރްއާން ދަސްކުރަން މާމައަކަށް އެހާ ފަސޭހައެއް ނޫނެއެވެ. އެހެންވީމަ ދަރިފުޅަށް ތިޔަ ލިބިފައިވާ ފުރުޞަތު ގެއްލުވާނުލައްޗެވެ!”\nއަނެއްބައި ފަހަރު ބުނެއެވެ. “މާމަގެ ހިތް މިއަދު މިވަނީ ނުތަނަވަސް ވެފައެވެ. މާމަގެ ހިތްހަމަ ޖެހޭތޯ ޤުރްއާން ކިޔަވާލަދޭށެވެ. ޤުރްއާނަކީ ހިތާމަވެރިކަމުގެ ފަރުވާއެވެ.” އަހަރެންނާ ޤުރްއާނާމެދު އޮންނަ ގުޅުން ވަރުގަދަކުރުވަމުން ދިޔައީ މިގޮތަށެވެ. އެހެންވެ އަހަރެން ވެސް ދެރަވެ ހިތް ނުތަނަވަސްވާ ވަގުތުތަކުގައި ކިޔަވަނީ ޤުރްއާނެއެވެ.\nއަހަރެން އަލަށް ޤުރްއާނުން ބައެއް ހިތުދަސްކޮށްފި ނަމަ އެ ބައި މާމައަށް ކިޔައިދޭން އެދެއެވެ. އަދި އަލަށް ދަސްކުރާބަޔަށް މާ ގިނަ ހަދިޔާދެއެވެ.\nބައެއް ފަހަރު މަންމަ ރުޅި އަންނަ ކަމެއް ކުރެވުނީމަ މާމަ އަހަރެންގެ ދިފާއުގައި އާދެއެވެ. އަދި މަންމަ ގާތުގައި އަހަރެން ޤުރްއާން ހިތުދަސްކުރާކަމަށްޓަކައި މާފު ކޮށްދިނުމަށް އެދެއެވެ. އަދި އަހަރެން ހާފިޒަކަށް ވާނެ ކަމަށް ވެސް ބުނެއެވެ.\nމާމަ ވީ އަހަރެންގެ ޙަޔާތުގެ އެންމެ ބޮޑު މުދައްރިސަށެވެ. މާމަ އަހަރެން ޤުރްއާނަށް ލޯބިޖެއްސުވިއެވެ. މާމަ ބުނެ އުޅެއެވެ. “މާމަގެ ޙަޔާތުގައި އެންމެ ދެކެން ބޭނުންވާ ދުވަހަކީ ދަރިފުޅު ހާފިޒަކަށްވާ ދުވަހެއެވެ.”\nކަންތައްވީ ވެސް އެގޮތަށެވެ. މާތް ﷲ ގެ ވާގިފުޅާއެކު އަހަރެން ޤުރްއާން އެއްކޮށް ހިތުދަސް ކުރީމެވެ. އެ ދުވަހު މާމަ އަހަރެންގެ ގައިގައި ވަރަށް ބާރަށް ބައްދާލިއެވެ. ދުވަހަކު ވެސް އަހަރެން އެ ވަގުތު ކޮޅެއް ހަނދާނެއް ނުނެތޭނެއެވެ. އެއީ މާމަ އުފަލުން އެންމެ ފުރަތަމަ ރުއި ދުވަހެއެވެ. އަދި އެންމެ ފަހުން ވެސް ރުއި ދުވަހެވެ. އެދުވަހު މާމަ އަޅައިގެން އިން ރަން އަނގޮޓި ނެގިއެވެ. އަދި ހަދިޔާއެއްގެ ގޮތުގައި އަހަރެންނަށް ދިނެވެ. އެއީ އަހަރެންގެ ޙަޔާތުގައި ލިބުނު އެންމެ އަގުހުރި ހަދިޔާއެވެ. އެ އަނގޮޓިއަކީ މި ފަނާވަނިވި ދުނިޔޭގައި މާމަގެ އަތުގައި އޮތް އަގުހުރި ހަމައެކަނި އެތި ކަމުގައި ވެސް ބުނެވިދާނެއެވެ.\nމިއަދު، ދިހަ އަހަރު ފާއިތުވި ފަހުން، އޭރު މާމަ ކަންތައްކުރި ގޮތާމެދު ވިސްނާލުމުން އަހަންނަށް އެނގުނީ މާމައަކީ ވަރަށް ވިސްނުންތޫނު މީހެއްކަމެވެ. މާމަ ތައްޔާރުވަމުން ދިޔައީ މާމަގެ އާޚިރަތުގެ ޙަޔާތަށެވެ. ފާއިތުވެ މި ދިޔަ ދިހަ އަހަރު އަހަރެން ކިޔެވި ކޮންމެ އާޔަތަކަށް މާމައަށް އޭގެ ޘަވާބާއި އަޖުރު ލިބޭނެއެވެ. އެއީ އަހަރެން ޤުރްއާން ކިޔެވުމުގެ އެންމެ ބޮޑު އެއް ސަބަބަކީ މާމަކަމުގައި ވާތިއެވެ. އަދި އަހަރެންގެ އުމުރުގައި ބާކީ އޮތް ދުވަސް ތަކުގައި ކިޔަވާ ކޮންމެ އާޔަތަކަށް ވެސް މާތް ﷲ ގެ އިރާދަފުޅާއެކު މާމައަށް އޭގެ އަޖުރު ލިބޭނެއެވެ.\nއަހަރެންގެ ޙަޔާތުގައި ބައްދަލުވި އެންމެ ލޯބިވާ މާމައަށް، މާތް ﷲ ރަޙްމަތް ލައްވާށި!\nމަޞްދަރު: 70 طريقة تجعل أبناءك يحبون القران- د. عبد الله محمد عبد المعطي\nއަހަރެން ޤުރްއާންދެކެ ލޯބިވީ މިހެންވެ…


Gina Gaumuthakakun India Ah Eheevaane Kamah Bunefi - Vaguthu\nގިނަ ގައުމުތަކަކުން އިންޑިއާ އަށް އެހީވާނެ ކަމަށް ބުނެފި\nހަލުވިކަމާ އެކު އިންޑިއާގައި ކޮވިޑް-19 ފެތުރެމުން އަންނާތީ ގިނަ ގައުމުތަކަކުން އެހީތެރިވުމަށް ނިންމައިފިއެވެ.\nއިންޑިއާ އަށް އެރި ކޮވިޑްގެ ދެ ވަނަ ރާޅާއެކު ގިނަ ބަޔަކު ކޮވިޑަށް ފައްސިވެ ގައުމުގެ ސިއްހީ ދާއިރާ މުޅިން ވަނީ ފެއިލްވެފައެވެ. ފަރުވާ ދިނުމަށް ބޭހާއި އޮކްސިޖަންގެ ދަތިކަން ބޮޑުވެ ގިނަ ބަޔަކަށް ފަރުވާ ދިނުމަށް ހުރަސްތަކެއް ވަނީ ކުރިމަތިވެފައެވެ.\nމި ދަނޑިވަޅުން އަރައިގަތުމަށް އިންޑިއާ އަށް އޮކްސިޖެން އާއި ބޭސް ޝިޕްމެންޓެއް ވީހާވެސް އަވަހަކަށް ފޯރު ކޮށްދޭނެ ކަމަށް ބައެއް ގައުމުތަކުން ވަނީ ވައުދުވެފައެވެ.\nއެމެރިކާއިން ބުނެފައިވަނީ މިހާރު އިންޑިއާއަށް ބޭސް ފޮނުވުމާއި، ކޮވިޑަށް ޓެސްޓު ކުރުމަށް ކިޓާއި ވެންޓިލޭޓަރު އަދި އަމިއްލަ މީހާ ރައްކާތެރި ކުރުމަށް ބޭނުންވާ ސާމާނު ފޮނުވުމުގެ މަސައްކަތް ކުރަމުންދާ ކަމަށެވެ. އޭގެ އިތުރުން އޮކްސިޖެން ވެސް ފޯރު ކޮށްދޭނެ ކަމަށް އެގައުމުން ބުނެފައިވެއެވެ.\nވައިޓްހައުސްއިން ބުނީ އިންޑިއާގައި ކޮވިޝީލްޑް ވެކްސިން ތައްޔާރު ކުރަން ބޭނުންވާ އާލާތްތައް މިހާރު ހޯދިފައިވާ ކަމަށާއި، އެތަކެތި ވެސް ފޯރު ކޮށްދޭނެ ކަމަށެވެ.\nފްރާންސާއި އިނގިރޭސި ވިލާތުގެ އިތުރުން ޖަރުމަނު ވިލާތުން ވެސް އިންޑިއާއަށް ވަރަށް އަވަހަށް އެހީތެރިކަން ފޯރު ކޮށްދޭނެ ކަން ވަނީ ކަށަވަރު ކޮށްދީފައެވެ. ޕާކިސްތާނުން އިންޑިއާއަށް އެމްބިއުލާންސް ހަދިޔާ ކުރުމުގެ މަސައްކަތް ދަނީ ކުރަމުންނެވެ.\nގިނަ ގައުމުތަކަކުން އިންޑިއާއަށް އެހީތެރިކަން ފޯރު ކޮށްދޭން ނިންމާފައިވަނީ އެގައުމުގައި ކޮވިޑަށް ފައްސިވާ މީހުންނާއި ކޮވިޑުގައި މަރުވާ މީހުންގެ އަދަދު ރިކޯޑު އަދަދަކަށް އިތުރުވެފައި ވަނިކޮށެވެ.


China In India Ah Cargo Flight Thah Dhathurukurun Medhu Kadaalaifi - Vaguthu\nޗައިނާއިން އިންޑިއާއަށް ކުރާ ކާގޯ ފްލައިޓް ތަކުގެ ދަތުރުތައް 15 ދުވަހަށް ސަސްޕެންޑް ކޮށްފިއެވެ.\nޗައިނާގެ ސްޓޭޓަކުން ހިންގާ ސިޗުއާން އެއާލައިން އިން އިންޑިއާއަށް ދަތުރުކުރާ ކާގޯ ފްލައިޓުތައް މެދުކަނޑާލުމާ އެކު ބެއިޖިންގްއިން އިންޑިއާއަށް ފޮނުވަން ހަމަޖެހިފައިވާ އޮކްސިޖެން މެޝިނުތަކާއި އެހެނިހެން މެޑިކަލް ސަޕްލައިއަށް ބުރޫ އަރައިގެން ދާނެއެވެ.\n"ޗައިނާއިން ދަނީ ވަރަށް ގާތުން އިންޑިއާގެ ހާލަތު ބަލަމުން. ގައުމުގެ ހާލަތު އެހާ ގޯސްވެފައި ވާތީ އަހަރުމެން ހަމްދަރުދީ ވޭ" ކާގޯ ފްލައިޓުތައް ސަސްޕެންޑް ކުރުމާއި ގުޅިގެން ކުރެވުނު ސުވާލުތަކަށް ޖަވާބް ދެއްވަމުން ޗައިނާ ފޮރިން މިނިސްޓްރީގެ ތަރުޖަމާނު ވިދާޅުވިއެވެ.\nޗައިނާއިން އިންޑިއާއަށް އެހީތެރިކަން ފޯރު ކޮށްދޭނެ ކަމަށާއި، މިކަމާ ގުޅިގެން ދެގައުމުގެ ދެމެދުގައި ދަނީ ވާހަކަ ދައްކަމުން ކަމަށް ޗައިނާ ފޮރިން މިނިސްޓްރީގެ ތަރުޖަމާނު ވިދާޅުވިއެވެ.\nސްރީލަންކާގައި ޗައިނާގެ އެމްބަސީން ކޮށްފައިވާ ޓްވީޓެއްގައި ބުނެފައިވަނީ 800 އޮކްސިޖެން މެޝިނު އިންޑިއާއަށް ފޮނުވާފައިވާ ކަމަށާއި ހަފްތާއެއް ތެރޭގައި އިތުރު 10،000 އޮކްސިޖެން މެޝިނުތައް ފޮނުވިގެން ދާނެ ކަމަށެވެ.\nމީގެ ކުރިން ސިޗުއާން އެއާލައިނުން އިންޑިއާގެ ހަ ސަރަހައްދަކަށް ކާގޯ ފްލައިޓުތައް ދަތުރުކުރެއެވެ. އެގޮތުން ޗައިނާގެ ޒިއާން ސިޓީއިން އިންޑިއާގެ ވެރި ރަށް ދިއްލީއަށް ދަތުރުކުރެއެވެ.\nޗައިނާއިން ކާގޯ ފްލައިޓްތައް ސަސްޕެންޑް ކޮށްފައިވާ އިރު އޭގެ އިތުރުން ތައިލެންޑާއި އޮސްޓްރޭލިއާ ހިމެނޭހެން އެތައް ގައުމަކުން ވަނީ އިންޑިއާއަށް ދަތުރުކުރުން ހުއްޓާލައިފައެވެ. ގިނަ ގައުމުތަކަކުން އިންޑިއާއަށް ދަތުރުކުރުން ހުއްޓާލައިފައި ވަނީ އެގައުމުގައި ކޮވިޑަށް ފައްސިވާ މީހުންގެ އަދަދު އިތުރުވެފައިވާތީއެވެ.\nއޭޕްރީލް 27, 2021 18:48\nޗައިނާޔާއި ވާދަ ކުރަން އަދި އިންޑިޔާ ނަގާނެ 100 އަހަރު.\nބަލަ އިންޑިޔާއަކީ އޮކްސިޖަން އުފައްދާ ގައުމެއްނު އަދިވެސް ބުދުތަކަށް އަޅުކަންކަން ކޮއްތިބޭ ދުނިޔޭފައިވާ އެންމެ ނުބައިމީހުން ތިބޭ ގައުމަކަށް އިންޑިޔާ ވެއްޖެ


November mahu green tax ge gothugai B. Atholhun 7.5 million rufiyaa libunu\nނޮވެމްބަރު މަހު ބ. އަތޮޅުން ގްރީން ޓެކުހުގެ ގޮތުގައި 7.5 މިލިއަން ރުފިޔާ\nމިދިޔަ ނޮވެމްބަރު މަހު ގްރީން ޓެކްސްގެ ގޮތުގައި ބ. އަތޮޅުން 7.5 މިލިއަން ރުފިޔާ ލިބިފައިވާކަމަށް ފިނޭންސް މިނިސްޓްރީން ހާމަކޮށްފި އެވެ.\nފިނޭންސް މިނިސްޓްރީ އާންމުކުރާ ގްރީން ޓެކުހާ ބެހޭ ރިޕޯޓުގައި ބުނެފައިވާ ގޮތުގައި ފެބްރުއަރީ މަހު ގްރީން ޓެކްސްގެ ގޮތުގައި ބ. އަތޮޅުން 7.5 މިލިއަން ރުފިޔާ ލިބުނެވެ.\nނޮވެމްބަރު މަހު ވެސް އެންމެ ގިނައިން ގްރީން ޓެކްސް ލިބިފައިވަނީ މާލެ އަތޮޅުންނެވެ. މާލެ އަތޮޅަކީ އެންމެ ގިނަ ރިސޯޓުތަކާއި ގެސްޓްހައުސްތައް ހިމެނޭ އަތޮޅެވެ. އެގޮތުން މާލެ އަތޮޅުން 26 މިލިއަން ރުފިޔާ ލިބިފައިވެ އެވެ.\nދެވަނައަށް އެންމެ ގިނައިން ގްރީން ޓެކްސް ލިބިފައިވަނީ 8 މިލިއަން ރުފިޔާއާ އެކު އދ އަތޮޅުންނެވެ. ރ. އަތޮޅުން 7.7 މިލިއަން ރުފިޔާ ލިބިފައިވާ އިރު ބ. އަތޮޅު ހިމެނެނީ ހަތަރު ވަނައިގަ އެވެ. ޅ. އަތޮޅުން 5.5 މިލިއަން ރުފިޔާ އާއި ދ. އަތޮޅުން 4.5 މިލިއަން ރުފިޔާ ގްރީން ޓެކްސްގެ ގޮތުގައި ލިބުނެވެ.\nމިދިޔަ އަހަރުގެ ނޮވެމްބަރު މަހު ގްރީން ޓެކުހުގެ ގޮތުގައި ޖުމްލަ ލިބިފައިވަނީ 75 މިލިއަން ރުފިޔާ އެވެ. މީގެތޭގައި ގެސްޓްހައުސްތަކުން ލިބުނު 1.9 މިލިއަން ރުފިޔާ އާއި ހޮޓާތަކުން ލިބުނު 1.9 މިލިއަން ރުފިޔާ އަދި ރިސޯޓު ތަކުން ލިބުނު 70 މިލިއަން ރުފިޔާގެ އިތުރުން، ސަފާރީތަކުން ލިބުނު 1.5 މިލިއަން ރުފިޔާ ވެސް ހިމެނެ އެވެ.


Anbimeeha Nuruhijje nama dhe ainbah kaiveni Nukureveyne tha? | #Dhiislam\nއަނބިމީޙާ ނުރުހިއްޖެނަމަ ދެއަނތްބަށް ކައިވެނި ނުކުރެވޭނެތޯ؟\n11 months ago |2comments| March 5, 2017 |\nރާއްޖެއިސްލާމް ސުވާލާއި ޖަވާބު ސެކްޝަނުން\nދެއަނތްބަށް މީހަކާ އިނުމުގެ ގާބިލްކަމާ ތަނަވަސްކަމާ އަދުލުވެރިކަން ގާއިމްކުރެވިދާނެކަމުގެ ފުރިހަމަ ޔަގީންކަން އޮވެ ދެއަތްބަށް މީހަކާ އިންނަ އިރު މިހާރު އިދެގެން އުޅޭ އަނބިމީހާގެ އިޒްނައެއް ހޯދަން ޖެހޭނެތޯއެވެ؟ އަދި އެކަމަށް އަނބިމީޙާ ނުރުހިއްޖެނަމަ ދެ އަނތްބަށް ކައިވެނި ނުކުރެވޭނެތޯއެވެ؟\nފިރިހެނަކަށް ހަތަރު އަނބިން އެއްފަހަރާ ގެންގުޅުމަކީ އިސްލާމްދީނުގައި ހުއްދަ ދެއްވާފައިވާ ކަމެކެވެ. މިކަމަށް އިންކާރު ކުރެވޭނެ އެއްވެސް ޖާގައެއް ނެތެވެ. ކީރިތި ގުރްއާނުގައި މާތް ﷲ ވަޙީ ކުރައްވާފައިވާ ބަސްފުޅުގެ މާނާގައިވެއެވެ. “ޔަތީމުންނާއި މެދު ޢަދުލުވެރި ނުވެވޭނެކަމަށް ތިޔަބައިމީހުންނަށް ބިރުގެންފިނަމަ އަންހެނުންގެ ތެރެއިން ތިޔަބައިމީހުން ހިތްހަމަޖެހޭ ބަޔަކާ ކާވެނިވެ އިންނާށެވެ. ދޭކެވެ. އަދި ތިނެކެވެ. އަދި ހަތަރެކެވެ. ދެންފަހެ ތިޔަބައިމީހުންނަށް ޢަދްލުވެރި ނުވެވޭނެކަމަށް ހީވެ ތިޔަބައިމީހުން ބިރުގެންފިނަމަ އެކެކެވެ. ނުވަތަ ތިޔަބައިމީހުންނަށް މިލްކުވެގެންވާ ބައެކެވެ. އެގޮތް ތިޔަބައި މީހުން ޙައްގުމަގުން އެއްކިބާ ނުވުމަށާއި، އަނިޔާވެރި ނުވުމަށް ގާތްކަން ބޮޑެވެ”. (ސޫރަތުއް ނިސާގެ3ވަނަ އާޔަތް).\nމިއާޔަތުން ވަރަށް ސާފުކޮށް ދޭހާވަނީ ފިރިހެނަކަށް އެއްފަހަރާ ހަތަރު މީހުންނާ އިނުމަކީ އިސްލާމް ދީން ހުއްދަ ދެއްވާފައިވާ ކަމެއް ކަމެވެ. މިކަމާއި މެދު ގައި މުޅި އުއްމަތް އިޖްމާޢު އެވެ. އެއްވެސް ޢިލްމުވެރިޔަކު މިކަމާއި މެދުގައި ޚިލާފުވެލައްވާފައެއް ނުވެއެވެ.\nއެކަކަށްވުރެ ގިނަމީހުންނާ އެއްފަހަރާ ކައިވެނި ކުރުމުގައި ޝަރްޠު ތަކެއްވެއެވެ.އެއީ:\n1. އަނބީންގެ މެދުގައި ޢަދްލުވެރިވުން. މާތް ﷲ ގެ ވަޙީބަސްފުޅުގެ މާނާގައިވެއެވެ. ” ދެންފަހެ ތިޔަބައިމީހުންނަށް ޢަދްލުވެރި ނުވެވޭނެކަމަށް ހީވެ ތިޔަބައިމީހުން ބިރުގެންފިނަމަ އެކެކެވެ”. އެހެންކަމުން އެކަކަށްވުރެ ގިނަ މީހުންނާއި އެއްފަހަރާ އިނދެގެން އުޅޭ އިރުގައި އަނބީން ގެ މެދުގައި ޢަދުލުވެރި ނުވެވޭނެ ކަމަށް ހީވެއްޖެނަމަ އިތުރު ކައިވެންޔެއް ކުރުމަކީ އެމީހެއްގެ ޙައްގުގައި މަނާކަމެކެވެ.\nޢަދުލުވެރިވުމޭ ބުނެވުނު ބަހުގެ މަގްޞަދަކީ ޚަރަދު ދިނުމުގައްޔާއި، އަންނައުނު ދިނުމުގައި، އަދި ރޭކުރުމުގައި ހުރިހާ އަނބީންގެ މެދުގައި އިންޞާފުވެރިކޮށް، ހަމަހަމަކޮށް ކަންތައް ކުރުމެވެ. ހިތުގެ ލޯބީގެ ވާހަކަ އެއް ނޫނެވެ. އެއީ އެއްވެސް އިންސާނަކަށް ކުޅަދާނަކަން ލިބިގެންވާ ކަމެއް ނޫނެވެ. ކީރިތި ގުރްއާނުގެ ނިސާ ސޫރަތުގެ 129 ވަނަ އާޔަތުގައި އެވާ “ތިޔަބައިމީހުން އެކަމުގެ މައްޗަށް ދަހިވެތިވެ ރައްކައުތެރިވިނަމަވެސް، އަނބިންގެ މެދުގައި ޢަދުލުވެރިވުމަކަށް ކުޅަދާނަވެގެންނެއް ނުވެއެވެ” އޮތް ބަހުގެ މުރާދަކީ ހިތުގެ ލޯބީގެ ވާހަކައެވެ.\n2. އަނބީންނަށް ޚަރަދު ކުރުމުގެ ކުޅަދާނަކަން ތިމާގެ ކިބާގައި ހުރުން. މިކަމުގެ ދަލީލަކީ ކީރިތި ގުރްއާނުގެ ނޫރު ސޫރަތުގެ 33 ވަނަ އާޔަތެވެ. އާޔަތުގެ މާނައަކީ: “ކާވެނިވުމުގެ މަގެއް (ޚަރަދުބަރަދުގެ ގޮތުންނާއި އެހެނިހެން ގޮތްގޮތުން) ނުފެންނަ މީހުން، ޢިއްފަތްތެރިވެގެން ހުންނަހުށިކަމެވެ. (ޢިއްފަތްތެރިވުމަކީ، ދީނީ އަދި އަޚްލާގީ ހަމަތަކުން މަނާވެފައިވާ ކަންތައްތައް ނުކޮށް ހުރުމެވެ). މާތް ﷲ އެކަލާންގެ ދީލަތިވަންތަކަމުގެ ތެރެއިން އެބައިމީހުން މުއްސަނދި ކުރައްވައި، އެކަންފުއްދަވައި ދެއްވައިފުމަށް ދާންދެނެވެ”. ކާވެނި ކުރުމަށް ކުޅަދާނަކަން ލިބިގެން ނުވުމޭ ބުނެވުނު ބަހުގެ މުރާދަކީ އަނބިމީހާ އަށް ޚަރަދު ކުރުމާއި ކައިވެނީގެ ރަންދިނުން ފަދަ ކަންތަކަށް ނުކުޅެދުންތެރިވުމެވެ. އެހެންކަމުން މިފަދަ މީހުން ކައިވެނި ކުރުމުގެ ބަދަލުގައި ރޯދަ ހިފުމަށް ކީރިތި ރަސޫލާ-ޞައްލަﷲ ޢަލައިހި ވަސައްލަމަ އުއްމަތަށް އިރްޝާދު ދެއްވާފައިވެއެވެ.\nއެކަކަށްވުރެ ގިނަ މީހުންނާއި ކައިވެނި ކުރުމަށް ހުއްދަދެއްވުމުގެ ޙިކްމަތްތައް:\n1. ގިނަމީހުންނާ ކާވެނި ކުރުމަކީ އުއްމަތުގެ ޢަދަދު ގިނަވުމަށް މަގުފަހިކޮށްދޭ ކަމަކަށް ވުން. އެކަކާއި އިނދެގެން ލިބޭދަރިންނަށް ވުރެ ގިނަ ދަރިން ގިނަ މީހުންނާއި އިނުމުން ލިބޭނެކަން. ބުއްދިވެރި އެންމެންނަށްވެސް އެގޭނެފަދައިން އުއްމަތުގެ ކާމިޔާބީ ބިނާވެގެންވަނީ އުއްމަތުގެ ބޯގިނަވުމުގެ މައްޗަށެވެ. އަދި އިގްތިޞާދު ވަރުގަދަވާނީވެސް މަސައްކަތްކުރާމީހުން އިތުރުވުމުން ކަމަށް ވާތީއެވެ. ބައެއް މީހުންނަށް ހީވެފައި އޮންނަގޮތުން ދަރިންގިނައިން ލިބުމުން ބިމުގެ ތާށިކަން އިތުރުވެގެންދެއެވެ. އެހެންނަމަވެސް ޙަގީގަތަކީ އެޔެއް ނޫނެވެ. ﷲ ސުބްޙާނަހޫ ވަތަޢާލާ ކޮންމެ ދަރިފުޅަކާއި އެކުވެސް އެކުއްޖެއްގެ ރިޒްގު ތަނަވަސްކޮށްދެއްވައެވެ. އިންސާނުންނަށް އޮތީ އެރިޒްގު ހޯދުމަށް މަސައްކަތް ކުރުމެވެ. އަތްއުރާލައިގެން ތިބުމަކުން ރިޒްގެއް ނާންނާނެއެވެ. މިކަމުގެ އަލިގަދަ ހެއްކަކީ ޗައިނާއެވެ. ދުނިޔޭގެ އެންމެ އާބާދީ ބޮޑު ގައުމަކީ ޗައިނާއެވެ. މިއަދު ދުނިޔޭގެ އެންމެ އުފެއްދުންތެރިކަން ބޮޑު، އެންމެ ބާރުގަދަ އެއްގައުމަކީ ޗައިނާއެވެ. އެހެންކަމުން ދުނިޔޭގެ ބާރުތަކުން ޗައިނާ އާއި ކުޅެލުމަށް ޖެހިލުންވެއެވެ.\n2. ދުނިޔޭގެ ތަފާސް ހިސާބުތަކުން ދައްކާގޮތުގައި، ފިރިހެނުނަށްވުރެ އަންހެނުންގެ އާބާދީ ބޮޑެވެ. ކޮންމެ ފިރިހެނަކުވެސް އެންމެ އަންހެނަކާއި ކައިވެނި ކޮށްލައިގެން ފުއްދާލައިފިނަމަ، މުޖްތަމަޢުގައި ފިރިޔަކު ނެތި އެތައް އަންހެނުންނެއް ތިބޭނެއެވެ. އެކަބަލުންގެ ޢިއްފަތްތެރިކަން ސަލާމަތްކޮށްދޭނެ ފިރިހެނަކުނުވެ، މަގުމަތީގައި ބިޗާރީވެގެން އުޅެން ޖިހިދާނެއެވެ. މީގެ ސަބަބުން އެކަބަލުންގެ އެތައް ޙައްގުތަކެއް ގެއްލި، މުޖްތަމަޢު ފާސިދުވެގެން ހިނގައިދާނެއެވެ. ރސޫލާ-ޞައްލަﷲ ޢަލައިހި ވަސައްލަމަ- ގެ ޙަދީޘެއްގެ މާނާގައިވެއެވެ.”ތިޔަބައިމީހުންގެ އަމިއްލަ ނަފްސަށް ކުރާ ލޯބި އެނެއް އަޚާ އާއި މެދުވެސް ކުރުމަށް ދާންދެން ފުރިހަމަ އަށް އީމާންވި ކަމުގައި ނުވާނެއެވެ”.\n3. ފިރިހެނުންނަކީ ޙާދިޘާ ތަކާއި ކުރިމަތިވުން ގާތްމީހުންނެވެ. ދިރިއުޅުމަށް ބުރަމަސައްކަތްކޮށް، ހަނގުރާމާއިގެ މައިދާނުގައި ބައިވެރިވާން ޖެހެނީވެސް ފިރިހެނުންނަށެވެ. މިހެން އުޅުމުގެ ތެރޭގައި ފުރާނަގެއްލިއްޖެނަމަ، އަނބިމީހާ ހުވަފެންވެ، ދަރިންކޮޅު ޔަތީމުވެ ކަންތައްތަކެއް މެދުވެރިވާނެއެވެ. މިފަދަ ކަންތަކުގައި އޮތް ޙައްލަކީ ފިރިހެނުން އިތުރު ކައިވެންޔެއް ކުރުމެވެ.\n4. ފިރހެނުންގެ ތެރޭގައި ޝަހުވަތްތެރިކަން ވަރުގަދަ މީހުން ހިމެނޭކަން. އެފަދަ މީހުންނަށް އެންމެ އަންބަކު ނުފުދޭކަން. މިފަދަ މީހެއްގެ ގާތުގައި އިތުރު ކައިވެންޔެއް ކުރުމުގެ ދޮރުވަނީ ބަންދުކުރެވިފަޔޭ، އިތުރުމީހަކާ ނީދެވޭނެޔޭ ބުނެފިނަމަ، އޭނާގެ ޙަޔާތުގައި ބޮޑު މުޞީބާތަކާ ކުރިމަތިލާން ޖެހެއެވެ. އަދި ޙަރާމް ކުރެއްވި ޒިނޭ އަށް އަރައިގަތުމަށް މަގުފަހިވެގެންދާ ކަމަކަށް ވެއެވެ. ވުމާއިއެކު، މިފަދަ ކަންތަކުން ސަލާމަތްވުމަށްޓަކައި، ފިރިހެނުން އިތުރު މީހުންނާއި ކައިވެނި ކުރުން ހުއްދަވެގެންވެއެވެ. މީގެ އިތުރުން އަންހެނުން ޙައިޟު ވެއްޖެނަމަ، ނުވަތަ ވިހައިފިނަމަ، ލޭ ކެނޑެންދެން ޖިމާޢު ނުވެ ހުންނަންޖެހެއެވެ. މިދުވަސްވަރުގައި ޖިމާޢުވުމަކީ ޙަރާމް ކަމަކަށްވީތީވެއެވެ. އަދި ޞިއްޙީ ގޮތުންވެސް ގެއްލުންހުރި ކަމަކަށްވީތީވެއެވެ. މިދުވަސްވަރުގައި ފިރިމީހާގެ އެދުން ފުއްދުމަށް އިރުތު އަންބަކު ބޭނުންވެއެވެ.\n5. އިތުރުމީހުންނާއި އިނުމަކީ އިސްލާމް ދީން އައުމުގެ ކުރިން އެހެން އުއްމަތްތަކުގައި ވެސް އޮތް ކަމެކެވެ. ބައެއް ނަބީބޭކަލުން ވެސް އެކަކަށް ވުރެ ގިނަ މީހުންނާއި ކައިވެނި ބައްލަވައިގެންފައިވެއެވެ. ސުލައިމާނު-ޢަލައިހިއްސަލާމް- ގެ ނުވަދިހަ އަނބިކަބަލުން ތިއްބަވައެވެ. ރަސޫލާ-ޞައްލަﷲ ޢަލައިހި ވަސައްލަމަ- ގެ ޒަމާނުގައި ބައެއް ޞަޙާބީން އިސްލާމްވެ ވަޑައިގެންނެވި އިރުގައި އަށް އަނބިން، އަނެއްބައިބޭކަލުންގެ ފަސް އަނބިން ތިއްބެވިކަމަށްވެއެވެ. އެހިނދު ހަތަރު އަނބިން އިޚްތިޔާރު ކުރުމަށްފަހުގައި އެހެން އަނބިން ވަރި ކުރުމުމަށް ކީރިތި ރަަސޫލާ-ޞައްލަﷲ ޢަލައިހި ވަސައްލަމ-ަ އަމުރު ކުރެއްވިއެވެ.\n6. ފަހަރުގައި އަނބިމީހާއަކީ ދަރިން ނުލިބޭ މީހަކަށް ވުން އެކަށީގެންވެ އެވެ. ނޫންނަމަ، ޖިންސީގޮތުން ބަލިކަށި، ނުވަތަ ބައްޔެއް ހުރުމުގެ ސަބަބުން ފިރިމީހާ ބޭނުންވަރަށް އެދުންފުއްދައިދޭން ޢުޛުރުވެރި އަންހެނަކަށް ވެދާނެއެވެ. ފިރިމީހާ ދަރިންބޭނުންވެއެވެ. އަދި ޙަލާލު ގޮތުގައި އޭނާގެ އެދުން ފުއްދުމަށް ވެސް ބޭނުންވެއެވެ. މިކަމުގައި އޭނާއަށް އޮތް ހަމަ އެކަނި މަގަކީ އިތުރު ކައިވެންޔެއް ކުރުމެވެ. އަނބިމީހާ އަށް ވެސް ފައިދާ ބޮޑު ގޮތަކީ ވަރިނުވެ އަންބެއްގެ ގޮތުގައިހުރެ، ފިރިމީހާ އިތުރު މީހަކާ ކައިވެނި ކުރުމަށް ހުއްދަ ދިނުމެވެ.\n7. ފަހަރުގައި ދެއަންބަށް އިންނަން ބޭނުންވާ އަންހެންމީހާ އަކީ ފިރިމީހާގެ ގާތްތިމާގެ މީހަކު ކަމުގައި ވެދާނެއެވެ. އެެއަންހެންމީހާ އަށް ޚަރަދު ކުރާނެ މީހަކު ނެތެވެ. ނޫންނަމަ އެއަންހެން މީހާ އަކީ ފިރިމަރުވެފައިވާ މީހެކެވެ. އެހެންކަމުން މިފަދަ މީހުންނަށް ހެޔޮކޮށް ހިތުމުގެ ގޮތުން އަންބެއްގެ މަގާމު ދެވެނީއެވެ. މިޙާލަތުގައި އޭނާއަށް ޚަރަދުދެވި، އަދި އޭނާގެ ޢިއްފަތްތެރިކަންވެސް ސަލާމަތް ކޮށް ދެވެނީއެވެ. އޭނާ އަށް ޚަރަދު ދީފައި ދޫކޮށްލުމަށްވުރެ މިގޮތް މާ އައުލާ ކަން ބޮޑެވެ.\n8. ދެޢާއިލާ އިތުރަށް ގުޅުވާލުން. އިތުރުމީހަކާއި ކައިވެނި ކުރުމުން، އިތުރު ޢާއިލާ އަކާއި ގުޅެވެނީ އެވެ. މިވެސް މުޖްތަމަޢު ގެ ހަމަޖެހުން އިތުރުވުމަށް އެޅިގެންދާނެ އިތުރުބާރަކަށްވާނެއެވެ.\nފަހަރުގައި ބައެއް މީހުން މިކަމަށް އިޢުތިރާޟު ކޮށް ބުނެފާނެއެވެ. ގިނަމީހުންނާއި އިނުމަކީ އަނބީންގެ މެދުގައި މައްސަލަގަނޑެއް އުފެއްދުމެވެ، އަދި އޭގެ ސަބަބުން ދެއަނބިންގެ މެދުގައި ޢަދާވާތްތެރިކަން އުފެދި ދަރިންނަށް އޭގެ ނޭދެވޭ އަޘަރު ކުރުވާނެކަމެކެވެ. އެހެންކަމުން މިފަދަ ކަންތައްތައް މަނާ ކުރެވޭނީ އިތުރުމީހުންނާއި އިނުން މަނާ ކުރެވިގެންނެވެ.\nމި އިޢުތިރާޟު ގެ ޖަވާބުގައި ބުނަން އޮތީ: އެންމެ އަންބެއް ހުރި ނަމަވެސް ޢާއިލާތެރޭގައި މައްސަލަ ޖެހިދާނެއެވެ. އެއީ ހަމައެކަނި އިތުރު އަނބިން ތިބުމުގެ ސަބަބުން ވާ ކަމެއް ނޫނެވެ. އިތުރު އަންބަކު ހުރުމުން ހަމަނުޖެހުން ބޮޑުވާނެކަމަށް ހީކުރެވެނީނަމަ ދަންނަން ޖެހޭ ޙަގީގަތަކީ ދުނިޔޭގެ ދިރިއުޅުމުގައި ހިތްއެދޭ ކަންތަކާއި، ހިތްނޭދޭ ކަންތައްވެސް މެދުވެރިވާނެއެވެ. އެހެންނަމަވެސް، މިހުރިހާ ކަމެއް ތަޙައްމަލުކޮށް، ރިވެތި ގޮތުގައި އުޅެވޭތޯ ގަދަައަޅާ މަސައްކަތް ކުރުމަކީ ލާޒިމް ވެގެންވާ ކަމެކެވެ. އަދި ދެގެއްލުން ލިބެން އޮތްނަމަ ކުޑަގެއްލުމުގައި ހިފާ، ބޮޑު ގެއްލުން ނެތިކޮށްލަންޖެހެއެވެ. ފިރިމީހާ ޙަރާމް ޒިނޭ ކުރުން އިތުރުމީހަކާ އިނދެގެން އުފެދޭ މައްސަލައަށް ވުރެ ބޮޑެވެ.\nއެހެން އިޢުތިރާޟެއްވެސް އަތުވެދާނެއެވެ. އެއީ: ފިރިހެނުންނަށް އެއް އަންބަށްވުރެ ގިނައިން ހުއްދަވާއިރުގައި، އަންހެނުނަށް އެއްފަހަރާ ދެފިރިހެނުންނާއި އިނުން ހުއްދަ ނުވަނީ ކީއްވެ ހެއްޔެވެ؟\nމީގެ ޖަވާބުގައި ބުނަންއޮތީ: އަންހުނުން އެއްފަހަރާ އެކަކަށް ވުރެ ގިނަމީހުންނާ ކާވެނި ކުރުމަށް ހުއްދަ ދިނުމަކީ އެކަބަލުންގެ ގަދަރާއި ޢިއްޒަތަށް ކުރެވޭ ބޭއިންޞާފެއް ކަމަށެވެ. އަދި އެކަމަނާ ގެ ދަރިފަސްކޮޅުގެ ނަސަބު އޮޅިގެން ހިނގައިދާ ފަދަ ކަމެކެވެ. އެތަށްފިރިހެނުންނެއް އޭނާ އާއި ޖިމާޢުވާ ކަމަށް ވަނީ ނަމަ އޭނާގެ ރަޙިމުގައިވާ ދަރިފުޅަކީ ކާކުގެ ދަރިއެއް ކަމެއް ނޭގޭނެއެވެ. އެހެންކަމުން ޢާއިލާ ފުނޑުފުނޑުވެ ހަލާކުވެގެން ހިނގައިދާނެއެވެ. އަދި ދަރިފުޅާއި ބައްޕަ އާއި އޮންނަންވީ ގުޅުން ގެއްލިގެން ހިނގައިދާނެއެވެ. މިކަމަކީ އަންހެން މީހާގެ މަޞްލަޙަތެއް، ދަރިފުޅުގެ މަޞްލަޙަތެއް، އަދި މުޖްތަމަޢު ގެ މަޞްލަޙަތެއް އެކުލެވިގެންވާ ކަމެއް ނޫނެވެ. މިހުރިހާ ސަބަބު ތަކަކަށް ޓަކައި އިސްލާމް ދީނުގައި މިކަން ވަނީ މަނާ ކުރައްވާފައެވެ.\nއަނބިމީހާ އެދުނު ކަމުގައިވީނަމަވެސް، އޭނާގެ ރަށަށް ފޮނުވާލުން ލާޒިމެއް ނޫނެވެ. ފިރިމީހާ ބުނި ތަނެއްގައި ދިރިއުޅުން ވޭތުކުރުމަކީ ފިރިމީހާގެ މައްޗަށް ވާޖިބުވެގެންވާ ކަމެކެވެ.\nދެވަނަ އަންބަކު ހޯދުމަށް ދޮށީ އަނބިމީހާގެ އިޛްނަ ހޯދާކަށް ނުޖެހެއެވެ.والله أعلم.\nދެރަކަމަކީ ދެއަތްބަށް މީހުންނާއިންނަ ގިނަ ފިރިހެނުންނަށް ދެ އަނބިން ހަމަ ހަމަ ނުކުރެވޭކަން ވަރަށް އިހާނަތިކޮށް ދޮށީ އަނބިމީހާއަށް ކަންތައް ކުރާކަން މިއީ ވަރަށް ގިނައިން ފެނިފައިވާ އަދި މިހާރުވެސް އަޅުގަނޑު މި ދިރިއުޅޭ ރަށުން ފެންނަމުންދާ ކަންތައްތައް އެހެންވެ ފިރިން ވިސްނާލަންޖެހޭ ކަމެއް ދެއްތޯ މިއީ އަދަދު ގިނަކުރިޔަކަސް ނުވާނެދެއްތޯ؟\nއެހާާ ފެންވަރުނެތަސް ތިކަމުގެ ނާޖައިސްފައިދާ ނަގާ މީހުން ގިނައީ، އަމިއްލަ އެދުން ބޮޑުކަމުން ގިނަ މީހުން ދޮށީ އަނބިމީހާ އާއި ކުދިންނަށް ހަރަދު ނުކުރެވުނަސް ދެއަންބަށް މީހަކާ އިނދެވޭތޯބަލަނީ، އެހެޔޮ ދީނުގައި ވާޖިބު ކުރަށްވާފައިވާ އެންހެން ކަންތައްތައް ނުކުރިކަމުގައި ވިއަސް،\nއޮރިޔާން ފޮޓޯ ލީކުކުރުމުގެ މައްސަލަ4days ago | 0\nކަރަންޓް ނުލިބުމުގެ ނޭދެވޭ އަސަރު ޣައްޒާގެ ދަނޑުވެރިންނަށް2months ago | 0


އަހުމަދު ސާއިލް އަލީ 16 ޖުލައި 2020\nލޯކަލް ގަވަމެންޓް އޮތޯރިޓީ (އެލްޖީއޭ)ގެ ނައިބު ރައީސަކަށް ހޯމް މިނިސްޓްރީގެ ސްޓޭޓް މިނިސްޓަރު މުހައްމަދު މާހިރު އީސާ މިއަދު އިންތިހާބުކޮށްފި އެވެ.\nއެލްޖީއޭ އިން ބުނީ އެ އޮތޯރިޓީގެ ނައިބަކަށް މާހިރު، އިންތިހާބު ކުރީ މިއަދު ބޭއްވި، 10 ވަނަ ބޯޑު ބައްދަލުވުމުގައި ކަމަށެވެ. އެ އިންތިޚާބުގެ އިތުރު ތަފްސީލެއް ނުދެ އެވެ.\nދިވެހިރާއްޖޭގެ އިދާރީ ދާއިރާތައް ލާމަރުކަޒީ އުސޫލުން ހިންގުން ކަށަވަރުކުރުމުގެ ޚާއްޞަ ޤާނޫނުގެ7ވަނަ މާއްދާގެ (ހ) ގެ ދަށުން އެކުލަވާލެވުނު މި އޮތޯރިޓީގެ ބޯޑުގެ ނާއިބު ރައީސްކަމަށް އަލްފާޟިލް މުޙައްމަދު މާހިރު ޢީސާ، 10 ވަނަ ބޯޑު ބައްދަލުވުމުގައި އިންތިޚާބު ކުރައްވައިފި . pic.twitter.com/MeYizNcEVf— Local Government Authority (@lgaMaldives) July 16, 2020\nއެލްޖީއޭގެ އާ ބޯޑު ފަހުން އެކުލަވާލާފައި ވާއިރު އެ އޮތޯރިޓީގެ އާ ބޯޑުގެ ރައީސަކަށް އައްޔަން ކުރެއްވީ، މަގާމުގެ ހައިސިއްޔަތުން މިހާތަނަށް ވެސް އެ ބޯޑުގެ ރައީސަކަށް ހުންނެވި ހޯމް މިނިސްޓަރު އިމްރާން އަބްދުﷲ އެވެ. ސީއީއޯއަކަށް، ރައީސް އިބްރާހިމް މުހައްމަދު ސޯލިހު، އައްޔަން ކުރެއްވީ އެމްޑީޕީގެ ޑެޕިއުޓީ ސެކްރެޓަރީ ޖެނެރަލްގެ މަގާމުގައި ހުންނެވި އަފްޝަން ލަތީފެވެ.\nLGA ge aa CEO akah MDP ge deputy SG Afshan\nއެލްޖީއޭގެ ސީއީއޯ އަކަށް އަފްޝަން ހަމަޖެއްސުންއެލްޖީއޭ އަށް އާ ބޯޑެއް މިދިޔަ މަހު ރައީސް އުފެއްދެވީ، ހެންވޭރު ހުޅަނގު ދާއިރާގެ މެމްބަރު، އެމްޑީޕީގެ ޗެއާޕާސަން ހަސަން ލަތީފް ހުށަހަޅުއްވައި ރައްޔިތުންގެ މަޖިލީހުން ފާސްކުރި ވަގުތީ ގާނޫނަށް އަމަލުކުރަން ފެށުމާ އެކު، ކުރީގެ ބޯޑު އުވޭނެ ކަމަށް އެ ގާނޫނުގައި ބުނެފައިވާތީ އެވެ. އާ ބޯޑު ދެމިއޮންނާނީ އާ ކައުންސިލަރުން މަގާމުގެ ހުވާކުރައްވަންދެނެވެ.\nއިދާރީ ދާއިރާތައް ލާމަރުކަޒީ އުސޫލުން ހިންގުން ކަށަވަރުކުރުމުގެ ހާއްސަ ގާނޫނެއް ފާސްކުރީ، ކޮވިޑް-19 އާ ގުޅިގެން ކައުންސިލް އިންތިޚާބު އެއް އަހަރަށް ފަސް ކުރުމާއެކު ދިމާވި އެހެން މައްސަލަތަކަށް ހައްލެއް ހޯދުމަށެވެ.\nއާ ކައުންސިލަރުން އައްޔަން ކުރެވެންދެން އަމަލުކުރާ ވަގުތީ ގާނޫނުން ވަނީ މިހާރު ތިބި ކައުންސިލަރުންގެ ބާރުތައް ވަރަށް ބޮޑަށް ހަނިކޮށްފަ އެވެ. އެގޮތުން ވަރަށް ގިނަ ކަންކަން ކައުންސިލަރުންނަށް ދެން ކުރެވޭނީ އެލްޖީއޭގެ ބޯޑުގެ ހުއްދަ ލިބިގެންނެވެ.\nއަރުޝީފަށް ނެގީ 16/07/2020 18:15\nއެންމެފަހުން އަޕްޑޭޓްކުރީ 16/07/2020 18:15\nހަބަރު ހުސްވެގެން މާލެ މަގުމައްޗަށް ވެއްޓިފައި އޮތް މީހަކު ފެނިއްޖެ\nރީޢާނު ރަޝީދު9ސިކުންތު ކުރިން\nނަޝީދުގެ ކަންބޮޑުވުން: މައުމޫނާއި އިލްޔާސް، ޔާމީނާއި އަދީބު، ޞާލިހާއި ފައްޔާޒަށް ވެދާނެތީ!\nމަރިޔަމް ޝާާނީ9ސިކުންތު ކުރިން\nއިބްރާހީމް ޒަޔާން4މިނެޓު ކުރިން